
הכנסת העשרים
מושב רביעי
<פרוטוקול מס' 696>
מישיבת ועדת העבודה, הרווחה והבריאות
יום חמישי, ט"ז בשבט התשע"ח (1 בפברואר 2018), שעה 10:00
<סדר היום:>
<1. הצעת חוק הביטוח הלאומי (תיקון מס' 201 והוראת שעה) (הגדלת קצבת נכות), התשע"ח-2018 (מ/1194)>
<2. הצעת חוק הביטוח הלאומי (תיקון – עדכון הסכום הבסיסי לפי שכר המינימום לעניין קצבת שירותים מיוחדים), התשע"ז-2016 (פ/2595/20), של חברי הכנסת יואב קיש, מכלוף מיקי זוהר, שרן השכל, בצלאל סמוטריץ', איציק שמולי, ענת ברקו, יואל רזבוזוב, עבד אל חכים חאג' יחיא, יואב בן צור, אילן גילאון, דב חנין, יוסי יונה וקארין אלהרר>
<3. הצעת חוק הביטוח הלאומי (תיקון – השוואת קצבת נכות לשכר המינימום), התשע"ו-2016 (פ/2633/20), של חברי הכנסת אילן גילאון, קארין אלהרר, דב חנין, יעל גרמן, זהבה גלאון, מיכל רוזין, עיסאווי פריג', עמר בר-לב ותמר זנדברג>
<4. הצעת חוק הביטוח הלאומי (תיקון – קצבה מלאה ושיעורה), התשע"ו-2016 (פ/2787/20), של חברי הכנסת נאוה בוקר, שרן השכל, משה גפני, מיכאל אורן, יעקב מרגי, אברהם נגוסה, איתן כבל, מכלוף מיקי זוהר, רועי פולקמן, בצלאל סמוטריץ', יחיאל חיליק בר, יצחק הרצוג, מרב מיכאלי, מיכל בירן, אברהם דיכטר, יאיר לפיד, עמיר פרץ, אוסאמה סעדי, יוסי יונה, איילת נחמיאס ורבין, רויטל סויד, יעל כהן-פארן, סתיו שפיר, מיקי רוזנטל, איל בן ראובן, זוהיר בהלול, קסניה סבטלובה, מנואל טרכטנברג, איתן ברושי, קארין אלהרר, ג'מאל זחאלקה, איימן עודה, דב חנין, איציק שמולי, חמד עמאר, מסעוד גנאים, עבדאללה אבו מערוף, באסל גטאס, ענת ברקו, מאיר כהן, עבד אל חכים חאג' יחיא, זהבה גלאון, עאידה תומא סלימאן, יואל חסון, אורי מקלב, אורן אסף חזן, מנחם אליעזר מוזס, אורלי לוי אבקסיס, אחמד טיבי, נחמן שי, עפר שלח, עודד פורר, רוברט אילטוב, טלי פלוסקוב, מיקי לוי, אכרם חסון, אלי כהן, מירב בן ארי, יגאל גואטה, ניסן סלומינסקי, מרדכי יוגב, דוד אמסלם, יפעת שאשא ביטון, אמיר אוחנה, ישראל אייכלר, אביגדור ליברמן, יוסף ג'בארין, ציפי לבני, יואב קיש, אלעזר שטרן, דוד ביטן, יעקב פרי, שולי מועלם-רפאלי, טלב אבו עראר, עיאסאווי פריג', יואל רזבוזוב, סופה לנדבר, עמר בר-לב, חנין זועבי, יצחק וקנין, יואב בן צור ועליזה לביא>
<5. הצעת חוק הביטוח הלאומי (תיקון – עדכון הסכום הבסיסי לפי שכר המינימום לעניין קצבת שירותים מיוחדים), התשע"ז-2017 (פ/3953/20), של חברת הכנסת קארין אלהרר>
<6. הצעת חוק להעלאת קצבאות הנכים, התשע"ח-2017 (פ/4696/20), של חברי הכנסת מיקי רוזנטל, קארין אלהרר, אילן גילאון, יצחק הרצוג, ציפי לבני, שלי יחימוביץ', סתיו שפיר, איציק שמולי, עמר בר-לב, יחיאל חיליק בר, עמיר פרץ, מרב מיכאלי, איתן כבל, רויטל סויד, יואל חסון, זוהיר בהלול, איתן ברושי, מיכל בירן, נחמן שי, קסניה סבטלובה, איילת נחמיאס ורבין, יוסי יונה, איל בן ראובן, יעל כהן-פארן, סאלח סעד ולאה פדידה>
נכחו:

<חברי הוועדה:> 
אלי אלאלוף – היו"ר
מיכל בירן

מירב בן ארי

אילן גילאון

עבד אל חכים חאג' יחיא

חברי הכנסת:
קארין אלהרר
שולי מועלם-רפאלי
<מוזמנים:>
שר העבודה, הרווחה והשירותים החברתיים חיים כץ 
	בנימין צדיק
	–
	יועץ השר, משרד העבודה, הרווחה והשירותים החברתיים

	מרינה גוטליב
	–
	יועצת השר, משרד העבודה, הרווחה והשירותים החברתיים

	מיכאל יצחקוב
	–
	יועץ השר, משרד העבודה, הרווחה והשירותים החברתיים

	בת שבע שטראוכלר
	–
	יועצת, לשכת השר, משרד העבודה, הרווחה והשירותים החברתיים

	יהושע זוסמן
	–
	עוזר רמ"ט השר, משרד העבודה, הרווחה והשירותים החברתיים

	הדיל יונס
	–
	עו"ד, מחלקת ייעוץ וחקיקה, משרד המשפטים

	שי סומך
	–
	עו"ד, מחלקת ייעוץ וחקיקה, משרד המשפטים

	אלון מסר
	–
	סגן הממונה על התקציבים, אגף התקציבים, משרד האוצר

	יעל אגמון
	–
	רכזת ביטוח לאומי ורווחה באגף התקציבים, משרד האוצר

	אייל מדן
	–
	רפרנט רווחה באגף התקציבים, משרד האוצר

	טלי ארפי
	–
	עו"ד, סגנית בכירה ליועץ המשפטי, משרד האוצר

	גלעד גושר
	–
	עו"ד בלשכה המשפטית, משרד האוצר

	ניר בריל
	–
	כלכלן במועצה הלאומית לכלכלה, משרד ראש הממשלה

	מאיר שפיגלר
	–
	המנהל הכללי, המוסד לביטוח לאומי

	נטליה גיטלסון
	–
	חוקרת מומחית בכירה, מינהל המחקר והתכנון, המוסד לביטוח לאומי

	לודמילה אליאסיאן
	–
	מנהלת תחום נכויות, המוסד לביטוח לאומי

	אילת כהן קלוזנר
	–
	מנהלת תחום נכויות ושירותים מיוחדים, המוסד לביטוח לאומי

	רועי קרת
	–
	עו"ד, משנה ליועמ"ש, המוסד לביטוח לאומי

	שלומי מור
	–
	עו"ד, משרד ראשי, המוסד לביטוח לאומי

	אלעד זכות
	–
	יועץ, עוזר למנכ"ל, המוסד לביטוח לאומי

	חיים פיטוסי
	–
	מנהל אגף הסברה ודוברות, המוסד לביטוח לאומי

	איתן עמרם
	–
	עו"ד, יו"ר הוועדה לקידום זכויות אנשים עם מוגבלויות, לשכת עורכי הדין

	טליה דוד
	–
	עו"ד, יו"ר ועדת נגישות לבעלי מוגבלויות, לשכת עורכי הדין

	מזל נייגו פיטוסי
	–
	ממונה על חקיקה, לשכת עורכי הדין

	מירב גמליאל אוהב ציון
	–
	עו"ד, יועמ"ש, המרכז למימוש זכויות רפואיות

	הלה פלג
	–
	שדלן/ית, עו"ד, יועצת חיצונית, המרכז למימוש זכויות רפואיות

	עינת שרקי
	–
	שדלן/ית, עו"ד, יועצת חיצונית, המרכז למימוש זכויות רפואיות

	סילביה מדניקוב
	–
	יו"ר, עוצמה – פורום ארצי של משפחות נפגעי נפש

	רבקה (ריבי) צוק
	–
	שופטת בדימוס, חברת ועד מנהל, עוצמה – פורום ארצי של משפחות נפגעי נפש 

	אבנר עורקבי
	–
	יו"ר, אהב"ה – ארגון הנכים בישראל המיוחד

	דפנה אזרזר
	–
	מנכלי"ת, אהב"ה – ארגון הנכים בישראל המיוחד

	נעמי מורביה
	–
	יו"ר, מטה מאבק הנכים

	שלומי מולכו
	–
	חבר הנהלה, מטה מאבק הנכים

	נתי ביאליסטוק כהן
	–
	מנהל כללי, המרכז לעיוור בישראל

	יוסי לוי
	–
	המרכז לעיוור בישראל

	ד"ר עמיחי תמיר
	–
	יו״ר ומנהל הקבוצה, קבוצת ארגון הנכים

	הדס ארנון-שרעבי
	–
	עו"ד, אגף קידום זכויות, אלו"ט

	מלכי איציק
	–
	יו"ר העמותה, עמותת "בקהילה -שילוב אנשים עם אוטיזם בחברה + חברת הנהלה באלו"ט

	אביגיל דר
	–
	חברת הנהלה, עמותת "בקהילה -שילוב אנשים עם אוטיזם בחברה + חברת הנהלה באלו"ט

	בועז אחד העם
	–
	יו"ר, המרכז הישראלי ללימודי חירשות

	אלכסנדר סיגלוב
	–
	חבר הנהלה, עמותת קנף

	אברהם קבילו
	–
	חבר, עמותת קנף

	חנה עקיבא
	–
	עמותת אסף + הנכים הופכים לפנתרים

	אייל כהן
	–
	ארגון זכויות הנכים + הנכים הופכים לפנתרים

	יהודה דורון
	–
	יו"ר, ארגון נכי הפוליו

	דן מיכאל קדרון
	–
	עוזרו של יו"ר הארגון משה בר, ארגון תנו יד לחירש ונכים למען נכים

	עופר סופר
	–
	חבר הנהלה, עמותת יחד נעלה

	רענן קרקליס
	–
	חבר, עמותת יחד נעלה

	אשר רוכברגר
	–
	חבר הוועד המנהל, ראש תחום המחקר, עמותת חץ – הארגון הישראלי לבריאות הכבד

	שמחה בניטה
	–
	יו"ר, מזור – נכים לטובת נכים

	משה אשרף
	–
	חבר עמותה, מזור – נכים לטובת נכים

	אלכס פרידמן
	–
	מייסד ויו''ר, עמותת נכה לא חצי בן אדם

	חנן טל
	–
	מנכ"ל, עמותת נכה לא חצי בן אדם

	ששון עוזר
	–
	חבר הנהלה, ארגון איל"ה

	אבי עובדיה
	–
	מנכ"ל העמותה, אחוה איגוד רב-תחומי

	גיל גולדרייך
	–
	עו"ד, מועדון יחדיו, אחוה איגוד רב-תחומי + הנכים הופכים לפנתרים

	ירון לוי
	–
	מנכ"ל עמותת הכתובת שלנו + יו"ר עמותת מטה קולם

	ליאורה חבצלת נגר
	–
	חברת עמותה, מכון עמרם

	רחמים קייסי
	–
	יו"ר ארגון הנכים א.ב.א – ארגון נכים בוגרי פ"ת והמרכז


לוביסטים לא נרשמו בשל תקלה
<ייעוץ משפטי: >
נעה בן שבת
יעל סלנט
<מנהלת הוועדה:>
ענת כהן שמואל
<רישום פרלמנטרי:>
אירית שלהבת
אהובה שרון מ"חבר תרגומים"
<הצעת חוק הביטוח הלאומי (תיקון מס' 201 והוראת שעה) (הגדלת קצבת נכות), התשע"ח-2018,  מ/1194>
<הצעת חוק הביטוח הלאומי (תיקון – עדכון הסכום הבסיסי לפי שכר המינימום לעניין קצבת שירותים מיוחדים), התשע"ו-2016,  פ/2595/20, הצעת חה"כ יואב קיש וקבוצת חברי כנסת >
<הצעת חוק הביטוח הלאומי (תיקון – השוואת קצבת נכות לשכר המינימום), התשע"ו-2016,  פ/2633/20, הצעת חה"כ אילן גילאון וקבוצת חברי כנסת>
<הצעת חוק הביטוח הלאומי (תיקון – קצבה מלאה ושיעורה), התשע"ו-2016,  פ/2787/20, הצעת קבוצת חברי כנסת>
<הצעת חוק הביטוח הלאומי (תיקון – עדכון הסכום הבסיסי לפי שכר המינימום לעניין קצבת שירותים מיוחדים), התשע"ז-2017,  פ/3953/20, הצעת חה"כ קארין אלהרר>
<הצעת חוק להעלאת קצבאות הנכים, התשע"ח-2017,  פ/4696/20, הצעת חה"כ מיקי רוזנטל וקבוצת המחנה הציוני>
<היו"ר אלי אלאלוף:>
בוקר טוב לכולם. היום 1 בפברואר 2018, ט"ז בשבט התשנ"ח, השעה 10:09. אנחנו דנים היום בהצעת חוק הביטוח הלאומי (תיקון מס' 201 והוראת שעה) (הגדלת קצבת נכות), התשע"ח-2018, מ/1194. 

הגענו לשלב זה אחרי אישור במליאה בקריאה הראשונה של הצעת החוק הממשלתית, שאנחנו רוצים למזג אותה עם הצעות החוק הפרטיות שהיו לפני כן: של חבר הכנסת אילן גילאון – זו הייתה הצעת חוק פרטית כמעט היסטורית מהתקופה שאני בכנסת; הצעת חוק נוספת של חבר הכנסת יואב קיש; הצעת חוק של חברת הכנסת קארין אלהרר, שנמצאת פה אתנו ואני שמח על כך; הצעה של חבר הכנסת מיקי רוזנטל שהוא שלח הבוקר; והצעה של רוב חברי הכנסת שהצטרפו להצעות שונות. אני חייב להגיד שהצעת החוק עברה אתמול בקריאה הראשונה בתוצאה מדהימה ומרשימה של 90 חברי כנסת נגד אפס. זה רק אומר עד כמה הכנסת תומכת בזה. 

אני מרגיש היום התרגשות רבה מאוד, ואני בטוח שכך כולם פה. אני שמח שאתנו פה שר העבודה, הרווחה והשירותים החברתיים, שהיה המנוֹע מאחורי החלטת הממשלה. אני מרגיש שכולנו מגיעים – אני מבקש להבהיר את זה גם לכם – בדחילו ורחימו לנושא הזה של קצבאות הנכים. 
המאבק שבשלב זה הביא אותנו לתוצאה, אני בטוח שלא יסתיים עם העברת החוק, וזכותכם הלגיטימית, כמו כל אזרח, להפגין, להמשיך במאבק. זה חלק מן המשחק. 

אבל אני רוצה להגיד שאנחנו מגיעים לפה היום עם התמיכה המלאה. אני חוזר ואומר: פעם ראשונה ראיתי את ראש הממשלה, ללא תכנון, עולה במליאה ותומך בהצעת החוק הזאת ומתחייב להמשיך עד שהוא יביא את הקצבה לשכר מינימום. זה על פי התחייבות שנתן לשר. דבר שני, תמיכה נוספת, לא פחות חשובה, היא של שר האוצר, שהיא תמיכה בלתי רגילה, והתחייבות ומחויבות אישית בלתי רגילה של שר העבודה, הרווחה והשירותים החברתיים, הממונה על הביטוח הלאומי. לא תמיד רואים ליכוד כוחות כאלה למען חוק ולמען קצבאות. 

אנחנו יודעים שהקצבאות במדינה נמוכות יחסית ל-OECD. התמיכה שהובעה אתמול בכנסת היא פשוט בלתי רגילה. גם אם חלק מאתנו ביקר את זה, אנחנו חייבים לראות את החלק החיובי של התמיכה בנכים. אף אחד לא נשאר אדיש אל מול המאבק המדהים שלכם. 
אני רק מבקש, יש לי בקשה אישית: בתקופת הכנת הצעת החוק, עד שנביא אותה לקריאה השנייה והשלישית, אני מבקש שתפסיקו עם השביתות כי הן פוגעות בכם פיזית. אנחנו יודעים שאתם מסתכנים בכבישים, אתם משועבדים למאבק הזה. תעשו רק הפסקה, תנו לנו להעביר את הצעת החוק ואז תמשיכו, תעשו מה שתרצו. אתם אזרחים כמו כל אזרח שזכותו לשבות ולהיאבק. 
<חנה עקיבא:>
אבל בתחילת דבריך אמרת שנצטרך להמשיך להילחם. 

<היו"ר אלי אלאלוף:>
יש לי רק בקשה, חברים: נשתדל לעשות מזה דיון מסודר. אנחנו נעבוד פה עד שעה 14:01, אחר כך אנחנו חייבים לעזוב את האולם בשל סיבות טכניות. 

ברשותכם, אתן את רשות הדיבור לשר העבודה, הרווחה והשירותים החברתיים. אני רוצה להגיד מה יהיה סדר הדיון: מייד נעבור לקריאת הצעת החוק, נעבור סעיף-סעיף. מה שנצליח להסכים עליו – נצביע עליו; מה שלא נצליח – נמשיך בבירורים עד שנצליח לנסח אותו. 
ההצבעה הראשונה, אחרי הדברים של שר העבודה, הרווחה והשירותים החברתיים, תהיה על מיזוג כל הצעות החוק. בבקשה.
<שר העבודה, הרווחה והשירותים החברתיים חיים כץ:>
אני חושב שהגיע הזמן למעשים ולא לדיבורים. צריך להתחיל להקריא את הצעת החוק ולראות את הסעיפים. המתכונת שהצעת היא מתכונת מעולה, ואני רוצה להסביר אותה למי שלא הבין. יעברו על סעיף אחד – אם יש עליו הסכמה, מצביעים עליו; אם יש מחלוקת על סעיף, עוזבים אותו ויחזרו אליו אחר כך, בשביל לחסוך זמן. כך עבדנו: אם מישהו לא מתאים לו משהו – תודה רבה, ממשיכים לסעיף הבא; מסמנים וי – הולכים הלאה. בסוף משאירים רק את הסעיפים שבמחלוקת ונוגעים בסעיפים שבמחלוקת, בשביל להתקדם ולא לתקוע את זה יותר מדי זמן. אתה אומר: יש כאן מחלוקת, תודה רבה, הולכים הלאה לסעיף הבא, היכן שאין מחלוקת. כך נקדם את העניין. תודה רבה לכם. 
<היו"ר אלי אלאלוף:>
ברשותכם, קודם כול הודעה על המיזוג. 

<נעה בן שבת:>
המיזוג הוא לפי סעיף 84(ד) לתקנון. הוא טעון אישור של ועדת הכנסת אבל זה לא מעכב את המשך הדיון. ההצעות הפרטיות יצטרפו להצעה הממשלתית.
<היו"ר אלי אלאלוף:>
 ברשותכם, חברים, אל תבקשו כעת רשות דיבור. אני אגיד לכם מתי אפשר יהיה לדבר. 
<יהודה דורון:>
שנגיד משהו כללי לפני קריאת הסעיפים?

<שר העבודה, הרווחה והשירותים החברתיים חיים כץ:>
יהודה דורון, הבנת מה אמרתי? הוא מקריא ואם יש לך בעיה באיזה הסעיף תגיד "מתנגד אני". אם תגיד "מתנגד אני" הוא לא ימשיך לדון בסעיף אלא יחזרו אליו בהמשך וידונו בכל מה שמתעוררות בו בעיות. 

<היו"ר אלי אלאלוף:>
ברשותכם, אני רוצה להביא להצבעה את מיזוג הצעות החוק הפרטיות עם הצעת החוק הממשלתית. מי בעד? מי נגד? מי נמנע?
הצבעה

בעד – פה אחד
ההצעה למזג את הצעות החוק הפרטיות להצעת החוק הממשלתית נתקבלה.
<היו"ר אלי אלאלוף:>
פה אחד כל חברי הכנסת הנוכחים אישרו את המיזוג. 
<שר העבודה, הרווחה והשירותים החברתיים חיים כץ:>
לי אין זכות הצבעה פה. אם תראו פתאום שאני לא מצביע, תבינו שאין לי זכות הצבעה. לא שאני לא מסכים, אבל אין לי זכות הצבעה. 

<היו"ר אלי אלאלוף:>
זה עובר, כפי שאמרה היועצת המשפטית, לוועדת הכנסת לאישור, דבר שמקובל, בוודאי כאשר זה מאושר פה אחד, אז לא יהיו ערעורים. הצורך באישור של ועדת הכנסת לא מונע מאתנו להמשיך לדון בהצעת החוק. לכן אנחנו עוברים מייד לקריאת הצעת החוק. בבקשה. 
<נעה בן שבת:>
הצעת חוק הביטוח הלאומי (תיקון מס' 201 והוראת שעה) (הגדלת קצבת נכות), התשע"ח–2018 
	"תיקון סעיף 1
	1.

	בחוק הביטוח הלאומי [נוסח משולב], התשנ"ה–1995‏ (להלן – החוק העיקרי),
בסעיף 1, בהגדרה "הסכום הבסיסי", בסיפה החל במילים "הסכום הבסיסי יעודכן כמפורט להלן", אחרי פסקה (3) יבוא:

	
	
	"(4)
על אף הוראת פסקה (2), לעניין קצבת נכות המשתלמת לפי הוראות
סימן ג' בפרק ט' וכל קצבה ששיעורה נגזר ממנה – משנת 2022 ואילך – ב־1 בינואר של כל שנה לפי שיעור עליית השכר הממוצע, באותו יום, לעומת השכר הממוצע ב־1 בינואר של השנה הקודמת;"."


<קארין אלהרר (יש עתיד):>
הסתייגות. אני מתנגדת.
<נעה בן שבת:>
קראנו עכשיו את סעיף 1. סעיף 1 אומר שקצבת נכות וכל הקצבאות הנגזרות ממנה, כל מה שנגזר למשל מקצבת יחיד מלאה, למשל מקצבת ילד נכה, קצבת שר"ם (שירותים מיוחדים), אם יש קצבה אחרת אז כל קצבה אחרת, כמובן קצבה חודשית נוספת (קח"ן), כל קצבה חודשית אחרת שנגזרת ממנה היא גם תעודכן לפי השכר הממוצע במשק במקום לפי המדד כפי שקיים היום.
<קארין אלהרר (יש עתיד):>
תודה רבה, אדוני היושב-ראש. אני מבקשת לתקן את סעיף 1. 
<שר העבודה, הרווחה והשירותים החברתיים חיים כץ:>
תגידי שאת מתנגדת ואז יחזרו לזה מאוחר יותר. 

<היו"ר אלי אלאלוף:>
לא, אנחנו נקשיב. קודם כול נשמע.  

<קארין אלהרר (יש עתיד):>
בואו נדע על מה אני מתנגדת. אדוני היושב-ראש, אדוני השר, במקום "משנת 2022 ואילך" אני מבקשת לתקן "משנת 2018 ואילך", כאשר רק בשנת המס 2018 העדכון ייעשה ב-1 בפברואר. 
<אילן גילאון (מרצ):>
אני מצטרף להסתייגות שלה. 

<עבד אל חכים חאג' יחיא (הרשימה המשותפת):>
בשם הרשימה המשותפת אני מצטרף להצעה. כל הסתייגות שאני מצטרף או מגיש היא בשם כל הרשימה המשותפת. אגיש חתימות של כולם, ואני אהיה הראשון. 
<אילן גילאון (מרצ):>
גם סיעת המחנה הציוני, שלא נמצאת כאן היום, וגם אנחנו במרצ כמובן מצטרפים. 

<היו"ר אלי אלאלוף:>
חברים, יש כאן ניהול אחד. עד עכשיו שמעתי את כל העצות ו"בלעתי" אותן כי הן היו נהדרות. מעכשיו רק אני מנהל את העניין. 

<קארין אלהרר (יש עתיד):>
אני רוצה להבהיר את ההסתייגות. הצעת החוק הממשלתית מציעה להצמיד את הקצבה לשכר הממוצע במשק אבל רק משנת 2022. אנחנו נמצאים בתחילת שנת 2018. אני מציעה שההצמדה תיעשה כבר מעכשיו ולא נחכה עד לשנת 2022. אם אנחנו נמתין, בעצם נייצר שחיקה עד שנת 2022. כל המטרה של ההצעה היא בעצם למנוע שחיקה ולנסות להשוות בין העלאה עכשיו להעלאה אחרת.

אני רוצה לומר גם הערה כללית. כל ההסתייגויות שנאמרות הן לא כדי לייצר זמן דיבור מיותר במליאה אלא הן באמת הסתייגויות מהותיות. המטרה היא לייצר הצעת חוק שהיא טובה יותר עניינית. 

<היו"ר אלי אלאלוף:>
ניתן הפעם זכות קדימה לנכים, בבקשה, אבל לנקודה הספציפית.

<יהודה דורון:>
אני מצטרף למה שנאמר עכשיו. אני רוצה לציין שבעניין השר"ם, שאמרו שגם השר"ם בתמונה, אני רוצה שהשר"ם לא יהיה לפי מה שנאמר אלא הוא צריך להיות גם לפי העליות שיהיו בשכר המינימום.
<היו"ר אלי אלאלוף:>
זה כבר לא בסעיף. אני חוזר ואומר, תתרכזו אך ורק בסעיף שעומד לדיון.

<אילן גילאון (מרצ):>
חבר'ה, היום חייבים להיות מעשיים ופרקטיים ולנסות לסיים את העניין הזה, אם זה אפשרי. יש לי הרבה דעות אך אין לי שום כוונה להביע אותן. אני רוצה להתייחס, בדיוק כפי שהשר הציע כאן: קוראים סעיף ומתקנים אותו. 
<שר העבודה, הרווחה והשירותים החברתיים חיים כץ:>
לא כך אמרתי. אמרתי: כאשר יש התנגדות עוזבים את הסעיף וידונו בו בהמשך. אחר כך חוזרים לכל המחלוקות. 
<אילן גילאון (מרצ):>
אני מתנגד למה שהשר אמר. אני מציע שיקראו סעיף וינסו להגיע לעמק השווה. 
לצורך העניין הזה אני מתייחס כרגע לסעיף הראשון שהוקרא כאן, אם יורשה לי. אני מבקש לראות את עניין מנגנון ההצמדה כנשמת אפו של החוק, לא להביא אותו על חשבון העלייה הנומינלית, שקבענו אותה משום השחיקה שהייתה מ-2003 ועד עכשיו. לכן לאורך כל הדרך צריך להבין: הצמדה היא הצמדה. יש באיזשהו מקום שעון שמצמיד, זה הרעיון, לזה הגענו בהסכם. עד כאן אני חושב שכולם מסכימים. נכון? הדבר השני, מה היעד של הקצבה, שנגיע לארבע הפעימות שסיכמנו עליהן. לכן אין שום סיבה בעולם שלא להתחיל את מנגנון ההצמדה מן היום הראשון שהדבר הזה עובד. אם הדבר הזה ברור אז כמובן ההצמדה צריכה להיות כפי שחברתי אמרה פה, בדיוק באותה הסתייגות, שכולנו תומכים בה. ההצמדה מתחילה לעבוד ברגע שהשעון מופעל.
<היו"ר אלי אלאלוף:>
מה שהבנו במשפט הראשון אנחנו מבינים גם במשפט השני, אם הוא דומה. בבקשה, ידידי. 
<אבנר עורקבי:>
שאלת הבהרה: הבנתי שהיועצת המשפטית דיברה גם על קצבת ילד נכה. אני רוצה להבין את זה. 
<נעה בן שבת:>
מכיוון שקצבת ילד נכה נגזרת מקצבת יחיד מלאה אז ההצמדה הזאת תחול גם עליה. 

<ירון לוי:>
אני מנכ"ל "הכתובת שלנו" ועוד כמה עמותות. לגבי הסעיף הראשון, אנחנו מדברים בעצם על סכום הפיצוי שיוצמד לשכר הממוצע במשק. צריך לדעת שזה 2,342 שקלים, כמו היום, והתוספות הן בקח"ן. 

<היו"ר אלי אלאלוף:>
הבסיס כשיאושר החוק כבר כולל את כל ההצמדות שחשבנו ולא חשבנו להוסיף, זה בפנים. זה הרצפה, אלה הקצבאות שיאושרו בחוק הזה. עליכם לדעת מה ההישג הכי גדול, שעבר אצלכם כאילו בחטף: ההצמדה לשכר הממוצע במשק. אם לא הרגשתם, זה הישג אדיר. שנית, מי שרוצה להתחיל בהצמדות מוקדם יותר שיידע שהוא מקטין כבר מראש את הקצבאות כי יש חבילה כוללת. תבינו את העיקרון פה. אני רוצה שיהיה ברור, כאשר אני מדבר תנו לי לדבר, ואשמור על זכותו של כל אחד שיקבל רשות דיבור, אבל ליושב-ראש יש טיפה בונוס. ברגע שאתם רוצים הצמדה מן הרגע הראשון ולא מתאריך שנקבע בחוק, דעו שזה על חשבון גובה הקצבה של מחר. 
<נתי ביאליסטוק כהן:>
מה פתאום. 

<היו"ר אלי אלאלוף:>
זה עובדה. לא מוסיפים ל-א' בלי להוריד מ-ב', זה המצב. נתי ביאליסטוק כהן, אתה בין אלה שעשו שיעורי בית ודיווחת לי עד אתמול ב-11 בלילה, אני יודע כמה אתה משקיע בזה. תבינו, אני אומר את זה כדי שתדעו את העובדות. אחר כך תגידו מה שאתם רוצים. 
אני מבין שאין הסכמה על סעיף 1. לכן אני חוזר לעיקרון. אנחנו שמים אותו בצד ועוברים לסעיף 2. 

<עבד אל חכים חאג' יחיא (הרשימה המשותפת):>
כבוד היושב ראש, ביקשתי להתייחס. 

<היו"ר אלי אלאלוף:>
אם נלך כך, "נהרוג" את הדיון. 

<מירב בן ארי (כולנו):>
אנחנו מדברים על כל סעיף בהצעת החוק. חבל על הזמן. 

<היו"ר אלי אלאלוף:>
הנקודה הזאת ברורה לי, אין הסכמה, לא של חברי הכנסת ולא של הנכים, ולכן אני מבקש לשים אותה לצד הדרך ונמשיך בדרך, בסעיף 2. בבקשה. 
<נעה בן שבת:>
	"תיקון סעיף 200(א)
	2.
	בסעיף 200(א) לחוק העיקרי, במקום "29%" יבוא "35.33%"."


מדברים פה על מנגנון הדיסריגרד. אלה הסכומים שיחולו מיולי 2018, ואנחנו מדברים על סכומים, שבמקום 2,873 שקלים היום הסכום יעלה ביולי 2018 ל-3,500 שקלים. 
<קארין אלהרר (יש עתיד):>
אני מבקשת להסתייג, ואסביר. 
<היו"ר אלי אלאלוף:>
לא, זה לא אומר שאת כל הזמן תקבלי את רשות הדיבור לפני כולם. יש פה סדר שצריך לאזן. בבקשה, נעמי מורביה. אנא אמרי את שמך לפרוטוקול, למרות שמכירים ומוקירים את פועלך. 

<נעמי מורביה:>
תודה רבה. אני יושבת-ראש "מטה מאבק הנכים". בהסכמות של 28 בספטמבר, שעליהן אמורה להיות מבוססת הצעת החוק הזאת, הסכמנו שהדיסריגרד יתחיל מ-4,000 שקלים, ביולי יעלה ל-4,300 שקלים ובינואר 2019 יעלה ל-5,300 שקלים. זה גם מופיע בהסכם, זה כתוב. יש כאן נסיגה גדולה מאוד. אין כאן עידוד אקטיבי ליציאה לעבודה ולהשתלבות בקהילה. זה למעשה כסף שמשרד האוצר לא מוציא מהכיס, הוא פשוט משלם פחות קצבה, זה כל הסיפור של הדיסריגרד. 
<מיכל בירן (המחנה הציוני):>
זאת אכזריות לשמה, בלי שום היגיון. 

<היו"ר אלי אלאלוף:>
לא קראנו את הסעיף על הדיסריגרד. 

<נעה בן שבת:>
הסעיף הזה קשור גם לדיסריגרד. 
<נעמי מורביה:>
במקום להגיד לאדם: "תעבוד, תשתכר כמה שאתה יכול, הלוואי ותעברו את הסף של 4,000 שקלים, אז נוריד לכם מס", במקום לעודד לצאת לעבודה אומרים לנכה: "שב בבית".
<מירב בן ארי (כולנו):>
אומרים לכל מקבלי הקצבאות, גם לחד הוריות אומרים אותו דבר. 

<יהודה דורון:>
הסכום של החד הוריות גבוה יותר. 

<היו"ר אלי אלאלוף:>
אני מבקש מכל מי שלא יושב מסביב לשולחן ורוצה לדבר, שימצא מקום מסביב לשולחן. 

<עבד אל חכים חאג' יחיא (הרשימה המשותפת):>
אני מסתייג ואני מציע לבטל כליל את הסעיף.
<נעה בן שבת:>
אם אתה מבטל את הדיסריגרד, זה אומר שכל ההכנסה- - - 
<עבד אל חכים חאג' יחיא (הרשימה המשותפת):>
אני מציע לבטל את הסעיפים האלה. 
<היו"ר אלי אלאלוף:>
חבר'ה, שיחות הביניים מפריעות לדיון המרכזי. בבקשה, מה הכוונה שלך?
<עבד אל חכים חאג' יחיא (הרשימה המשותפת):>
אם אני לא יכול לבטל את הסעיף אז אני רוצה לרשום- - -
<נעה בן שבת:>
אתה מבקש שלא יהיה בכלל ניכוי מהגמלה בגלל הכנסה. 
<עבד אל חכים חאג' יחיא (הרשימה המשותפת):>
נכון. זאת הסתייגות בשם הרשימה המשותפת.

<מיכל בירן (המחנה הציוני):>
גם אנחנו מצטרפים לזה. 

<אילן גילאון (מרצ):>
אני באמת לא רוצה את הדיון לצורך הוויכוח ולא לצורך הניגוח, זה לא מתוך עניין להתבטא כאן. אני רוצה לשאול את השר, האם- - -
<שר העבודה, הרווחה והשירותים החברתיים חיים כץ:>
אני לא מנהל את הוועדה.
<אילן גילאון (מרצ):>
אני שואל אותך כי יש לך פה say. 

<קארין אלהרר (יש עתיד):>
אבל אתה מנהל את המדיניות. 

<שר העבודה, הרווחה והשירותים החברתיים חיים כץ:>
לא. 

<קארין אלהרר (יש עתיד):>
אז מי מנהל את המדיניות?

<היו"ר אלי אלאלוף:>
בואו, בלי ויכוח על עקרונות. תנו לו לדבר. 

<אילן גילאון (מרצ):>
אנחנו מתחילים עקום את הדיון. תרשו לי, אני רוצה לעשות אינדוקציה ולדעת האם היום אנחנו בונים מערכת אמון מחדש על פי ההסכם שהיה לנו, או שאנחנו בעצם רוצים לעשות דבר אחר לגמרי. אם אנחנו רוצים את ההסכם שהיה לנו להביא לכלל החוק, אנשים צריכים לקבל ביטחון ולדעת מה הוא מסלול הקצבה שלהם ברמה אינדוקטיבית, ברמה שכל אחד יודע את הקצבה שלו. לא שיהיה סכום גדול ואני לוקח מפה ומשם. אם זה כך, והסכום של 4.2 מיליארד שקלים הוא קדוש בעיניך- - -
<שר העבודה, הרווחה והשירותים החברתיים חיים כץ:>
בעיניי לא. 

<אילן גילאון (מרצ):>
אז בעיני היושב-ראש, אז למעשה אין לנו פה הרבה לעשות. בשורה התחתונה, אנחנו צריכים להגיע לרזולוציה שאותה סיכמנו, שהקצבה תהיה 4,500 שקלים לשר"ם, 4,050 שקלים לרובם, ו-3,800 שקלים, לראות איך בארבע פעימות מגיעים לדבר הזה, ומנגנון הצמדה. לא יכולה להיות כאן גניבת דעת. אני מבין שזה מבית מדרשו של שמחון איך לרמות את כל האנשים כל הזמן, אבל זה לא יכול להימשך. לכן חשבתי שהדיון כאן באמת יחזיר את הדברים לקדמותם ולהבין שזה הדבר המרכזי שכל אדם כאן רוצה לדעת: מה תהיה קצבתו. לא מעניין אותו אם זה 4.2 או 5.8 ואיזה אלמנטים נכנסו פה. הוא צריך להבין את הדברים הללו. אני מצפה מן הממשלה שלי שכאשר אני טועה היא תוציא אותי, לא תחכה שאטעה כדי שאני אמעד, זה לא רעיון נכון. אם העיקרון הזה מקובל עליך, אנחנו יכולים להתקדם. אם לא, לא נוכל להתקדם לשום מקום, אז אנחנו מראים חצי עבודה. 

<היו"ר אלי אלאלוף:>
לא הבנתי. הצבעתם בלי להבין מה קורה? אתמול לא הצבענו מתוך הבנת החומר?
<אילן גילאון (מרצ):>
אתמול רוח הדברים הייתה שאנחנו הולכים בתוך החוק הזה לקיים את ההבנה שאליה הגענו. אמר את זה יושב-ראש הקואליציה לשעבר, אמרו את זה כל האנשים. להגיע לשכר המינימום – זה אפילו לא חלמתי שיתקיים בחוק עכשיו אלא אולי בעתיד. האם אנחנו רוצים לעשות את זה או לא רוצים לעשות את זה? אם תגידו לי שאתם הולכים להתחיל להקים ועדות אז אני לא יודע על מה אנחנו מבזבזים את הזמן.
<שולי מועלם-רפאלי (הבית היהודי):>
אולי אפשר להבין מה ההסכמות שאליהן הגיעו. 
<היו"ר אלי אלאלוף:>
גם חברי הכנסת ידברו רק כשתקבלו את רשות הדיבור, עם כל הכבוד, ויש לי הרבה כבוד אליך. 

<קארין אלהרר (יש עתיד):>
תודה רבה, אדוני. אני מבקשת לחזור להסכמה שהייתה ערב יום כיפור. ההסכמה שהייתה אז מדברת על 4,000 שקלים ועלייה ל-4,300 שקלים. אני אומרת, דרך אגב, אפרופו משרד האוצר, שאני יודעת שיש חוב ששמו בצד. אפרופו, אני יודעת שאתם מעודדים מאוד יציאה לעבודה, אז זה עידוד יציאה לעבודה. אם תחליטו שאתם רוצים להנמיך את הסכום הזה, דעו לכם שכל החיים נתכנס כאן, כל החיים נדבר על הגדלת קצבאות. יש לכם אפשרות לצאת מן המעגל הזה, זה עליכם. אתם כנראה לא רוצים. 
<ירון לוי:>
סליחה, קארין- - -
<היו"ר אלי אלאלוף:>
אדוני, הפנייה לא הייתה אליך. 

<קארין אלהרר (יש עתיד):>
אני יודעת מה אני אומרת. 

<היו"ר אלי אלאלוף:>
נציג משרד האוצר, בבקשה. 

<אלון מסר:>
אנסה להמשיך ולומר, ואשמח גם לשמוע מה נאמר לגבי ההסכם, אני רוצה לציין כמה נקודות. הצעת החוק שמונחת כאן מעגנת סכום גבוה מן הסכום שהוסכם עליו, להבנתי, בהסכמות שהיו בין הנכים לממשלה. 
<מיכל בירן (המחנה הציוני):>
עשיתי רק 5 יחידות מתמטיקה בבגרות. 

<אלון מסר:>
הסכום שאליו אנחנו מגיעים, שהממשלה כבר הקצתה לנושא הזה, מגיע כבר ב-2019 ל-2.147 מיליארד שקלים. סך הסכום שמוקצה כאן במהלך הזה גבוה מן הסכום שבזמנו סוכם, או בהסכמות בין נציגי הנכים לבין נציגי הממשלה. 
<קארין אלהרר (יש עתיד):>
אז איך אתה מסביר את השינוי?

<אלון מסר:>
השינויים נובעים ממספר דברים, חלקם הוספה של אוכלוסיות שלא היו במתווה המקורי.
<אילן גילאון (מרצ):>
תוסיפו גם נסיעות לחוץ לארץ. מה זה קשור? הקצבה הייתה צריכה להיות של 4,500 שקלים לשר"ם ו-4,050 שקלים. מזה מתחיל ההסכם. תפסיקו לרמות כל הזמן. אין לכם מחשב במשרד האוצר? לגבי זה תגיד לי איך אתה מגיע ואתם תעשו את הקלקולציה. אני שומע פעם אחר פעם את השקר הזה. 

<היו"ר אלי אלאלוף:>
אילן גילאון, פעם אחרונה שאתה מתפרץ בצורה כזאת. אם אתה לא מרגיש טוב – תקום ותצא. מה שאתה עושה – זה לא יהיה. תמשיך לדבר על המיצים של האחרים. מספיק. עשית כבר הצגות. כמה פעמים תעשה אותה הצגה?- - -
<אילן גילאון (מרצ):>
- - -
<היו"ר אלי אלאלוף:>
אתה הסיבה שהכול נדחה כל הזמן. אתה רוצה לדחות את זה? אז נדחה, תוך דקה אפזר את הישיבה. אתה רוצה שאני אפזר את הישיבה? 
<אילן גילאון (מרצ):>
אני לא רוצה. 

<היו"ר אלי אלאלוף:>
אז אל תתנהג ככה. אילן, מספיק כבר. העצבים שלך עולים לי כבר מעל הראש, למרות כל הידידות והחברות בינינו. זה לא יכול להיות. כל המילים של העבר מסתכמות בזה שיש היום הצעה קונקרטית ממשלתית. תתייחסו לזה. לא במקרה לא הלכתי לכל ההתדיינויות בכל מיני מסיבות עיתונאים, כדי להישאר ניטרלי, כדי להתמודד אתכם עם הבעיה. לבוא לצרוח האחד על השני – תעשו את זה במקומות אחרים. תכבדו את המקום ואת תפקידכם, כולנו, כל חברי הכנסת. לאף אחד אין זכות יותר משל האחר. 
<אילן גילאון (מרצ):>
אתה בא אלינו בטענות?

<היו"ר אלי אלאלוף:>
עכשיו אתה מפריע. אלון מסר, בבקשה תסיים את דבריך בשקט. 

<אלון מסר:>
אסיים את חוט המחשבה. בסך הכול הצעת החוק מביאה פה עלות שהוכרה ב-2016 של 2.147 מיליארד שקלים. הסכומים שמצוינים בקצבאות מופיעים בדיוק בסכומים שנמצאים, שמגיעים בסוף עד 501. 
לגבי ההסכמות שהושגו, אני מציע שאולי נציג המועצה הלאומית לכלכלה, שהייתה חלק חשוב מאוד, יתייחס. 
<היו"ר אלי אלאלוף:>
לא, זה לא מעניין אותי. אני דן בהצעת חוק קונקרטית. אני מבקש התייחסות רק להצעת החוק. 
<אלון מסר:>
הצעת החוק הממשלתית מקצה בדיוק את הסכומים האלה במסגרת החלוקה- - -

<היו"ר אלי אלאלוף:>
כל מה שהיה בפרוזדורים – זה לא מעניין. מי שיכול לבוא ולתקן בצורה מהותית – זה הדיון שמתקיים פה בנוכחות השר, שהתחייב להיות אתנו לאורך כל הדרך, ואני מכבד אותו על כך. נדון אך ורק בהצעת החוק. לא מעניין מה נאמר בפרוזדורים. 

<מיכל בירן (המחנה הציוני):>
יש לי שאלה קונקרטית קטנה. תסביר רק את ההיגיון. הרי זה לא עולה לכם כסף. מה הבעיה, למה אתם מתעקשים להשאיר את הדיסריגרד כל כך נמוך? זה נראה אכזריות לשמה. 

<היו"ר אלי אלאלוף:>
מיכל בירן, יש סעיף הרבה יותר מפורט לגבי הדיסריגרד ושם נבקש תשובות. את צודקת, גם אני שאלתי. אנחנו נתמודד כאשר נגיע לסעיף הנכון, אם תרשו לי. אתה יכול לסיים את דבריך?
<אלון מסר:>
כפי שנאמר קודם, בסופו של דבר העלאת הדיסריגרד מביאה ליותר הוצאה.
<ירון לוי:>
לא נכון. זה פחות רווח לאוצר.
<קריאה:>
לא, הם פשוט יוצאים לעבוד. 

<אילן גילאון (מרצ):>
הקצבה צריכה להיות 4,000 שקלים ב-2020. רשום לכם באיזשהו מקום? אתה יודע להעלות את זה? למה?

<יהודה דורון:>
יש קבוצות של נכים, כמו נכי צה"ל ונכי פעולות איבה, ועוד כהנה וכהנה, ששם הנכה מקבל את קצבת הנכות מבלי שיגידו "אם אתה עובד אני מוריד לך". הגיע הזמן שזה יהיה גם לנכים הכלליים. 
<היו"ר אלי אלאלוף:>
סעיף 2 לא מקובל, אנחנו שמים אותו בצד, נגמר. יש לי מספיק הסברים למה לא נמשיך בו. 

<נתי ביאליסטוק כהן:>
אני לא רוצה הסבר. אני רוצה להסב את תשומת לבכם לנקודה נוספת. 

<היו"ר אלי אלאלוף:>
נתי ביאליסטוק כהן, ברשותך, אני רואה אותך כל הזמן ואני מבקש שבשלב זה לא נמשיך לדון בסעיף הזה. נמשיך הלאה בהקראה. 

<נעה בן שבת:>
	"תיקון סעיף 200א
	3.

	בסעיף 200א לחוק העיקרי – 

	
	
	(1)
בסעיף קטן (א), במקום "בסעיף זה" יבוא "בסימן זה" ובסופו יבוא: 

	
	
	
	""קצבה חודשית נוספת" – קצבה שנכה זכאי לה לפי הוראות סעיפים קטנים (ב), (ב1) או (ב2), לפי העניין, נוסף על הקצבה שלה הוא זכאי לפי הוראות סעיפים 200 או 201, לפי העניין.";"


<שולי מועלם-רפאלי (הבית היהודי):>
את יכולה להסביר?

<נעה בן שבת:>
זה אומר דבר חשוב מאוד, שכל מה שיבוא עכשיו – היום קצבה חודשית נוספת זה רק מה שמופיע בסעיף קטן (ב). כעת נותנים תוספות בסעיף קטן (ב1) ו(ב2): האחת נוגעת לנכים שדרגת אי-הכושר שלהם 74% ומטה, והשנייה נוגעת לנכים במוסדות. לכן רוצים להגיד שכל התוספות האלה נקראות "קצבה חודשית נוספת" ולכן נעשתה ההגדרה הזאת, זאת המטרה שלה.
<היו"ר אלי אלאלוף:>
מישהו רוצה הבהרה בעניין זה?
<נעה בן שבת:>
	
	
	"(2)
בסעיף קטן (ב) –

	
	
	
	(א)
ברישה, במקום "זכאי לקצבה חודשית נוספת על הקצבה שלה הוא זכאי לפי הוראות סעיפים 200 או 201, לפי העניין, בשיעורים שיחושבו מקצבת היחיד המלאה (בסימן זה – קצבה חודשית נוספת), כמפורט להלן" יבוא "זכאי לקצבה חודשית נוספת בשיעורים שיחושבו מקצבת היחיד המלאה, כמפורט להלן";";

	
	
	
	(ב)
בפסקה (1), במקום "20.6%" יבוא "43.49%";

	
	
	
	(ג)
בפסקה (3), במקום "16%" יבוא "38.88%";

	
	
	
	(ד)
בפסקה (4), במקום "6.9%" יבוא "29.79%";"


כאן אנחנו מדברים על ההגדלות של הסכומים. אגיד אותם בקירוב: במקום קח"ן של כ-450 שקלים היום, הקח"ן צפוי לגדול ביולי לכ-954 שקלים, זה הקח"ן הגבוה; הקח"ן הבינוני – במקום 351 שקלים יעלה ל-692 שקלים ביולי; והקח"ן הנמוך – במקום 151 שקלים הוא יעלה ל-493 שקלים, בערך.

	
	
	"(3)
אחרי סעיף קטן (ב) יבוא:

	
	
	
	"(ב1)
נכה שנקבעה לו דרגת אי־כושר להשתכר שאינה עולה על 74% ולא מתקיים בו האמור בסעיף 307, זכאי לקצבה חודשית נוספת בשיעור של 22.89% מקצבת היחיד המלאה."


כאן אנחנו מדברים על נכים שעד היום לא היו זכאים לקח"ן ועכשיו הם מקבלים את התוספת הזאת. ביולי אנחנו מדברים על 500 שקלים.

	
	
	
	"(ב2)
נכה שמתקיים בו האמור בסעיף 307, זכאי לקצבה חודשית נוספת בשיעור של 22.89% מקצבת היחיד המלאה, וזאת בין שנקבעה לו דרגת אי־כושר להשתכר בשיעור של 75% ומעלה ובין שנקבעה לו דרגת אי־כושר בשיעור נמוך מכך.";"


כאן אנחנו מדברים על אנשים ששוהים במוסד והם יקבלו את הקח"ן הזה. הם לא מקבלים היום קצבה חודשית נוספת. גם פה הסכום ביולי הוא כ-500 שקלים. 
<שמחה בניטה:>
יש לי התנגדות לסעיף הזה. פשוט נראה לי בלוף, כי אנחנו מדברים על קצבה שצריכה להיכנס לקצבת הנכות ולא לקח"ן. קח"ן זה איזשהו פרק שנסגר בשנים 2001–2002 לנכים קשים על כיסאות גלגלים. אנחנו לא רוצים שיעבירו את זה לשם כיוון שמה שחשוב זה קצבת הנכות. הלא כל המאבק פה זה על גמלת נכות. גמלת נכות  נועדה לכלכלה, לעיסוק עצמי ולמחיה, והקח"ן זה לפי מגבלה עודפת, זה קצבה מיוחדת. נראה לי שיש פה הטעיה.
<היו"ר אלי אלאלוף:>
את אומרת את זה בשם כל הנכים?

<קריאות:>
כן. 

<היו"ר אלי אלאלוף:>
לא נוגעים יותר בקח"ן? לא נוגעים יותר בשר"ם?

<שמחה בניטה:>
זה לא קשור. המאבק הוא על קצבת נכות, לא על קח"ן.
<היו"ר אלי אלאלוף:>
זאת עמדה אחת. אני מאמין שיש גם עמדה אחרת.
<אלכס פרידמן:>
אותי מעניין כמה כסף ייכנס נטו בחשבון של כל נכה בסוף התהליך. 

<קריאה:>
אבל יש אפליה בין מקבלי שר"ם- - -

<אלכס פרידמן:>
אין אפליה. ההסכם אומר: באופן שווה תוספת של 1,250 ש"ח לכולם, בלי אפליה. אם היום יש הבדל בגובה של הקח"ן זה לא אומר שהאפליה קיימת גם בהצעת החוק הזאת. אנחנו מדברים על תוספת שווה לכולם. לראשונה אנחנו מוסיפים קח"ן גם לדרגות הנכות הקלות יותר, ובאופן הזה הנטו הסופי יהיה הרבה יותר גבוה מהנטו אם התוספת תלך רבתי. לכן זו הדרך הנכונה לעשות את זה בשלב הזה. 

<היו"ר אלי אלאלוף:>
תודה. אני רוצה לציין, הקח"ן והשר"ם והדברים הנוספים, זה מאפשר לבטא צדק דיפרנציאלי בין כל אחד ואחד, מפני שזה תוספת ייחודית למצבים מסוימים. אני חושב שזה הצדק האמיתי. תבינו את זה, כי הקצבה הבסיסית האוניברסלית – זה לא עושה צדק, תבינו את זה. 
<יהודה דורון:>
אנחנו מבקשים שתקוים הדרישה שלנו, שהתוספת תהיה לקצבת הנכות. אנחנו מדברים על קצבת נכות בבסיס. אחר כך אם רוצים להוסיף קח"ן לקצבת הנכות אנחנו נשמח, אבל לא לעשות את ההיפך, כי זה פוגע בחישובים שהיו עד היום. כלומר, יוצרים מצב חדש ואת זה אנחנו לא רוצים. 
<מלכי איציק:>
אני מעמותת אלו"ט ועמותת "בקהילה". אני רוצה לדבר על כך שכרגע בקח"ן יש אפליה כנגד אנשים עם אוטיזם ואנשים עם המוגבלויות הבלתי נראות. גם המקרים הקשים ביותר של אוטיסטים מקבלים רק 65%–70% נכות רפואית. אלה אנשים בתפקודים מאוד-מאוד קשים. צריך לעשות עם זה משהו. 
<נעמי מורביה:>
אבל מדובר על אי-כושר, לא על נכות רפואית. 

<מלכי איציק:>
נכות רפואית. 

<היו"ר אלי אלאלוף:>
מי שלא יושב על יד השולחן לא יוכל לדבר. תבקשו מאנשים לפנות לזמן מה את מקומם. בבקשה, אדוני. 

<גיל גולדרייך:>
אני מ"הנכים הופכים לפנתרים". אני רוצה לחדד משהו בנוגע לבקשה של חבריי להכניס את כל נושא הקח"ן לבסיס, מכיוון שאחת הבעיות שיש לנו היא כל נושא ההצמדה. אם תיכנסו לסעיף הראשון, ההצמדה חלה על הבסיס. אם נכניס את זה לקח"ן, אנחנו עלולים לאבד- - -
<היו"ר אלי אלאלוף:>
גם הקח"ן צמוד לאותה שיטה. 

<גיל גולדרייך:>
זה לא כתוב. 

<היו"ר אלי אלאלוף:>
אולי לא שמעת אבל זה נאמר.

<שלומי מולכו:>
אני מ"מטה מאבק הנכים". השאלה שנשאלת – גם אילן גילאון שאל את זה וגם אלכס פרידמן שאל את זה ​ – היא לאן נגיע בסוף התהליך. 
<היו"ר אלי אלאלוף:>
כאשר נגיע לסוף הקריאה נציג גם סוף תהליך. 

<שלומי מולכו:>
זה צריך להיות ברור בהתחלה כי לדעתי אנשים לא מבינים את זה. בסוף התהליך צריך לקבל קצבה, בנמוך: 4,050 שקלים, ועם השר"ן הגבוה: 4,500 שקלים. זה אומר שבנמוך אנחנו מעלים את הקצבה ב-1,700 שקלים לעומת הקצבה היום. הפעימה הראשונה שעליה מדברים, מדברים על 340 שקלים, והפעימה השנייה שעליה מדברים, מדברים על עוד 160 שקלים. זאת אומרת, ביולי השנה, אחרי שתי פעימות, הקצבה תגדל ב-500 שקלים במקום ב-850 שקלים. נוצר כאן מינוס של 1,200 שקלים מהגג הסופי. אתה רוצה להגיד לי שבפעימה השלישית והרביעית יתנו לנו בכל פעימה 600 שקלים? אנחנו מגלגלים את זה על הממשלה הבאה, אנחנו לא עושים את זה כרגע. אז אתם לוקחים חוק ומעבירים אותו. אנחנו בעד כל מה שנאמר פה, אבל צריך להבין את הלוגיקה, ועל זה אילן גילאון ואני דיברנו לפני כן. מנסים להעביר את החוק. אם אנחנו לוקחים 1,200 שקלים שנשארו לנו כתוצאה ממה שלא קיבלנו עכשיו כפי שצריך, ומגלגלים את זה על הממשלה הבאה, כי מדובר על תוספת בשנים 2020–2021, איך אנחנו בתור נכים נקבל, שחלק מאתנו מתנגדים גם לזה, אבל גם את זה אנחנו לא רואים יוצא אל הפועל הלכה למעשה. 

<היו"ר אלי אלאלוף:>
ההערה שלך עניינית מאוד. אני חושב שלא תוכל לקבל את התמונה הכוללת אם לא נגיע עם דברים מוסכמים כדי שנציג את התסריט הסופי שיהיה בקצבאות האלה, כולל השילוב של הקצבאות האחרות. 

<שלומי מולכו:>
אתה צודק, אבל לפי מה שנציג משרד האוצר אומר- - -

<היו"ר אלי אלאלוף:>
אני הפרעתי לך באמצע משפט, אדוני?

<מיכל בירן (המחנה הציוני):>
כפי שאנחנו מכירים בפוליטיקה- - -
<היו"ר אלי אלאלוף:>
אני חוזר, אמרת את הדברים האלה, כולנו מתאפקים. נבקש מהביטוח הלאומי, שהכין את זה, זה מופיע באתר שלנו, לתת לנו את התסריט שאנחנו מתכננים לסכומים הסופיים שיהיו אחרי אישור החוק הזה. אל תשכחו שכרגע אנחנו רק מאפשרים להביא את זה לקריאה שנייה ושלישית במליאת הכנסת. 

<קארין אלהרר (יש עתיד):>
תודה רבה, אדוני היושב-ראש. אני רוצה לשאול את היועצת המשפטית כי אני לא מבינה לגמרי. לעניין הקח"ן, האם הקח"ן משולם במידה שווה לכל סוגי המוגבלויות?
<נעה בן שבת:>
אולי נבהיר: התוספת אחידה לכל הסוגים. כפי שצוין כאן, בינואר תהיה תוספת של 340 שקלים, והיא תושלם בתוספת ביולי של עוד 160 שקלים. כלומר בסך הכול מדובר על 500 שקלים נוספים החל מחודש יולי.
<קארין אלהרר (יש עתיד):>
לכל סוגי הנכויות?
<נעה בן שבת:>
היום הקח"ן קבוע בשלוש רמות לפי רמות שונות של נכות רפואית. 

<קארין אלהרר (יש עתיד):>
כאשר אנחנו מדברים על תוספת לקח"ן ולא לקצבת הבסיס, אז העלייה תהיה שונה לסוגים שונים של מוגבלויות?

<נעה בן שבת:>
לא. לעומת המצב הקיים, כולם יעלו בצורה זהה. 
<שולי מועלם-רפאלי (הבית היהודי):>
אבל מלכתחילה הם מתחילים בגובה שונה.
<נעה בן שבת:>
יש היום אנשים שבכלל לא מקבלים קח"ן והם יקבלו את התוספת הזאת, את הקח"ן הזה. 

<היו"ר אלי אלאלוף:>
ועוד נקודה מרכזית מאוד, מי שלא קיבל קח"ן יתחיל עכשיו לקבל קח"ן. חבר'ה, אתם רואים את הדברים ולא מציינים אותם. כדי לקבל תמונה מאוזנת תראו גם את הדברים שעברו בזכות הצעת החוק הזאת. 
<קארין אלהרר (יש עתיד):>
אדוני, אם אפשר עוד שאלה והערה. הדבר שבעיניי יש חובה לתקן אותו לפני שמעבירים את הצעת החוק הוא קביעת הפעימות הבאות. 
<היו"ר אלי אלאלוף:>
עוד נגיע לזה. 

<קארין אלהרר (יש עתיד):>
זה חלק מן העניין כאן. תתקן אותי היועצת המשפטית אם אני טועה.
<נעה בן שבת:>
את רוצה שלא יסתפקו עכשיו בהעלאה הזאת אלא יגידו מה ההעלאות המתוכננות לעתיד?
<אילן גילאון (מרצ):>
אנחנו צריכים לדעת מה היעד של הקצבה. 

<קארין אלהרר (יש עתיד):>
אילן גילאון, אני יודעת לדבר עברית באופן שוטף. 

אני מבקשת, כדי שלא נמצא את עצמנו בסיטואציה דומה בעוד שנתיים, ואני חושבת שעל זה גם דובר מלכתחילה – דרך אגב, גם בשיחה עם שר האוצר אתמול הוא אמר שמבחינתו אין מניעה לחוקק, לא בוועדה שתקום אלא פשוט פעימה, עם תאריך ועם סכום קבוע. לשם מה אנחנו צריכים להביא על עצמנו את הסיטואציה הזאת עוד פעם? בואו נקבע מראש. יש הרי כסף בצד, יש 4.2 מיליארד שקלים התחייבות. אם כולנו מחויבים לעניין הזה, ואני מאמינה שאנחנו מחויבים, אמר את זה שר האוצר בקולו, אני לא רואה מניעה של שר הרווחה לחוקק את הדבר הזה. אני מציעה, גם כדי לבנות אמון, גם כדי לעשות עבודה שלמה ולא חצי עבודה, בואו נחוקק את הפעימות כבר עכשיו, ונדע כולנו מה התוצאה הסופית. 
<מיכל בירן (המחנה הציוני):>
הצעה מצוינת. 

<נתי ביאליסטוק כהן:>
ביקשתי את רשות הדיבור לעניין הדיסריגרד. לנושא הזה אין לי מה להוסיף. לגבי הדיסריגרד, רציתי להעיר את עיניכם שזה פוגע גם בזקנים נכים. 

<היו"ר אלי אלאלוף:>
כרגע אנחנו לא דנים בו. נחזור אליו בהמשך. 

<נתי ביאליסטוק כהן:>
רציתי להסב את תשומת לבכם לעוול שזה גורם לנכים שעוברים לקצבת זקנה. 

<הדס ארנון-שרעבי:>
אני עורכת-דין מאלו"ט. אני רוצה להדגיש, בעניין 80% נכות – העלאה גבוהה ביותר – שיש בזה אפליה לרעה של התפקודים הנמוכים בנכויות הבלתי נראות, כי גם אוטיסט בתפקוד הכי נמוך לעולם לא יצליח להגיע ל-80%, לכל היותר ל-65%–70%. גם אם לא ניכנס עכשיו, אני מבינה שאין לנו זמן להיכנס לזה שבספר הליקויים אין סעיף ייעודי לאוטיזם, הרי לא ייתכן שאדם שתלוי עשרים-וארבע שעות ביממה שבעה ימים בשבוע באדם אחר והוא לא ורבלי לא יוכל להיכנס להעלאה הגבוהה ביותר של ה-80%. 
<קריאה:>
אותו דבר גם נכי הנפש. 

<עמיחי תמיר:>
אני דוקטור עמיחי תמיר מקבוצת ארגון הנכים. אני רוצה להצטרף להסתייגויות ולהכליל את כל התוספות בקצבת הנכות הבסיסית לפי דרגת אי-כושר, שזה הבסיס לדיפרנציאציה. נכה קשה, מבחינתי, הוא נכה שעבר מבחני הכנסה בוועדה נוספת של הביטוח הלאומי, שמכילה קביעת דרגת אי-כושר. כך נפתור את כל הבעיות של הנכויות השונות, אם זה אוטיזם, אם זה פגועי הנפש ואם זה פגועי גפיים. תודה. 
<היו"ר אלי אלאלוף:>
אני רוצה לבקש מאנשי הביטוח הלאומי להסביר לנו את ההיגיון, למה יש קצבאות דיפרנציאליות עם תוספות.
<שר העבודה, הרווחה והשירותים החברתיים חיים כץ:>
אענה לך. אנחנו מסתייגים מן הסעיף הזה, ואסביר בבוא הזמן, אני חושב שלא נכון לעשות את זה עכשיו. 
<קארין אלהרר (יש עתיד):>
אבל עכשיו דנים על הסעיף. 

<אילן גילאון (מרצ):>
עכשיו לא מתקדמים במילימטר. 

<היו"ר אלי אלאלוף:>
אתם יודעים שהשר יודע להתבטא לבד. אני רוצה להבין את ההסתייגות. 
<שר העבודה, הרווחה והשירותים החברתיים חיים כץ:>
אני לא רוצה להביע עכשיו את עמדתי על הסעיף הזה. 
<היו"ר אלי אלאלוף:>
אבל הביטוח הלאומי יכול להביע עמדה מקצועית, למה יש קצבאות נוספות שלא כלולות בבסיס. יש פה עמדה מקצועית שאנחנו מבקשים לקבל. בבקשה, תענו לנו. 

<שלומי מור:>
אני מן המוסד לביטוח לאומי. כפי שהוסבר פה, התוספת בסך 501 שקלים ניתנת לכולם באופן אחיד. כלומר גם האוכלוסייה שדובר עליה כרגע, של נכי הנפש, שעד היום קיבלו פחות, דווקא הם כן מקבלים מענה כי הם מקבלים בדיוק כמו הנכים הכי קשים. 
<קריאה:>
ברוך השם.

<שלומי  מור:>
אבל מדובר כאן על דבר אחר. היום בחוק יש אבחנה בין שלוש רמות של קח"ן: 450 שקלים, 350 שקלים ו-150 שקלים. הבסיס בחוק להבדל ביניהם הוא בנכות הרפואית, לא בתפקוד, כפי שהוסבר פה יפה. כולם עם אי-כושר מלא אבל הנכות שלהם שונה. זה הבסיס. צריך לפתוח אותו, לחשוב עליו מחדש. אני משאיר את זה לוועדה. כרגע זה הבסיס בחוק. 

<היו"ר אלי אלאלוף:>
זה אומר שהיום אתם לא בעמדה – כאשר הגעתם למצב שהקח"ן לא כלול בקצבה הבסיסית, זה מפני שרציתם לתת עידוד לכל אחת מן הקבוצות בצורה שונה?

<שלומי מור:>
קודם כול, רצינו לתת את 500 השקלים לכולם על מנת לעזור דווקא לאלה בנכויות הנמוכות, נכויות הנפש. 

<היו"ר אלי אלאלוף:>
אני שואל שאלה פשוטה שנשאלה על ידי החברים. עכשיו כשכולם הולכים לקבל את הקח"ן, למה היא לא יכולה להיכלל בקצבה הבסיסית של הנכים? 

<שלומי  מור:>
זה משהו אחר. אתה שואל אם אפשר להכניס את הקח"ן לקצבה הבסיסית, את התוספות האלה. 

<היו"ר אלי אלאלוף:>
זאת הייתה השאלה, כך הבנתי. 

<יהודה דורון:>
גם השר חושב כך. 

<שלומי מור:>
זה אפשרי.
<שר העבודה, הרווחה והשירותים החברתיים חיים כץ:>
לא רק שזה אפשרי. אנחנו רוצים בכך. 

<קארין אלהרר (יש עתיד):>
אז מה הבעיה?

<שולי מועלם-רפאלי (הבית היהודי):>
זאת ההסתייגות שהשר אמר שהוא יביא. 

<היו"ר אלי אלאלוף:>
בבקשה, אז בואו נבין אותה. אולי נתעקש שזה יהיה היום ואז נשיג משהו אדיר. 

<שר העבודה, הרווחה והשירותים החברתיים חיים כץ:>
כאשר ידונו על הסעיפים – אמרנו בהתחלה שאם יהיו הסתייגויות לא ימשיכו בינתיים בדיון. גם אנחנו מסתייגים מן הסעיף הזה. אני חושב שלא צריך לדבר עליו עכשיו. כאשר ייכנסו לגופו של עניין, נגיד.
<קארין אלהרר (יש עתיד):>
אז על מה נדבר?

<שר העבודה, הרווחה והשירותים החברתיים חיים כץ:>
כי כך לא מתקדמים. 

<היו"ר אלי אלאלוף:>
זה לא הזמן הנכון לעשות את זה?
<שר העבודה, הרווחה והשירותים החברתיים חיים כץ:>
לא, כי אנחנו עוד לא דנים בסעיף.
<היו"ר אלי אלאלוף:>
אתה חושש שאם תבטא את עצמך בעניין זה – סליחה, אני עובד בתיאום עם השר עד המילימטר. אם זה אומר שאתה תומך בזה ובהמשך הדיון נגיע להחלטה לאשר את זה, אז למה לא לאשר את זה מייד? פה זה לא דורש תקציבים נוספים. 

<שר העבודה, הרווחה והשירותים החברתיים חיים כץ:>
זה דורש תקציבים. 
<היו"ר אלי אלאלוף:>
מי שיכול להגיד שזה דורש תקציבים זה או שר העבודה והרווחה או משרד האוצר. 

<שר העבודה, הרווחה והשירותים החברתיים חיים כץ:>
מה שאני רוצה להציע דורש תקציבים, שאני יודע לתת להם מענה. אני לא חושב שזה הסעיף הראשון שאנחנו צריכים לדון בו כי יש לפני זה. זה דורש תקציבים שאנחנו יודעים לתת להם מענה. אני לא יודע אם אגף התקציבים במשרד האוצר ישמח, אם יאהב את זה או לא. אני חושב שזה לא הרגע בחקיקה שאני צריך לדבר על זה. 

<היו"ר אלי אלאלוף:>
אז בואו נסמוך על השר, שנעלה את זה. 
<שר העבודה, הרווחה והשירותים החברתיים חיים כץ:>
אני פה, אני לא הולך לשום מקום.

<היו"ר אלי אלאלוף:>
אין לי ברירה, על כל נקודה אפשר לקיים דיון ארוך. ההודעה של השר מספיק מחזקת כדי שנסתפק בה בשלב זה. נחזור אליה בהמשך. 
<יהודה דורון:>
זה מקובל עלינו. 

<נעה בן שבת:>
	"תיקון סעיף 206א
	4.

	בסעיף 206א(ב) לחוק העיקרי – 

	
	
	(1)
בפסקה (1), במקום "42.5%" יבוא "51.62%" ובמקום "150%" יבוא "188%";"


הסעיף הזה הוא תיקון של סעיף 206א רבא שנוגע לקצבת השירותים המיוחדים. אנחנו מדברים על תוספת של 200 שקלים לשתי הרמות הגבוהות. 

<נעמי מורביה:>
זה קיים כבר שנים. 

<נעה בן שבת:>
בואו נבהיר: יש פה שני סכומים שבהם מדובר. בכל אחת מן הפסקאות יש שני סכומים. הסכום של 188% זה לא העלאה אלא תיקון בהתאם למה שקבוע בתקנות. נכון שזה קיים. זה בהתאם לקבוע היום בתקנות. התוספת שמדברים עליה היא העלאה, ברמת הנכות הגבוהה: מ-42.5% ל-51.62%. זאת אומרת, זה הפרש של 9.12%, כלומר תוספת של 200 שקלים; ואותו דבר בפסקה השנייה, לגבי הרמה השנייה של שירותים מיוחדים. אנחנו מדברים על כך שזה תוספת שתיכנס לתוקף החל מינואר 2018. זה אומר שהשר"ם, ביחד עם ה-188%, פלוס 51.62%, יעמוד על 5,262 שקלים בסך הכול.
<אילן גילאון (מרצ):>
כמה זה בשקלים?

<נעה בן שבת:>
5,262 שקלים עם התוספת הזאת מינואר 2018. וברמה השנייה זה יגיע ל-3,284 שקלים. אם אני לא מדייקת בשקל זה בגלל עיגול הסכומים. 
<נתי ביאליסטוק כהן:>
אני מנכ"ל "המרכז לעיוור". אני מעלה הסתייגות בשם כ-24,000 אנשים עם עיוורון שלא מסוגלים להגיע לרמת שר"ם גבוהה יותר מ-50% בגלל מבחני תלות לא מתאימים ובגלל שאת מבחני התלות המתאימים קבעו מראש ברמה שלא יכולה לעבור את ה-50%. 
<נעה בן שבת:>
אתה מעלה פה סוגיה. זה לא הסתייגות כי אין חבר כנסת שמציע אותה. 

<נתי ביאליסטוק כהן:>
אני מעלה פה סוגיה. אני מעלה התנגדות שלנו. אסביר את דבריי. אני חושב שהוועדה לא צריכה לתקן כרגע את נושא השר"ם.
<קארין אלהרר (יש עתיד):>
אבל זה ממוזג בהצעה.
<נתי ביאליסטוק כהן:>
אני לא מבין מדוע, אם כך, לפחות ה-50% לא מקבל גם תוספת. גם ה-50% נועד לאותה תכלית, לאנשים שיש להם תלות וצורך בעזרה, והם לא מקבלים שום תוספת, כאילו שכר המינימום של העוזר שלהם גם לא תוקן. 
<נעמי מורביה:>
זה פעם שלישית שמדלגים עליהם בחמש השנים האחרונות, בעלי 50% נכות.

<נתי ביאליסטוק כהן:>
ה-50% צריכים להיות מעודכנים בהתאמה כמו ה-112% וכמו ה-188% ולא צריך להשאיר אותם מחוץ לתמונה. אגב, אני לא בטוח שזה כל כך הרבה כסף שבכלל ישפיע על המספרים הגדולים, אבל בשביל זה יש את משרד האוצר, להראות לי כמה זה פוגע. 

<היו"ר אלי אלאלוף:>
אני מזכיר שיש תוספת מיוחדת לעיוורים. 

<נתי ביאליסטוק כהן:>
היא לא שם והיא לא לצורך הזה. 

<היו"ר אלי אלאלוף:>
אני רק מזכיר. לא אמרתי שזה במקום. אני מזכיר שזו הפעם הראשונה, ואני מודה לשר על המהלך שהוא עשה, שהתנה את התוספת לעיוורים במהלך הנוכחי, שאמור לא להתייחס לעיוורים, לצערי, אבל פה הוא התחיל לתקן.
חברים, אל תצביעו אם אתם לא יושבים על יד השולחן. סליחה, זה עניין טכני. תבקשו מאנשים שיפנו לכם מקום. 

<ירון לוי:>
לגבי השר"ם, יש פה בעיה מהותית. המאבק שלנו ובעצם הקצבה החודשית שלנו- - -
<היו"ר אלי אלאלוף:>
אמרנו את זה. לפי הדרך שאתה מתחיל בנאום, אני יודע את התשובה. 

<ירון לוי:>
חשוב לי שזה ייאמר בוועדה. 

<היו"ר אלי אלאלוף:>
הוועדה שמעה את זה. 

<ירון לוי:>
בעצם מה אנחנו עושים פה? אם אני בדרגת הנכות הגבוהה, למה שאקבל יותר מאנשים שמתמודדים נפשית? למה? בגלל שאני מקבל קצבת שירותים מיוחדים? ההכללה של קצבת השר"ם ושל כל הדברים האחרים בתוך הצעת החוק, באופן שיעלה לקצבה של שכר מינימום, זה לא דבר נכון. כולם מדברים על כך שזה פגיעה בשוויון, פגיעה בנכי נפש, פגיעה באוכלוסיות גדולות. אני, ירון, אומר שאני לא רוצה את ההעלאה הזאת אם הוא יקבל פחות ממני, אני לא רוצה ולו שקל. אני רוצה שכר מינימום. אני איאבק אתו, אלך אתו עד סוף העולם.
<אלכס פרידמן:>
כבוד היושב-ראש, דבר אחד. חסר לי הפעימה השנייה של העלאת השר"ם. אנחנו מדברים גם על הפעימה של 2019. הסכום הסופי של זה אמור להגיע ל-500 שקלים. אנחנו מדברים תחת פעימה אחת. 

<ירון לוי:>
מי זה "אנחנו"?

<אלכס פרידמן:>
אנחנו – הוועדה. 
<קארין אלהרר (יש עתיד):>
ירון לוי, למה להתווכח?

<היו"ר אלי אלאלוף:>
אני לא צריך להסביר לכם שכאשר אלכס פרידמן מתבטא יש לו צורך בשקט. באמת תאפשרו לו להתבטא בשקט.

<אלכס פרידמן:>
אני סיימתי. תודה. 

<בועז אחד העם:>
אני מן "המרכז הישראלי ללימודי חרשות". העבודה החשובה מתעכבת מכיוון שיש פה בקשה לדיפרנציאציה וברגע שיש הבדלים, אז אחד קופץ ואומר: למה אנחנו לא מקבלים? למה אנחנו כן? ואז יש ויכוח על הזכויות, על הדרך של חישוב האחוזים הרפואיים. זה לא קשור, אבל זה כן קשור, כי אם יש לנו פתרון, שאנחנו יכולים לעשות העלאה אחידה – ברגע שאנחנו מדברים על דיפרנציאציה יהיו פה כל הזמן הסתייגויות. לכן צריך לקחת בחשבון אפשרות של העלאה אחידה. אם מדברים למשל על 200 שקלים, אז 200 שקלים העלאה אחידה קבועה. או שאנחנו עושים דיפרנציאציה, אבל אז לקחת בחשבון שאולי לא נסיים היום כי כל אחד יגיד: צריך לתת גם לפגועי הנפש וכולי.
<עמיחי תמיר:>
ד"ר עמיחי תמיר מקבוצת ארגון הנכים. יש שתי הצעות חוק מאוד מוגדרות ומוסדרות שעברו בקריאה הטרומית, אחת של יואב קיש וחברי כנסת נוספים והשנייה של קארין אלהרר. אנחנו בעד להוסיף את הצעות החוק כחלק מן הדבר ולא להשתמש בקח"ן כבסיס לדיפרנציאציה מלאכותית מאוד. תודה. 
<היו"ר אלי אלאלוף:>
תודה. אל תשכח שהצעות החוק התמזגו בתחילת הדיון. 

<יהודה דורון:>
אנחנו רוצים להוציא את השר"ם בכלל מהצעת החוק. אנחנו מדברים פה על קצבאות. קצבת נכות זה קצבת נכות. בקצבת שר"ם נדון בנפרד לאחר שנעביר את החוק. ברגע שאתה העלית ארבע פעמים את שכר המינימום והעלית לנו את השר"ם ב-1,200 שקלים, קיבלנו מזה 300 שקלים ונשארו עוד 900 שקלים שלא קיבלנו. נצטרך לנהל מאבק על נושא השר"ם בנפרד מן הנושא הזה. 

<אבנר עורקבי:>
ולא ביחד אתו. 

<יהודה דורון:>
לגבי השר"ם נדון בנפרד. צריך לחלק את הכסף לכולם שווה בשווה, ולגבי השר"ם אנחנו ניאבק.

<נתי ביאליסטוק כהן:>
במילים אחרות, לא מגדילים את קצבת הנכות דרך תוספת לשר"ם.
<יהודה דורון:>
כאן כולנו מסכימים. 

<ירון לוי:>
הייתה הצעת חוק של חברת הכנסת נאוה בוקר בסכום של הצעת החוק הממשלתית – לכולם יהיה שכר מינימום, 100% אי-כושר. 
<היו"ר אלי אלאלוף:>
חבר'ה, מה זה, דיון עצמי? אתה מדבר לבד עם עצמך? בבקשה, ליושב-ראש יש יותר מתפקיד אחד אז תן לי להתרכז כדי שאקח ברצינות את דבריך. חבר'ה, קצת כבוד לדיון הזה. 

יש לי בקשה מהביטוח הלאומי. האם אתם יכולים לתרגם את מה שכתבתם במילים משפטיות מאוד לטבלה טכנית, כדי שכל אחד יוכל לעקוב אחרי מה שנאמר? זה לא חייב להיות בהצעת החוק אלא אולי בדברי ההסבר. זה יכול להקל על כולם, כדי שנדע על מה מדברים פה.
<שר העבודה, הרווחה והשירותים החברתיים חיים כץ:>
יהודה דורון אמר שהשר"ם זה 200 שקלים. יש 25,051 נהנים מהקצבה הזאת, והעלות הכוללת של זה היא 60 מיליון ו-122,400 שקלים. אתה מציע לחלק את זה לאחרים?

<יהודה דורון:>
כן. 

<שר העבודה, הרווחה והשירותים החברתיים חיים כץ:>
הוא אומר שיש פה 60 מיליון שקלים שיקבלו אותם 25,000 אנשים. הוא אומר: קחו את הכסף הזה, תחלקו, תמצאו בחוק דברים חשובים יותר שכלל האנשים נהנים מהם. זה מה שהוא אומר. 
<היו"ר אלי אלאלוף:>
ובינתיים האנשים שכל כך זקוקים לסכום הספציפי לא יקבלו, תבינו. תתרגלו לקבל עובדות כעובדות. מה זה?
<שולי מועלם-רפאלי (הבית היהודי):>
זה קצת הולך בעד ונגד באותו זמן. אני מבינה את הצורך להיאבק על קצבת השר"ם אבל בסוף אתה גורם להכי הרבה נזק לאנשים שהכי זקוקים לזה. 
<יהודה דורון:>
כשאנחנו קיבלנו שר"ם- - -
<ששון עוזר:>
קיבלנו גם שר"ם וגם קח"ן באותו הסלט. 

<שולי מועלם-רפאלי (הבית היהודי):>
אבל עדיין היה מוסכם על כולנו מאז תחילת הדיון שגם לדיפרנציאציה באחוזי הנכות יש משמעות. אתה אומר עכשיו: אני לא רוצה את השונוּת הזאת, אני מתייחס לכולם.
<יהודה דורון:>
את זה לא אמרתי. 

<ששון עוזר:>
אי אפשר לקחת הכול.
<מיכל בירן (המחנה הציוני):>
אבל הבסיס גם חשוב, לפני שמוסיפים תוספות מיוחדות.
<שולי מועלם-רפאלי (הבית היהודי):>
ברור. יחד עם זאת, צריך לראות גם את מי שנמצאים במציאות הכי קשה ואיך עוזרים להם. מקובל על כולם פה שיש גם שונוּת בקרב הנכים, על כך הייתה הסכמה מן ההתחלה. 
<יהודה דורון:>
את זה היית צריכה לעשות עם כל הקצבה ולא רק עם השר"ם.
<היו"ר אלי אלאלוף:>
יהודה דורון, אני מעריך מאוד את היכולת שלך לנתח. אני מבקש שתקשיבו לי: למרות הכול, בסוף צריכים להיות מציאותיים. אף אחד לא יבטל את השר"ם ואף אחד לא יכלול את השר"ם בקצבה הרגילה של הנכים. אני חוזר ואומר: אם תבואו עם הרבה מאוד עקרונות שלא ניתן ליישם אותם אז תדעו ששום דבר לא יזוז בחוק הזה. 
<יהודה דורון:>
להיפך, באתי לטובה. 
<מיכל בירן (המחנה הציוני):>
אבל זה לא גזירת גורל. הוא מוריד את מס החברות, הוא מוריד את המס לעשירים ביותר. 
<היו"ר אלי אלאלוף:>
לא. דמגוגיה נעשה בדיון אחר. יש לכם מספיק תחנות רדיו לדבר בהן. 

<מיכל בירן (המחנה הציוני):>
זאת המציאות, זו המתמטיקה. קודם גורמים לכך שהשמיכה תהיה קצרה ואז בוכים על זה. 

<חנה עקיבא:>
אני מ"הנכים הופכים לפנתרים". אתם מדברים פה במספרים. אני לא מבינה את כל המספרים האלה שמדברים עליהם. אני רק רוצה לשאול: בסופו של דבר מתי יהיה לי כסף לקנות לחם במכולת? זה מה שאני שואלת. זה הכול. לא שום דיפרנציאלי ולא דברים כאלה. 
<היו"ר אלי אלאלוף:>
תודה. אין לי תשובה בשבילך. התשובה היא שהקצבה של היום היא לא הקצבה של מחר. זה מה שאנחנו רוצים, שהקצבה של היום לא תהיה הקצבה של מחר, היא תגדל בהתאם ליכולות שלנו גם להתאחד וגם להתקדם. כרגע אנחנו רק הולכים אחורה. 

<נתי ביאליסטוק כהן:>
השאלה הייתה בסך הכול למה מעלים את השר"ם רק בשתי רמות של נכות, נותנים להם תוספת, ואילו לנכים ברמה השלישית לא. זאת הייתה השאלה שלי בסך הכול. אם זה יתפתח אחר כך לדברים חשובים וחיוביים אחרים, סבבה, אבל לא קיבלתי מענה על השאלה הפשוטה. יש שלוש רמות של שר"ם, שתיים מקבלות תוספת ואחת לא. למה? זאת השאלה. 
<היו"ר אלי אלאלוף:>
אנחנו נמצאים במצב כזה? מישהו מהביטוח הלאומי יכול לאשר את זה?
<שלומי מור:>
כן, אדוני. התוספת של 200 השקלים הנוספים ניתנת לרמה הגבוהה ולרמה הבינונית. 

<היו"ר אלי אלאלוף:>
אז אין לי תשובה כרגע. אנחנו נתמודד עם ההערה שלך, נתי ביאליסטוק כהן. היא מרכזית מאוד. 
<נעמי מורביה:>
יש לי שאלה: האם התוספת הזו של השר"ם שמדוברת כאן- - -
<היו"ר אלי אלאלוף:>
הביטוח הלאומי יכול להעריך בכסף כמה תוספת תידרש בעקבות השאלה של החבר שלנו?
<שלומי מור:>
ברמה הנמוכה של שר"ם יש כ-37,000 זכאים, כפול 200 ש"ח, כפול 12. 
<שר העבודה, הרווחה והשירותים החברתיים חיים כץ:>
74 כפול 12, זה 90 מיליון שקלים. 

<נעמי מורביה:>
אני מבקשת לשאול שאלה. נתת לי רשות דיבור ולא מימשתי אותה. אני רוצה לשאול האם התוספת של 200 השקלים ל-188% שר"ם ול-112% שר"ם תחול גם על אנשים שעברו עם קצבת הנכות שלהם לקצבת זקנה וממשיכים לקבל שר"ם?
<שלומי מור:>
התשובה היא כן. 
<נעמי מורביה:>
בחוק היום זה כתוב. אני רוצה לדעת אם זה יהיה כתוב בחוק גם מחר.

<שלומי  מור:>
כשמבוטח שקיבל שר"ם לפני שהוא עבר לגיל זקנה עובר עם השר"ם ובוחר שר"ם על פני סיעוד, הוא ימשיך לקבל את השר"ם, כולל את התוספת הזאת. 

<נעמי מורביה:>
תודה רבה. 

<יהודה דורון:>
זה לא מה שכתוב פה. 

<שר העבודה, הרווחה והשירותים החברתיים חיים כץ:>
אם זה לא מה שכתוב פה אז סביר להניח שהיועצים המשפטיים יתקנו.

<היו"ר אלי אלאלוף:>
אנחנו נתקן. 

<נעה בן שבת:>
אני מבקשת להבהיר: הסתייגויות הן פריבילגיה של חברי הכנסת. 

<ירון לוי:>
הערתי קודם לגבי התוספת של השר"ם. זה יוצר אי-שוויון.

הדבר השני שאני אומר, כשאתה מעלה את השר"ם יש לנו בעיה: השר"ם במקסימום מכסה כמעט 50% מן העלות של המטפל. בעוד שנה נבוא ונמשיך להיאבק, ואז יגידו לנו: קיבלתם שר"ם. לכן ההעלאה צריכה להיות גדולה יותר. 
<היו"ר אלי אלאלוף:>
אני לא עובר לצד של האוצר. הבנתי את ההערה. 

<יהודה דורון:>
אנחנו מסתייגים מן הסעיף. 

<היו"ר אלי אלאלוף:>
יש לי אצלי את התמונה המתמדת של שמחה בניטה, כמה מטפלים היא צריכה להחזיק, אני יודע. הם צודקים. אבל תדעו גם שיש עוד הרבה מאות אלפים שנהנים משכר מינימום גבוה יותר מאשר היה בעבר. 
<קארין אלהרר (יש עתיד):>
אדוני השר, אני רוצה להבין, ואני פונה גם למשרד האוצר בהזדמנות זו. 
<שר העבודה, הרווחה והשירותים החברתיים חיים כץ:>
תפני למשרד האוצר. 

<קארין אלהרר (יש עתיד):>
לא, גם אליך. מיזגנו את ההצעות של השר"ם אל תוך הצעת החוק הממשלתית. ברור שקצבת השר"ם, הגם שכתוב שמטרתה לסייע בהעסקת עובד, היא כל הכסף שיש לאנשים כדי לממן את העובד הסיעודי, וברור לכולם שזה לא מספיק. עכשיו אני שואלת: למה לכל הפחות גם הפעימות של השר"ם לא עוברות את שנת 2018?
<יעל אגמון:>
אני מאגף התקציבים. אגיד שוב, המתווה הנוכחי שהוסכם בממשלה מביא את שתי הפעימות הראשונות. הוא כולל בתוכו גם את הפעימה הראשונה של השר"ם כפי שהוסכמה עם הנכים. 
<קארין אלהרר (יש עתיד):>
מי הסכים עליה?

<יעל אגמון:>
לא אתנו. 

<היו"ר אלי אלאלוף:>
אל תגידו אף שֵם כי זה יהיה לא מקצועי. יש הסכם עם הנכים אבל הוא לא נחתם. יש הבנות עם הנכים. 

<יעל אגמון:>
הפעימות הבאות בשנים 2020 ו-2021, כמו בקצבת הנכות הכללית – הפעימות הבאות יובאו במסגרת הפעימות הבאות. 
<קארין אלהרר (יש עתיד):>
ההצעה קובעת שאנחנו באותו נוהל של קצבת הנכות הכללית, שאומרת שאנחנו נותנים פעימות בשנים 2018 ו-2019. ב-2020 נתכנס ונדבר, תוקם ועדה ציבורית שימנו שר האוצר ושר הרווחה. 

<שולי מועלם-רפאלי (הבית היהודי):>
הפעימות ב-2020–2021 לא קבועות כבר?

<קארין אלהרר (יש עתיד):>
לא, הן לא נקבעו. 

אני רוצה לומר דבר מסוים. תראו, בצער אבל מתוך הבנת המציאות הסכמתי למיזוג הזה כי אמרתי שאני לא רואה סיטואציה שינהלו בכלל דיון על השר"ם אם לא נמזג את זה לכאן. אבל, וזה אבל גדול שאני חייבת לומר אותו: המטרה הייתה לקרב את העלות של השר"ם לשכר שנדרשים לשלם. בואו נסתכל על המציאות: שכר המינימום עלה, עלה ועלה והשר"ם לא עלה. 
<קריאה:>
הוא עלה רק פעם אחת. 

<קארין אלהרר (יש עתיד):>
אל תפריע לי. השר"ם לא עלה. אז הוא לא עולה כגובה השכר? זה פשע. אני לא צריכה לנאום את הנאום הזה, חיים כץ, אתה מכיר אותו. 
<קריאה:>
- - -

<קארין אלהרר (יש עתיד):>
למה אתה מפריע לי? אני לא מדברת מספיק טוב?

אם אין פה התחייבות לפעימות נוספות לשר"ם – זה לא משתלם לי, לא משתלם להכניס את זה אל תוך ההצעה. במקום להעלות את זה לשכר המינימום – על זה אני לא מדברת כבר – אתם נותנים 200 שקלים ו"יאללה נדבר מאוחר יותר"? מה נראה לכם?
<מיכל בירן (המחנה הציוני):>
אין  דבר כזה "נדבר מאוחר יותר". 

<היו"ר אלי אלאלוף:>
מה ההצעה הקונקרטית?

<קארין אלהרר (יש עתיד):>
ההצעה הקונקרטית היא שיהיו פעימות מסודרות גם לעניין השר"ם. אנחנו צריכים לקרב את האנשים למצב שיש להם כסף לממן את "התענוג" הזה (במירכאות). 
<שמחה בניטה:>
אלך על פי אותו חישוב שעשתה חברת הכנסת קארין אלהרר. דיברנו עם שר האוצר ובפירוש הגענו להסדר, שאנחנו את נושא שר"ם לא מעלים. הכסף הזה נועד רק לקצבת נכות, כדי שיהיה שוויון בגמלת הנכות לכל הנכים. לגבי השר"ם, מכיוון שמדובר בערך ב-30,000 נכים, הוא מוכן לדבר אתנו בנפרד. הסכומים שעליהם דיברנו אתו הם הרבה יותר גבוהים מאשר 200 שקל. אז למה לשרבב את זה? למה לנעול אותנו בדיון הזה עם השר"ם, כאשר יגידו לנו אחר כך במשרד האוצר: "קיבלתם, הסכמתם, נכנעתם"? לא. לכן אנחנו אומרים לשר הרווחה: קח את 200 השקלים האלה- - -
<שר העבודה, הרווחה והשירותים החברתיים חיים כץ:>
דברי עם משרד האוצר עכשיו ותשאלי אם הוא מוכן. 

<שמחה בניטה:>
אנחנו דיברנו עם משרד האוצר. 

<יהודה דורון:>
אנחנו לא שואלים אותו. אנחנו שואלים אותך. 

<אילן גילאון (מרצ):>
- - -
<שר העבודה, הרווחה והשירותים החברתיים חיים כץ:>
אלון מסר, אתה מוכן לעשות שיפטינג של ה-60 מיליון שקל?
<אילן גילאון (מרצ):>
מה אלון מסר יודע לעשות?

<אלון מסר:>
הצעת החוק מעגנת את ההסכמות שהגיעו הנכים עם הממשלה לעניין הקצבאות. ככל שרוצים לעשות שינויים בחלוקה, צריך לראות מה כל השינויים שרוצים לעשות, לראות שזה מתכנס לאותו סכום ולראות שמגיעים להסכמות. 
<שר העבודה, הרווחה והשירותים החברתיים חיים כץ:>
ואם זה מתכנס לאותו סכום?
<אלון מסר:>
אדוני השר, ההסתייגות שאתה הצעת קודם כבר לא מתכנסת לאותו סכום. 

<שר העבודה, הרווחה והשירותים החברתיים חיים כץ:>
אני לא הגשתי הסתייגות. לא הסברתי כלום. 

<אילן גילאון (מרצ):>
נכניס גם את דמי הלידה בתוך הסכום... 

<שר העבודה, הרווחה והשירותים החברתיים חיים כץ:>
כמה עולה ההסתייגות שהבאתי? כשאני אמרתי שאני מסתייג- - -
<היו"ר אלי אלאלוף:>
אני שמח שסוף-סוף אילן גילאון גורם לצחוק. 
<אילן גילאון (מרצ):>
סלח לי, אדוני, אני לא עושה כאן שואו. 
<היו"ר אלי אלאלוף:>
אתה לא עושה שואו? אתה כל הזמן עושה שואו. מה הקשר לדמי לידה?

<אילן גילאון (מרצ):>
- - -מה קורה כאן? לקחתם את כל האלמנטים, סיבכתם את הכול. איש, כולל אתה, לא מבין מה מתרחש כאן. דיברנו על קצבת הנכות, כמה תהיה קצבת הנכות ב-2022. אני רוצה לדעת, שמישהו יגיד לי כאן, פקיד האוצר או שר האוצר.
<היו"ר אלי אלאלוף:>
אתה לא אישרת בדיונים השונים שקיימת את השילוב של הקצבאות האחרות?

<אילן גילאון (מרצ):>
כן השילוב, מאותו חשבון. למה לא תכניס עוד כמה חוקים, למשל מיחזור בקבוקים. 
<היו"ר אלי אלאלוף:>
בואו נחזור לדיון ענייני.

<אילן גילאון (מרצ):>
אז אל תגיד לי "שואו". 

<היו"ר אלי אלאלוף:>
אתה אמרת "שואו", אני לא אמרתי. 

<אלון מסר:>
אנחנו יכולים לבדוק את זה. אתם יודעים לעשות את זה גם כן. 

<שר העבודה, הרווחה והשירותים החברתיים חיים כץ:>
עזוב, אנחנו לא יודעים כלום. תגיד לי: כמה זה עולה?

<אלון מסר:>
יכולים לשבת ולחשב. אתם יודעים כמה זה עולה. אתה בעצמך אמרת שיש לזה עלות. 
<שר העבודה, הרווחה והשירותים החברתיים חיים כץ:>
אני לא יודע. מה, אני יודע לבדוק? אני במשרד האוצר? אתם במשרד האוצר, אתם יודעים. תגידו לי כמה זה עולה. 

<אילן גילאון (מרצ):>
שר האוצר, שאתה פוגש מדי פעם, דבר אתו. מה אתה רוצה ממנו?
<היו"ר אלי אלאלוף:>
הוא מדבר אתו. השר מדבר אתך. 

<שולי מועלם-רפאלי (הבית היהודי):>
הוא יכול לדבר עם שר האוצר. אם זה מתכנס – נתקדם; אם לא מתכנס- - -
<היו"ר אלי אלאלוף:>
אתה מדבר עם השר על המיצים. 

<אילן גילאון (מרצ):>
מה הבעיה שלך עם המיצים?

<היו"ר אלי אלאלוף:>
אתה הלכת לתקשורת להגיד ששר האוצר אמר לך על המיצים. בושה וחרפה.
<אילן גילאון (מרצ):>
- - -  

<היו"ר אלי אלאלוף:>
כל מי שרץ לפריימריז יש לו הפתעות. 

<אילן גילאון (מרצ):>
אלי, אל תרד יותר מדי נמוך, זה לא מתאים לך. אתה אדם הגון, אתה אדם מכובד ואתה מוּנע על ידי רמאים ושקרנים, זאת הבעיה שלך. 

<היו"ר אלי אלאלוף:>
אני לא. זאת הבעיה שלך.  
<מיכל בירן (המחנה הציוני):>
הערה טכנית: סיעת המחנה הציוני מצטרפת להסתייגויות של הסיעות האחרות. 

<נעה בן שבת:>
אני מבקשת לשאול את חברת הכנסת קארין אלהרר לגבי הפעימות. בסעיף 3 ביקשת פעימות נוספות, ובסעיף 4 גם כן פעימה נוספת לעניין השר"ם. הסכומים הם כפי שמופיע במסמך ששלחת? כלומר, את מדברת על 373 שקלים ב-2020 וב-2021 לגבי הקצבה, ו-282 שקלים לגבי השר"ם, פעימה נוספת. 
<קארין אלהרר (יש עתיד):>
תודה. 

<בועז אחד העם:>
תודה, אדוני יושב-ראש הוועדה. רציתי לומר שיש פה בעיה עם הנחת היסוד. אנחנו רבים בינינו ולא מתקדמים. הנחת היסוד היא שיש סכום קבוע שאי אפשר לפרוץ, שאותו הם לא מוכנים לשנות. תחלקו איך שאתם רוצים בתוך הסכום הזה – זה מה שיהיה. פה ההסתייגויות נובעות מכך שאומרים: רגע אחד, הסכום הזה נקבע, בגדול, בשביל העלאת קצבת הנכות הבסיסית. את שאר הדברים בואו נשאיר בחוץ כי צריך להשיג להם תקציבים נוספים. לכן אם אנחנו לא מצביעים על הנחת היסוד הזאת, שיש סכום אחד לכל הדברים והוא נשאר קבוע, זה משהו אחד; אבל אם אנחנו כן מסכימים, אם אנחנו כן רוצים, כפי ששר הרווחה כל הזמן רומז- - -
<שר העבודה, הרווחה והשירותים החברתיים חיים כץ:>
אני לא רומז כלום. אני שומע אתכם. 

<היו"ר אלי אלאלוף:>
הצעת החוק שהובאה לפה היא בתמיכה מלאה של שר העבודה והרווחה, בהבנה שמה שניתן יהיה לשנות – נתמודד עם זה ונלך ונשנה. זה לדעתי הפלוס האחראי מאוד שלו. אז מה אתם רוצים? 

<בועז אחד העם:>
הנחת היסוד שלו היא לא שהסכום הזה מכסה את הכול וסגור ונשאר קבוע. רובנו פה מגיעים בהנחת היסוד שהסכום הזה נועד לכסות- - -
<קארין אלהרר (יש עתיד):>
יהיה יותר מ-4.2 מיליארד שקל? זה מה שהוא שואלת. 
<שר העבודה, הרווחה והשירותים החברתיים חיים כץ:>
4.241 מיליארד שקל.
<בועז אחד העם:>
מצד אחד, יחששו שה-4.2 מיליארד שקל יישאר קבוע וישאירו אותנו לריב על איך הסכום הזה מתחלק. או שאנחנו כן מסכימים- - -

<היו"ר אלי אלאלוף:>
בינתיים זה מה שיש. חבר'ה, שיהיה ברור, אל תשחקו כאילו כולכם תהיו שרי אוצר ושרי הרווחה. יש פה חלוקת עבודה.
<יהודה דורון:>
אנחנו הצרכנים. 

<היו"ר אלי אלאלוף:>
תביעו את עמדותיכם ומשרדי האוצר והרווחה וראש הממשלה יתייחסו לכל ההערות שנעביר אליהם. אבל לגבי דברים שחורגים מן המסגרת התקציבית הנוכחית לא תוכל להתקבל פה בשלב זה החלטה, אלא רק אחרי התייעצות עם השרים המכובדים מאוד.
<נתי ביאליסטוק כהן:>
למה?

<היו"ר אלי אלאלוף:>
ככה. אני לא אביא דבר בחוסר אחריות ובאשליה, שיהיה ברור. זכותכם לומר, ולכן אני מקבל. 
<אילן גילאון (מרצ):>
אדוני, חשבתי שהתפקיד שלך הוא לחוקק חוקים, והתפקיד של הממשלה לבצע את זה, כי זה הסדר בהפרדת רשויות. 

<היו"ר אלי אלאלוף:>
כולנו הצבענו אתמול, כולל אתה, בשמחה, בעד הצעת החוק בקריאה הראשונה. 
<אילן גילאון (מרצ):>
- - - אמרת בהתחלה שזה רגע היסטורי. אף אחד כאן לא מסוגל להגיד מה תהיה הקצבה ב-2021. זה מה שמעניין אותנו.

<היו"ר אלי אלאלוף:>
אנחנו נדע עד אז. 

<איתן עמרם:>
אני יושב-ראש הוועדה לקידום זכויות אנשים עם מוגבלויות בלשכת עורכי הדין. לשכת עורכי הדין מברכת על הדיון ועל ההסכמה מקיר אל קיר בנושא העקרוני, אבל הייתי רוצה לומר מספר מילים.

בערב יום הכיפורים, בהסכם של ארלוזורוב, במתווה – רק לתקן את הטרמינולוגיה שהובאה כאן: נזרקו משפטים כמו "זה לא נחתם". עקרונית, מבחינה משפטית, יש הסכמה גם בהתנהגות ויש לנו גם הבטחה מנהלית מצד שרים, חברי כנסת וראש הממשלה. 
היו עקרונות יסוד שעל בסיסם גם הנכים הסכימו וגם משרדי הממשלה. זו הייתה צריכה להיות נקודת הפתיחה ומשם להתקדם. קורה מצב שאנחנו פשוט מגיעים להמון אי-הסכמות ומכניסים אל תוך העוגה עוד כל מיני דברים. יוצא מצב, שלא לכך התכוון המשורר. 
עוד משפט אחד: אל תשכחו שאנחנו עפר פה. כלומר, לנהל דיונים זה בסדר, אבל בסופו של דבר אנחנו אלה שצריכים ללכת הביתה ולהסתדר עם השכר הזה ועם הקשיים שיש לנו. 

ועוד משפט: בתחילת דבריך אמרת, כבוד היושב-ראש, שכל עוד אנחנו נתדיין "תעצרו את ההפגנות שלכם". ציפיתי שהדיון יהיה כל כך מתקדם כדי שבאמת נוכל לחזור הביתה בצורה טובה ומכובדת ולא להסתכן בכל מיני מהלכים שאנחנו עושים. זה מה שהיה לי לומר. 
<היו"ר אלי אלאלוף:>
אני עומד מאחורי המילים שאתה מציין. הייתי רוצה להתקדם, שהנכים יתחילו לקבל קצבאות. לפי הסגנון שאני רואה פה והתהליך שמתרחש, אני אומר לכם: הדיון יהיה ארוך, גם במשך הזמן שלו, ולא נצליח להיות מעשיים בהקדם האפשרי שהייתי רוצה. 

<איתן עמרם:>
היו מספרים שנקבעו כבר אז. המסגרת נקבעה. עכשיו ללכת אחורה?
<היו"ר אלי אלאלוף:>
כרגע אני אמור לקדם הצעת חוק ברורה ולא הסכמים, שאפילו לא מוסכמים. 
<איתן עמרם:>
עוד משפט אחד: אני רוצה לומר שכאשר אני מלווה את הדיונים, כל פעם ההסכמים יותר ויותר גרועים. יש דגרדציה בדבר הזה. 
ומשפט אחרון, לגבי ההעסקה: אם אתם תורידו את הדיסריגרד כל הזמן, נכים לא יצאו לעבודה. זה טבוע בתוך הדי-אן-אי, שאדם לא יכול לצאת לעבודה ושיוטלו עליו קנסות. זה לא הגיוני. באמת הנכים רוצים לעבוד.  

<טליה דוד:>
אני עורכת דין מלשכת עורכי-הדין, חברה בוועדה בראשות איתן עמרם. 

אם אדוני זוכר, בדיון הקודם שהשתתפתי אמרתי לאדוני ולכל המשתתפים: אם הסכום הסופי הוא 4.2 מיליארד שקל והפעימות סופיות והדיסריגרד סופי וקצבת הנכות סופית, אז על מה אנחנו דנים? אני מרגישה שזה דיון שחוזר על עצמו, כי אם לא פותחים פתחים ולא נכנסים דברים חדשים אז אין על מה לדון. אני מצטרפת להצעה של חברת הכנסת קארין אלהרר: אם מוזגו הצעות החוק, בעניין השר"ם וקצבת הנכות, לא יכול להיות שבשר"ם יסתפקו בהצעת החוק ב-200 שקלים. גם בעניין הזה דיברתי בדיון הקודם, אדוני.
אני מעסיקה עובדת זרה שהעלות שלה כ-10,000 שקלים, עם כל ימי החופש, החגים, התשלום לפנסיה ולביטוחים וכל מה שקורה, כאשר הקצבה בפועל היא בערך 5,000 שקלים. אם ממצים את נושא השר"ם ב-200 שקלים – זה פשוט לעג לרש ולא נכון. 

מעבר לזה, סליחה שאני מרשה לעצמי להגיד, אדוני יושב-ראש הוועדה, הדיון הראשוני, המאבק הראשוני התחיל בגין קצבת הנכות. המסע שאלכס פרידמן התחיל היה לגבי קצבת הנכות. אתם לאט-לאט מכניסים המון גורמים אל תוך קצבת הנכות, השמיכה מתקצרת וכבר אין שמיכה, השמיכה הווירטואלית, ואז מפנים את הטענות אלינו. אני גם רוצה העלאה בשר"ם כי אני מהמשכורת שלי מוסיפה לעובדת – אני מקבלת 5,000 שקל והעלות שלה היא 10,000 שקל, אני מוסיפה. אבל אני לא מדברת על זה כרגע. התכנסנו כאן לדון על קצבת הנכות. אולי שיהיה למישהו האומץ להגיד, מתעסקים ב-4.2 מיליארד שקלים, מחלקים אותו לקצבת נכות, וזהו, אבל לא להכניס "עזים" לחדר ואז להוציא אותן. 

<שר העבודה, הרווחה והשירותים החברתיים חיים כץ:>
אני לא הייתי בהסתדרות, לא הייתי ראוי להיות שם, כנראה. אני רוצה לקרוא את הסיכום שהעביר לי אבי ניסנקורן, שנבין כולנו על מה מדובר. אני קורא את הסיכום של ההסתדרות. אני לא מביע את דעתי. 
"א) אנחנו מחלקים את הנכים לשתי קבוצות: נכים קשים – כ-25,000 נכים מקבלים את שתי הרמות הגבוהות של השר"ם – וכלל הנכים האחרים. עלות התוספת לשנת 2018 – 1.3 מיליארד שקל. לפי חישוב אגף התקציבים מדובר בעלות של 1.5 מיליארד שקל. לנכים קשים, תוספת לקח"ן". לאורך כל המתווה הם מדברים על תוספת לקח"ן, לא על תוספת לקצבה, כך לאורך כל המתווה. זה הסיכום. "ב) לכלל הנכים, תוספת לקח"ן – 340 שקל. התוספת ניתנת בגובה זה גם לבעלי אי-כושר נמוך מ-75%. תוספת לקצבת ילד נכה – 50 מיליון ש"ח. תוספת לעידוד תעסוקה – 20 מיליון ש"ח. העלאת הדיסריגרד ל-4,000 ש"ח בחודש – עלות משוערת 120 מיליון שקל."
<אילן גילאון (מרצ):>
מה גובה הקצבה? כתוב בהסכם.

<שר העבודה, הרווחה והשירותים החברתיים חיים כץ:>
אקרא לך הכול: "בסיכום כללי: בסיכום כלל הפעימות ניתן תוספת של 4.2 מיליארד ש"ח לבסיס, לא צמוד למדד. בשנת 2021 – הסיבה לקביעה של שנת 2021 כשנה שבה ניתן פעימה משמעותית הייתה כי בשנה זו הנומרטור לא יהיה תקף". 
<קארין אלהרר (יש עתיד):>
מה אכפת לי מה מהנומרטור?

<שר העבודה, הרווחה והשירותים החברתיים חיים כץ:>
אני אומר לך מה הסיכום, אני רק קורא. 

<קארין אלהרר (יש עתיד):>
לא הייתי בסיכום. 

<שולי מועלם-רפאלי (הבית היהודי):>
אף אחד מאתנו לא היה בסיכום. זה חלק מן הבעיה. 

<שר העבודה, הרווחה והשירותים החברתיים חיים כץ:>
"יש לציין שהנומרטור הוארך עד לשנת 2021 ולכן שנת 2022 הינה השנה הראשונה שבה ניתן לתת תוספת תקציבית ללא צורך לערוך התאמות בחוק התקציב." אני לא רואה לאן תגיע הקצבה. 
<אלכס פרידמן:>
זה לא המסמך הסופי. 

<שר העבודה, הרווחה והשירותים החברתיים חיים כץ:>
זה מה שקיבלתי מההסתדרות. 

<אילן גילאון (מרצ):>
- - -

<שולי מועלם-רפאלי (הבית היהודי):>
מה הסכום שאליו אמורות להגיע הקצבאות?
<שלומי מור:>
4,050 שקל ו-4,500 שקל. 
<אילן גילאון (מרצ):>
וכל השאר לא מעניין. 

<נעמי מורביה:>
אדוני השר, זה מסמך ישן.
<שולי מועלם-רפאלי (הבית היהודי):>
האם הסכום הזה, של 4,050 שקל או 4500 שקל, מתכנס ל-4.2 מיליארד שקל, או לא?
<שר העבודה, הרווחה והשירותים החברתיים חיים כץ:>
נעמי מורביה, יכול להיות שאת צודקת, יכול להיות שזה מסמך ישן. אבל רציתי להתייחס פה – לא שאני מקבל את זה – שדובר על תוספת לקח"ן. 
<נעמי מורביה:>
כי כך הם בנו את זה. 

<שר העבודה, הרווחה והשירותים החברתיים חיים כץ:>
לא שאני מקבל את זה, אבל דובר על תוספת לקח"ן. מכאן עולה מה שאמרתי על סעיף 3, שאמרתי שאני מסתייג. 

<קריאה:>
בכול נטפל אחר כך. 

<קארין אלהרר (יש עתיד):>
במה נטפל קודם?
<היו"ר אלי אלאלוף:>
אפשר להחזיר את הדיון למסלול המובן לכולם? חברים, אני רוצה לסכם את הנקודה הזאת. אני רואה שהיום בעצם חזרנו לשולחן המשא ומתן ממצב אפס. אני אומר לכם: מה שמחייב אותי לדון בו ולהתייחס אליו, ואם יש צורך לשנות אותו, זה רק הנוסח של הצעת החוק בקריאה הראשונה. 

<שר העבודה, הרווחה והשירותים החברתיים חיים כץ:>
בסיכום של ההסתדרות יש באמת מספרים: 4,527 שקלים עם שר"מ ו-4,045 שקלים.
<היו"ר אלי אלאלוף:>
אבל הסיכומים האלה, עם כל הכבוד- - -

<אילן גילאון (מרצ):>
למה שהדיון לא יתחיל מן המספר הזה? זה יהיה נכון יותר. 

<היו"ר אלי אלאלוף:>
מפני שהצבענו ביחד על בסיס הדיון שהוא הצעת החוק שעברה בקריאה הראשונה. מעכשיו המסמך הזה מחייב אותי. ואז צריך לתקן – בהסתייגויות, בהערות, בשכנוע וכולי. אני מציע, אם אתם רוצים שנתקדם, בואו נחזור להצעת החוק ונתמודד, כפי שאמרנו, סעיף-סעיף. בינתיים, אני מזכיר לכם, שום סעיף לא מקובל ולא הבאנו לאישור סופי, כי אני יודע לקרוא את המפה האנושית ואת תגובות הציבור פה.
<אילן גילאון (מרצ):>
בואו נתחיל מהתחלה ואולי שכל אחד יציג את ההסתייגויות שלו. 

<היו"ר אלי אלאלוף:>
בבקשה, אבל אתם מביאים אותנו לכל מיני הערות. לא נצביע כעת את הסעיף הזה. 

<נעה בן שבת:>
יש לך הסתייגויות גם לסעיפים שכבר קראנו?

<אילן גילאון (מרצ):>
לקארין אלהרר ולי הייתה אותה הסתייגות. 

<שולי מועלם-רפאלי (הבית היהודי):>
אבל אי אפשר להצביע על הסתייגויות. הסיכום עם הקואליציה הוא שאין היום הצבעות. 

<היו"ר אלי אלאלוף:>
גמרנו, ההסתייגויות לסעיפים 1, 2, 3 ו-4 נרשמו. אנחנו עוברים לסעיף הבא.
הרי אתה יכול להגיע גם עד סעיף 100, ממילא לא תסכים לשום דבר. מספיק כבר. בואו נמשיך. אף אחד לא מנהל פה את הישיבה בינתיים, פרט לי. גברתי היועצת המשפטית, בבקשה. 

<נעה בן שבת:>
	"הוספת סעיף 220ב
	5.

	אחרי סעיף 220א לחוק העיקרי יבוא:

	
	
	"הגדלת שיעור הקצבאות
שבפרק ט' 
	220ב.
	(א)
השר ושר האוצר יקימו ועדה ציבורית (בסעיף זה – הוועדה) שתמליץ לשרים על אופן הגדלת שיעור הקצבאות הקבועות לפי פרק זה ולפי סעיף 251 לחוק באופן מדורג, בשנת 2020 ובשנת 2021, נוסף על הגדלת שיעור קצבאות אלה לפי חוק הביטוח הלאומי (תיקון מס' 201 והוראת שעה), התשע"ח–2018‏, כך שבשנת 2021 ואילך עלותם הכוללת של שלוש ההגדלות האמורות תעמוד על סך של 4.241 מיליארד שקלים חדשים לשנה.

	
	
	
	
	
	
	(ב)
יושב ראש הוועדה יהיה המנהל הכללי של המוסד ובין חבריה יהיו נציגים של ארגוני הנכים, משרד האוצר ומשרד העבודה הרווחה והשירותים החברתיים.

	
	
	
	
	
	
	(ג)
השרים יביאו לאישור הממשלה את המלצותיהם בעניין הגדלת שיעור הקצבאות כאמור בסעיף קטן (א), לרבות המקורות התקציביים ותיקוני החקיקה הנדרשים לכך; המלצות השרים כאמור ייקבעו בהתחשב בהמלצות הוועדה לפי סעיף קטן (א).""


<אילן גילאון (מרצ):>
ההסתייגות לסעיף 5 אומרת כך: "סעיף 220ב יימחק". ההסבר הוא: מכיוון שבפעימות, הצמדתה והעלאתה לסכום 4,045, כפי שהוסכם בכל ההסכמים מול הממשלה, ההסתדרות וארגוני הנכים, הוסדרה בהסתייגות (3) לחוק זה, לפיכך סעיף 220 מיותר ואין צורך בהקמת ועדה ציבורית נוספת לבחינת המשך העלאת הקצבה במסגרת חוק זה. 
<קארין אלהרר (יש עתיד):>
אני מצטרפת אליך. 

<נעה בן שבת:>
אתה מציע גם לכלול כבר את הפעימות בתוך הצעת החוק? זו בעצם ההצעה שהציעה חברת הכנסת קארין אלהרר. 
<אילן גילאון (מרצ):>
כן. 

<עבד אל חכים חאג' יחיא (הרשימה המשותפת):>
אני מצטרף בשם סיעת הרשימה המשותפת. 

<שולי מועלם-רפאלי (הבית היהודי):>
אני רוצה בבקשה להציע שנקבע שהוועדה תסיים את עבודתה עד דצמבר 2018 ותיתן החלטה בינואר 2019. 
<נתי ביאליסטוק כהן:>
ואם לא? 
<שולי מועלם-רפאלי (הבית היהודי):>
אם זה יהיה בחוק – יצטרכו להתכנס לזמן הזה.

<נעמי מורביה:>
ואם בדיוק הולכים לבחירות?

<נתי ביאליסטוק כהן:>
כמו המועדים שנקבעו להנגשת מוסדות ציבור עבור אנשים עם מוגבלויות?

<גיל גולדרייך:>
אני מן "הנכים הופכים לפנתרים". אני סבור שהסעיף הזה לא ניתן לאכיפה. הייתה פה הערה של חברי נתי ביאליסטוק כהן, מה קורה אם הוועדה לא מתכנסת. אני גם לא מבין בשביל מה צריכה לקום ועדה. 

<היו"ר אלי אלאלוף:>
זה נאמר כבר. 

<גיל גולדרייך:>
לא צריכה לקום שום ועדה. צריך להגדיר את המספרים. 
<היו"ר אלי אלאלוף:>
זה נאמר כבר. 

<אלכס פרידמן:>
אני מסכים במאה אחוז עם העמדה של חבר הכנסת אילן גילאון. 

<היו"ר אלי אלאלוף:>
כל מי שמסכים – לא צריך יותר לומר.

<קארין אלהרר (יש עתיד):>
הגשתי הסתייגות, שאומרת שאני מבקשת לבטל את עניין הוועדה ולחוקק את הפעימות. 
<אביגיל דר:>
אני חברת הנהלה באלו"ט. אני רוצה לבקש שאם תקום ועדה, ישותפו גם נציגי ארגוני הנכויות הלא פיזיות. כתוב "ארגוני נכים". עד עכשיו אנחנו לא היינו, לא היינו במתווה ארלוזורוב, אחרת לא היה קורה מה שקרה. 
<נעמי מורביה:>
- - -
<היו"ר אלי אלאלוף:>
זכותה להגיד את מה שברצונה להגיד. מה קרה?

<אביגיל דר:>
לשים לב שמזמינים גם את נציגי הנכויות הלא פיזיות. 
<קארין אלהרר (יש עתיד):>
לא תהיה ועדה. 

<נעמי מורביה:>
קודם כול, דעי שבארלוזורוב היה לחץ של הורים- - -

<שולי מועלם-רפאלי (הבית היהודי):>
למה ארגוני הנכים רבים זה עם זה?

<קריאה:>
הם למדו מחברי הכנסת... 

<היו"ר אלי אלאלוף:>
נעמי מורביה, בבקשה אל תפריעי לדיון. את יודעת שבעצמך יש לך סימן שאלה על כל החברים האחרים, אז בשביל מה הוויכוח הזה? את יודעת שיש אנשים שפוגעים בך כל היום, אפילו פיזית. אז מה? אז תגידו שאחד אמר א', ואת תגידי מה שבא לך. אל תתקנו האחד את השני כי יש מי שחוגגים את הפילוג ביניכם, לצערי. הגיע הזמן שתפסיקו להתנהג בחוסר אחריות כזה, תכבדו האחד את השני ותראו כמה יהיה טוב יותר. 
<ירון לוי:>
בסעיף 220ב, לגבי התקצוב של 4.2 מיליארד שקל, על פי ההצעה של חבר הכנסת בוקר הקצבה צריכה לעבור את שכר המינימום, אבל מציינים פה ש"בשנת 2021 ואילך עלותם הכוללת של שלוש ההגדלות האמורות תעמוד על סך 4.241 מיליארד שקלים חדשים לשנה". ב-2021 התוספת תהיה כמו היום?

<היו"ר אלי אלאלוף:>
אנחנו לא דנים על ההצעה של חברת הכנסת בוקר.

<ירון לוי:>
כך כתוב פה בסעיף 220ב, שהתוספת משנת 2021 ואילך תהיה 4.2 מיליארד שקלים לשנה, כלומר כמו היום. מה זה אומר?
<היו"ר אלי אלאלוף:>
אני לא מכיר את הפרשנות הזאת. 

<נעה בן שבת:>
הסעיף אומר שהעלות של התוספות הנוספות יגיעו, ביחד עם התוספות הניתנות עכשיו, שהן בעלות פחותה, עכשיו הן בסביבות 2 מיליארד שקלים, בסך הכול בשנת 2021 יגיעו לאותם 4 מיליארד שקלים. זה ערכם בשנת 2021. 
<שר העבודה, הרווחה והשירותים החברתיים חיים כץ:>
זה לא מה שהוא אמר. 

<קריאה:>
גם ב-2021 יהיה אותו דבר כי רק ב-2022 יתחילו להצמיד אותם. 

<ירון לוי:>
יישארו 4.2 מיליארד שקל- - - 
<נעה בן שבת:>
המילה "ואילך" מפריעה לך?

<שר העבודה, הרווחה והשירותים החברתיים חיים כץ:>
הוא לא חתם על מה שאמרת אבל זה נלקח בחשבון. הייתה לנו מלחמה גדולה להעלות את התקציב. הם דיברו כמוך ואמרו שיגדל כך. 
<ירון לוי:>
לא. 

<שר העבודה, הרווחה והשירותים החברתיים חיים כץ:>
למה אתה אומר לי לא?

<ירון לוי:>
כתוב פה: 4.2 מיליארד שקל בשנת 2021.
<שר העבודה, הרווחה והשירותים החברתיים חיים כץ:>
הם לקחו בחשבון, הם הכניסו את זה בפנים. אני לא רציתי שיכניסו. 

<יהודה דורון:>
לא מה שכתוב אלא מה שקורה בפועל. 

<קריאה:>
עד אז ימותו חצי מהנכים. מה אתם דואגים?

<קריאה:>
מרעיבים אותם. זה כל הסיפור האקטוארי. 

<היו"ר אלי אלאלוף:>
ההערה נרשמה. אני לא מבין, אי אפשר לשלוט קצת על הדברים שלכם?

הדיון שפתחת עכשיו, ירון לוי, אין בו התייחסות להמשך. אתה רוצה שהסכום של שנת 2021 יהיה הבסיס להמשך? לזה אתה מתכוון? 

<שר העבודה, הרווחה והשירותים החברתיים חיים כץ:>
לזה הוא מתכוון. 

<עבד אל חכים חאג' יחיא (הרשימה המשותפת):>
ואז תהיה הצמדה. 

<נעמי מורביה:>
עד שנת 2021 הסכום הזה יהיה שווה עוד 400 מיליון שקל שמשרד האוצר ירוויח לפי התחשיב. 

<היו"ר אלי אלאלוף:>
לא, משרד האוצר עוד לא לוקח כסף הביתה. 

הסעיף הזה ברור, אפשר לסגור אותו. 

התכוונתי לעשות הפסקה ב-12:00, אז אם תרשו לי נעשה הפסקה עכשיו. ניפגש שוב ב-12:10. תודה. 
<(הישיבה נפסקה בשעה 11:55 ונתחדשה בשעה 12:15.)>
(בהמשך רשמה אהובה שרון מ"חבר תרגומים")

<היו"ר אלי אלאלוף:>
אנחנו מחדשים את הישיבה. אנחנו ממשיכים בהקראת הצעת החוק. חברי כנסת שימצאו לנכון להסתייג – יסתייגו. בשעה 14:00 נסיים את הישיבה וביום ראשון נמשיך בהסתייגויות, לקראת פגישה אפשרית ביום שני או שלישי.

<נעה בן שבת:>
אין לנו כאן נתונים. הוועדה היא כללית ודובר עליה באופן כללי. לא ברור מה בדיוק ההרכב שלה או כמה אנשים יש בה. גם מועדים לקביעת ההוראות שלה, זאת אומרת, מתי היא אמורה להתכנס ומתי היא אמורה לתת את ההמלצות שלה. בסופו של דבר, כמו שאנחנו רואים כאן, לפי מה שמוצע, הוועדה הזאת תיתן המלצות וההמלצות יוגשו לשרים, לשר האוצר ולשר הרווחה, ושניהם יביאו לאישור הממשלה את המלצותיהם שלהם יחד עם מקורות תקציביים ויחד עם תיקוני החקיקה. לקראת דיון כללי שהוא כמו כל דיון אחר שנעשה בוודאי לקראת חקיקה. השאלה אם לא רצינו לתת לשרים כאן סמכות, לאישור הממשלה.

<קארין אלהרר (יש עתיד):>
לא. רצינו לבטל את קיומה של הוועדה.

<היו"ר אלי אלאלוף:>
אם נעביר את ההצעה שלכם לביטול הוועדה, נדע להתייחס בהתאם לתיקון החוק.

חברים, בינתיים לא תקבלו את רשות הדיבור. אל תרימו ידיים. תנו לנו להתרכז. בזבזנו מספיק זמן. 

<נעה בן שבת:>
אנחנו בסעיף 6.

"6.
תיקון סעיף 251


בסעיף 251 לחוק העיקרי, אחרי סעיף קטן (ב) יבוא:

"(ג)
על אף האמור בסעיף קטן (ב), מבוטח ששולמה לו קצבת נכות ובתכוף לאחר מכן, באחד מהמועדים המפורטים להלן, נעשה זכאי לתשלום קצבת אזרח ותיק, זכאי, לצורך חישוב הגמלה הנוספת לנכה, לתוספת לקצבת הנכות שלו בשיעור המפורט להלן מקצבת היחיד המלאה כמשמעותה בסעיף 200(ב).

(1) נעשה זכאי לקצבת אזרח ותיק ביום י"ד בטבת התשע"ח (1 בינואר 2018) או קודם לכן – 11.47 אחוזים.

(2) נעשה זכאי לקצבת אזרח ותיק בתקופה שמיום ט"ז בשבט התשע"ח (1 בפברואר 2018) עד יום י"ח בתמוז התשע"ח (21 ביולי 2018) – 3.67 אחוזים"."

הסכום הראשון מה-1 בינואר – 11.47 אחוזים, זה 252 שקלים. הסכום השני שמדובר על מי שמצטרף בין התקופות, הוא 81 שקלים.

<קארין אלהרר (יש עתיד):>
אני מבקשת להגיש הסתייגות בסעיף הזה.

<היו"ר אלי אלאלוף:>
רשמנו. אילן, גם אתה מצטרף להסתייגות?

<אילן גילאון (מרצ):>
כן. הסתייגות.

<נעה בן שבת:>
אנחנו צריכים לדעת מה ההסתייגות שלהם.

<היו"ר אלי אלאלוף:>
אם מישהו אמר על מה הוא מסתייג, אני מבקש מאחרים לא לחזור ולנמק כי אין לנו זמן. 

<קארין אלהרר (יש עתיד):>
אני מבקשת בסעיף 251(ב) בחוק העיקרי, במקום "האמורה" יבוא "שהייתה מגיעה לו .... מעודכן לרבות התוספות".

<אילן גילאון (מרצ):>
זאת אותה הסתייגות.

<קארין אלהרר (יש עתיד):>
על פי המוצע בחוק, קשישים שיעברו לקבל גמלת זקנה טרם הושלמו כל הפעימות, יקבלו פחות כסף מקשישים שיעברו לקבל גמלת זקנה בתום כל הפעימות. אני רוצה ליצור מצב שלא יהיה פער בין כאלה שהיו זכאים לגמלה לפני הפעימות לבין אלה שיהיו זכאים אחרי הפעימות. אם אנחנו רוצים לייצר מצב הגון – אני לא אגיד שוויוני כי שוויון כנראה אף פעם לא יהיה – יותר, אני חושבת שיהיה נכון שזה יהיה כך.

<עבד אל חכים חאג' יחיא (הרשימה המשותפת):>
אני מצטרף.

<היו"ר אלי אלאלוף:>
שני דוברים מקבוצת הנכים. אני ממליץ שמי שמדבר, אלה הנכים עצמם.

<אילן גילאון (מרצ):>
... שנכנס ויוצא כל הזמן, אין לה שום משמעות. אדם שהוא נכה, הוא נכה גם כשהוא בן 70, 80 ו-90. הוא נכה לפי החוק ואת זה גם בג"ץ קבע.

<היו"ר אלי אלאלוף:>
אתה צודק. שני נציגים מהנכים שהם נכים בעצמם.

<יהודה דורון:>
אני חושב שצריך לתת לנכה שעבד והפך להיות זקן ומקבל את קצבת הנכות בזקנה כאשר זה אותו סכום של אותו צעיר שמקבל אותה. הוא צריך לקבל עם התוספת שאתה נותן. אתה לא יכול להגיד לצעיר שהוא יקבל תוספת כזאת ולזקן תגיד שיקבל פחות. ההוצאות של הזקן הן יותר גבוהות.

יש דבר נוסף. בניגוד למה שהיה עד היום, ודיברנו על זה, אני רואה שאת הצעירים שעוברים לזקנה, התוספת בסך הכול תהיה פחותה מהקצבה המלאה של הנכים.

<קריאה:>
לא הבנתי מה אמרת.

<יהודה דורון:>
הקצבה של הצעיר שעובר היום בשנת 2018 לזקנה, במתכונת הרגילה זה היה צריך להיות הסכום הרגיל, הקבוע, והיום אתם מציעים לתת לו פחות.

<נעה בן שבת:>
לפי מה שמוצע כאן זה לתת לו פחות כי הוא עוד לא הספיק לקבל את הפעימה הזאת. הוא קיבל את הפעימה הראשונה והוא לא הספיק לקבל את הפעימה השנייה של יולי ולכן נותנים לו חלק מאותה פעימה שנייה. לא את כולה. 80 במקום 160.

<יהודה דורון:>
זאת פגיעה בציבור הנכים. 

<אילן גילאון (מרצ):>
נכה לא הופך לאצן אולימפי. 

<יהודה דורון:>
הוא צריך יותר כסף.

<היו"ר אלי אלאלוף:>
לפי החישובים שלך, יהודה, זה אומר שברגע שהוא עובר לזקנה, הוא מקבל פחות?

<יהודה דורון:>
בטח. זה כתוב כאן.

<נעה בן שבת:>
אדוני, אני חושבת שיש כאן אי הבנה. צריך להבהיר. כל אחד שיוצא לזקנה, הוא יוצא עם הקצבה שהוא היה מקבל בעבר. מה שהוא היה מקבל, את אותו אחוז, הוא ימשיך לקבל. זקנה. הוא ימשיך לקבל וקצבת הזקנה שלו תהיה מותאמת לאותו סכום. מי שיצא נגיד ב-1 בפברואר 2018, הוא לא זכאי לתוספת השנייה שתתחיל ביולי. אז אומרים שאנחנו בכל זאת ניתן לו את התוספת הזאת למרות שהוא לא זכאי אבל בשיעור של 50 אחוזים.

<קריאה:>
למה? שלומי תיקון את זה.

<היו"ר אלי אלאלוף:>
נציג הביטוח הלאומי, שלומי.

<שלומי מור:>
אדוני, קודם כל, העיקרון הוא שמי שעובר עם הנכות ועם כל התוספות כאן לזקנה, יקבל את כל התוספות גם בזקנה. זה הבסיס. השאלה מה קורה אם מישהו כבר נמצא חמש שנים או עשר שנים בתוך הזקנה. העיקרון היה לפי הבג"צים - - -

<אילן גילאון (מרצ):>
מה הוא קיבל עד עכשיו? אני רוצה לשאול. אני לא מבין.

<היו"ר אלי אלאלוף:>
בסדר, אבל תן לו לסיים את המשפט.

<שלומי מור:>
מי שכבר נמצא חמש שנים בתוך קצבת זקנה אבל לפני כן הוא היה נכה, בזה שהוא עבר לזקנה לא הפך אותו לא להיות נכה. הוא נשאר נכה אבל בזקנה והוא יקבל מחצית ממה שקבוע.

<קריאה:>
למה?

<היו"ר אלי אלאלוף:>
תחזור על המשפט.

<שלומי מור:>
העיקרון הוא שאם קיבלת כנכה את התוספת, היא עוברת אתך באופן מלא לזקנה. אם אתה כבר בזקנה, העיקרון היה שתקבל חצי ממה שמקבל הנכה. מהרבה טעמים. אני אזכיר שמלכתחילה הם בכלל לא הופיעו ואלמלא ההתעקשות של שר הרווחה - - -

<קריאה:>
עזוב.

<שלומי מור:>
בסדר. מלכתחילה הם לא הופיעו.

יש כאלה שיקבלו את ה-340 שקלים ועוברים אתם ואז נשאלה השאלה כאן - - -

<אילן גילאון (מרצ):>
אדם שמגיע מחר לגיל 67, גבר, ולגיל 62, אישה, יכולה לבחור בגבוהה מבין השתיים או לא?

<שלומי מור:>
 כן. כאשר אתה עובר מנכות לזקנה, אתה מקבל את הקצבה הגבוהה מבין השתיים. זה קובע החוק גם היום. אנחנו מדגישים ואומרים שכל התוספות האלה כמובן שגם הן יעברו עם הנכה לגיל הזקנה.

התוספות, אתם יודעים שהן ניתנות בינואר וביולי. יכול להיות מצב, על זה אני מבין שמדובר כאן, שמישהו קיבל כבר את ה-340 שקלים, את הפעימה הראשונה, ולא קיבל את הפעימה השנייה. שר הרווחה כרגע ביקש שעל אף שהפעימה השנייה היא 160 ולכאורה על פי העיקרון הם היו צריכים לקבל חצי מזה, 80, שהם יקבלו את מלוא 160. כך שכל מי שעובר לזקנה, כולל שעבר מינואר עד יולי, יקבל את מלוא ה-500 שקלים. העלות של כל הדבר הזה, סך הכול – 3.8 מיליון שקלים.

<היו"ר אלי אלאלוף:>
יש לכם עוד הערות אחרי ההסבר המלומד?

<נעמי מורביה:>
אני רוצה לומר משהו. אני מבקשת לומר משהו ותקשיבו לי טוב. אני מבקשת הקשבה. יש כאן משהו בחקיקה הזו שרומס כל הישג שהשגנו ב-2002. ב-2002 אחד ההישגים הגדולים היה שעוברים לקצבת זקנה עם הנכות, עם השר"ם ועם הניידות. משום מה ב-2003 כשסילבן שלום פרש ומישהו אחר התמנה לשר אוצר, הוא החליט שהוא לא מבצע את החוק. נדרשנו לבג"ץ. חמש שנים של בג"ץ. ב-2009 ניתנה פסיקה שכל העלאה שתחול על קצבאות הנכות, תחול גם על קצבאות הזקנה. הנכים שעברו עם הנכות לזקנה.

אני לא רואה למה בן אדם שעבר עם קצבת הנכות שלו לזקנה, כאן בחוק הזה אומרים לו, לא, אנחנו עושים 50 אחוזים בגג. אין 50 אחוזים בגג.

<נעה בן שבת:>
השאלה בכמה זה היה מפחית את הקצבאות של שאר הנכים אם היו מעלים - - -

<נעמי מורביה:>
נכון.

<נעה בן שבת:>
אם תוכלי לתת לי להשלים את התשובה. 

<נעמי מורביה:>
אני יכולה לתת מספרים. מי שישב ועשה חשבון, כנראה נגמרו לו האצבעות בחמש. הוא לא הגיע לשש. הם ספרו 244 נכים ולא ספרו את ה-80 אלף נכים שכבר קיימים במערכת ועברו עם קצבת הנכות שלהם לקצבת זקנה.

<היו"ר אלי אלאלוף:>
אני רוצה לתת את רשות הדיבור לנכים.

<גיל גולדרייך:>
אני לא נכה אבל אני מייצג אותם.

<היו"ר אלי אלאלוף:>
לא.

<גיל גולדרייך:>
מה זאת סתימת הפיות הזאת? אני חבר הנהלה בכמה עמותות ואני עובד בהתנדבות ועושה עבודת קודש. אני אהיה כנראה זה שיגיש את הבג"ץ הזה ואתה לא רוצה להקשיב לי? אני עושה את זה בהתנדבות.

<היו"ר אלי אלאלוף:>
אני רוחש לך הרבה כבוד.

<גיל גולדרייך:>
אני רוצה לדבר. אני בקיא בחומר.

<היו"ר אלי אלאלוף:>
אני מנהל כאן את הישיבה. עם כל הכבוד, לא. יקבלו את רשות הדיבור קודם כל הנכים. אני מזהיר אותך, בסיבוב הבא אתה יוצא.

<גיל גולדרייך:>
אתה לא רואה בזה סתימת פיות?

<היו"ר אלי אלאלוף:>
תוציאו את האדון הזה. 

<שולי מועלם-רפאלי (הבית היהודי):>
איזו סתימת פיות יש כאן? באמת.

<היו"ר אלי אלאלוף:>
אני מבקש לתת את רשות הדיבור לנכים. אלכס, בבקשה.

<אלכס פרידמן:>
במסגרת המשא ומתן על 300 מיליון שקלים, באמונה שלמה שזה טוב לתת תוספת לאוכלוסיית הקשישים. לצערי, גם שוחחתי השבוע עם פרופסור שמחון, נעשתה טעות בחישוב וזה לא כך. 

<שר העבודה, הרווחה והשירותים החברתיים חיים כץ:>
כמה הצעתם?

<אלכס פרידמן:>
300 מיליון שקלים.

<נעמי מורביה:>
לאלה שעוברים ב-1 בינואר.

<אלכס פרידמן:>
לא. אני חזרתי באותה ישיבה פעם אחר פעם שאני צריך לדאוג לכל הקשישים ולא רק מ-1 בינואר אבל לא משנה. 

<נעמי מורביה:>
לאחרים יש את הבג"ץ.

<אלכס פרידמן:>
בשורה התחתונה אני אומר כאן שגם מי שהוא נכה קשיש, צריך לקבל תוספת מלאה אבל לא במסגרת ה-4.2 מיליארד שקלים. מדובר על העלאת קצבת הזקנה. יש לבחור את ההעלאה הזאת דרך האפשרות הזאת. תודה רבה.

<היו"ר אלי אלאלוף:>
תודה. נתי.

<נתי ביאליסטוק כהן:>
קודם כל, השאלה המשפטית והבחנה בין זקנים לזקנים. עם כל הכבוד, תחוקקו מה שאתם רוצים לעשות. נתקוף את העניין הזה במגרש המשפטי כי אנחנו חושבים שהתקדימים הקיימים יעמדו לצדנו.

אני רוצה להסב תשומת לבכם לעוד נקודה שלא ברורה לי ותסלחו לי שאני מחזיר אתכם אחורה לגבי הדיסריגרד. המשמעות של דיסריגרד הוא קיזוז של הקצבה ולא ברור לי מה יהיה מעמדו של אדם שהיה נכה, קיבל קצבת נכות, הוזזה לא קצבת הנכות בגלל הדיסריגרד והגיע לזקנה עם, במקרה הטוב, קצבה מופחתת ובמקרה הרע ללא שום קצבה. 

<היו"ר אלי אלאלוף:>
השאלה בהחלט במקום אבל אמרנו שיש כבר הסתייגות על הדיסריגרד ויהיה סעיף מיוחד בדיסריגרד.

<קריאה:>
שאלה פרוצדורלית. ההסתייגויות שנרשמות כאן היום יידונו בוועדה הזו?

<היו"ר אלי אלאלוף:>
כאן נצביע עליהן. זו הוועדה שיש לה את הסמכות להחליט, לאשר, לא לאשר. כל מה שמתרחש בחוץ, אלה התייעצויות לגיטימיות. אני חושב שעשיתם הרבה עבודה בדיונים האחרים אבל ברגע שזה הפך להצעת חוק על ידי הממשלה בגיבוי של ההצעות הפרטיות שהיו בחוק הזה ומיזוג שלהן, רק כאן מקבלים את ההחלטות.

<ירון לוי:>
לגבי אזרחים ותיקים. לא יכול להיות, במיוחד שיש לו את דרגת שושנה, לחתוך את שושנה לשניים. שושנה לוי. אנחנו לא בני משפחה אבל אני מכיר את הסיפור. 

לגבי הדיסריגרד. אני רוצה לשאול את האוצר אולי, או את הביטוח הלאומי, אולי את השר. נדמה לי שהשר קרא לזה שווי מעל 20 מיליון שקלים בשנה.

<שר העבודה, הרווחה והשירותים החברתיים חיים כץ:>
כן, אבל האוצר אומר שזה 150.

<ירון לוי:>
בסדר, 150. אני שואל מדוע ה-150 האלה נכנסים בתוך 4,2 מיליארד. הלא זאת לא הוצאה של האוצר, ויתקנו אותי אם אני טועה.

<קארין אלהרר (יש עתיד):>
לא נכון. זאת הוצאה של האוצר.

<נעה בן שבת:>
אני רוצה לחזור לשאלה. הערכה שלכם לגבי הסכומים שעולים, לתת את ההשלמה לקשישים ואיך זה יכול להשפיע על הקצבאות המוצעות כאן בהצעת החוק אם היו משלימים לקשישים, למי שהיה נכה ויצא לקצבת אזרח ותיק, נשאר נכה כמובן, קיבל קצבת נכות ועבר לקבל קצבת אזרח ותיק, מה העלות של ההשוואה שלהם ואיך זה משפיע על מערך הקצבאות אם הו משנים את זה?

<שר העבודה, הרווחה והשירותים החברתיים חיים כץ:>
תשאלי את האוצר. השאלה הי אלא לביטוח הלאומי אלא לאוצר. אתם המחליטים. בוא נגיד שבג"ץ החליט שאתה צריך לתת קצבה מלאה, מה קורה?

<אלון מסר:>
אני חושב שהתחשיבים שלנו מבוססים על תחשיבים של ביטוח לאומי.

<שר העבודה, הרווחה והשירותים החברתיים חיים כץ:>
מה קורה? הצבת 4.2. עכשיו בג"ץ החליט שאתה צריך לתת קצבה מלאה לקשישים. מה קורה עם הקצבה?

<אלון מסר:>
אני חושב שלמחלקת המחקר של ביטוח לאומי יש את התחשיב הזה. אנחנו יכולים לצאת רגע ולעשות את התחשיב ולחזור.

<שר העבודה, הרווחה והשירותים החברתיים חיים כץ:>
אתה תוריד מהקצבה את הסכום. אני לא נכנס אם זה עולה 100 שקלים או 200 שקלים. אם יחליט בג"ץ.

<קארין אלהרר (יש עתיד):>
אם בג"ץ יחייב אתכם.

<שר העבודה, הרווחה והשירותים החברתיים חיים כץ:>
אם בג"ץ יחייב אותך לשלם לאזרחים הוותיקים את מלוא הקצבה. האם מ-4.2 לא ישתנה? 

<אלון מסר:>
מה שבג"ץ מחייב, ניקח מקור תקציבי - - -

<שר העבודה, הרווחה והשירותים החברתיים חיים כץ:>
מה יקרה עם שאר הנכים?

<אלון מסר:>
אם בג"ץ יחליט - - -

<שר העבודה, הרווחה והשירותים החברתיים חיים כץ:>
החליט לצורך העניין.

<אלון מסר:>
אני מחדד. הטענה של שר הרווחה הייתה שבג"ץ לא יחליט בעניין הזה בהקשר הזה.

<שר העבודה, הרווחה והשירותים החברתיים חיים כץ:>
אני לא קובע לבג"ץ. אני שופט? 

<אלון מסר:>
להערכתך.

<שר העבודה, הרווחה והשירותים החברתיים חיים כץ:>
לא. להערכתי הוא יחליט שכן. זו לא הטענה של שר הרווחה.

<אלון מסר:>
זה הושמע גם על ידי היועצים המשפטיים שלכם.

<שר העבודה, הרווחה והשירותים החברתיים חיים כץ:>
אני אפילו לא עורך דין מתחיל. אני לא יכול לתת טענות כאלה.

<אילן גילאון (מרצ):>
בג"ץ יותר חזק?

<קריאה:>
בג"ץ יותר חזק מבג"ץ בעצמו לפי טענתם כי אם בג"ץ לא יעמוד בבג"ץ - - - 

<שר העבודה, הרווחה והשירותים החברתיים חיים כץ:>
השאלה היא אם במקרה הבג"ץ לא יקבל את דעתם של היועצים המשפטיים. במקרה לא יקבל. מה יקרה עם קצבאות הנכים?

<היו"ר אלי אלאלוף:>
את מבינים שיש הרבה פרשנויות. יש החלטת בג"ץ לפצות את הקשישים. מי מסוגל ברגע זה לפרש את החלטת בג"ץ?

<יעל אגמון:>
לדעתי אין כאן ויכוח משפטי. השאלה שנדרש אליה בג"ץ היא האם יש כאן פגיעה בשוויון כאשר עושים שינוי בתוספת שנותנים לאוכלוסייה. בג"ץ בעניין הזה דחה את הטענה של פגיעה בשוויון, אם כי הוא אמר שיש ל-.... ולכן התיקון שמוצע כאן בעצם לא יוצר שינוי בין שתי האוכלוסיות ולכן מהבחינה הזאת אנחנו חושבים שבג"ץ לא יקבל את הטענה שיש כאן פגיעה בשוויון.

<היו"ר אלי אלאלוף:>
אני שואל שאלה פשוטה. ההצעה היום של קצבה כזאת נותנת תשובה הולמת לדרישה של בג"ץ?

<יעל אגמון:>
כן.

<היו"ר אלי אלאלוף:>
זה מה שאתם אומרים.

<יעל אגמון:>
כן.

<שלומי מור:>
רק לציין שגם בתום הבג"ץ, בסופו של דבר תיקון החקיקה שכן נכנס לחוק הביטוח הלאומי לא נתן מאה אחוזים תוספת כפי שניתנו לנכים. ניתנו 40 אחוזים, 60 אחוזים. היה מדרג. לכן העובדה שגם היום זה ניתן באופן חלקי, ככל הנראה כן תעמוד בבג"ץ. גם אז לא הייתה השוואה מלאה.

<היו"ר אלי אלאלוף:>
מנכ"ל הביטוח הלאומי.

<מאיר שפיגלר:>
בהנחה תיאורטית שבג"ץ בכל זאת מקבל את העתירה ואומר שיש לתת לכל הקשישים את מלוא הסכום שניתן לנכים שטרם נכנסו לגיל הפרישה. האם זה יהיה בבוא העת על חשבון ה-4.2 מיליארד שקלים או שתהיה תוספת בהתאם להחלטת בג"ץ?

<אלון מסר:>
עמדת הממשלה, וגם עמדת הביטוח הלאומי כמו שאמר היועץ המשפטי שלכם, היא שהדבר הזה יעמוד בבג"ץ ועל סמך ההנחה הזאת נבנה המתווה כמו שאתה יודע. לכן להתייחס לשאלה האם בג"ץ יפסול, זאת שאלה תיאורטית לחלוטין והיא לא רלוונטית לרגע זה. כמו שאתה יודע, גיבשנו את העמדה הזאת ביחד וניסחנו אותה ביחד ולכן להתייחס למה שיש, פסיקה של בג"ץ שתפסול את החוק, אנחנו חושבים שזה דיון תיאורטי שלא רלוונטי.

<מאיר שפיגלר:>
זה נכון אבל הם שאלו מה יקרה אם. 

<אילן גילאון (מרצ):>
הדבר הכי נכון הוא להקים התנחלות שקוראים לה מעלה נכים.

<שולי מועלם-רפאלי (הבית היהודי):>
אילן, די, אל תכניס את ההתנחלויות גם כאן. הנושא כאן הוא לא ימין ושמאל.

<אילן גילאון (מרצ):>
מה את צועקת? 

<שולי מועלם-רפאלי (הבית היהודי):>
אל תכניס את ההתנחלויות.

<אילן גילאון (מרצ):>
מעלה נכים.

<גיל גולדרייך:>
אני היועץ המשפטי של הנכים הופכים לפנתרים ושל עוד מספר רב של עמותות נכים.

<היו"ר אלי אלאלוף:>
עכשיו לעניין.

<גיל גולדרייך:>
לעניין של הבג"ץ. כאן אני יכול להוסיף מניסיוני כי קרוב לוודאי שכאשר יוגש הבג"ץ, אם זה יישאר בצורה הזאת, אני כנראה אהיה בין עורכי הדין שיגישו אותו. המטרה של כותבי החוק, יוזמי החוק, הממשלה, אני לא יודע מי, לכך שאחרי מתווה ארלוזורוב הם פתאום החליטו בטוב לבם להוסיף רק 50 אחוזים לזקנים כדי להחליש את יכולת העמידה שלנו כארגוני נכים מול בג"ץ. זאת הייתה המטרה. הם עשו לנו תרגיל. יש מחלוקת כרגע בין יועצים משפטיים שונים מה יקרה בבג"ץ. לתפיסתי אנחנו כן יכולים לנצח בבג"ץ אבל אנחנו נהיה בעמדה חלשה יותר וזה לא פייר מה שהם עשו. אם הם לא היו נותנים זקנה בכלל - - -

<היו"ר אלי אלאלוף:>
אמרנו תודה. מספיק. שמענו.

<נעה בן שבת:>
הוועדה צריכה לשאול עכשיו איך היא מתייחסת להצעת החוק שמונחת לפניה ולשאול את עצמה האם עכשיו היא יכולה לקחת את זה שזה יותר מ-200 מיליון ולהגיד בואו נחיל אותה על כל הנכים ונרים לכולם את כל הקצבאות והאם זאת התוצאה שבעצם מגיעים אליה. צריך להזכיר, וגם הזכירו את זה בפסק הדין, שאנחנו מדברים בסעיף 251 שיוצר את ההמשכיות של גובה הקצבה, גם למי שעובר לקבל קצבת זקנה, הוא בעצם משמר מצב קיים מבחינת האנשים שכבר קיבלו, מישהו שכבר קיבל קצבה מסוימת ולא רוצים לרדת ברמת חייו, דבר שהוא אחרת כלפי הציבור שכבר נמצא במקום אחר והוא לא קיבל את אותה קצבת נכות קודם לכן. יש כאן גם עניין של שימוש, של המשכיות. השאלה כאן היא שאלה של מידתיות. לא הכול התחמקות. אני לא אומרת מבחינת הממשלה, אני רק אומרת מבחינת הוועדה, הוועדה צריכה להחליט האם היא עושה צעד שהיא חושבת שהצעד הזה מספיק מידתי, האם לתת תוספת זה מספיק מידתי, זה מספיק מאזן או שזה דבר שלוקה בחסר.

<היו"ר אלי אלאלוף:>
ברשותכם, אני רוצה לסכם את הנקודה הזאת. אני חושב שזאת סוגיה מאוד כבדה. אנחנו לא נחליט כרגע אלא נקיים את הדיונים. אתם יכולים לאר לכם שלא נלך הביתה לישון עכשיו אלא נלבן את הסוגיה הזאת בין הביטוח הלאומי, האוצר ובמיוחד יחד עם שר הרווחה. אנחנו נחזור עם עמדה ברורה בעניין.

<עבד אל חכים חאג' יחיא (הרשימה המשותפת):>
אני רושם את זה גם לפרוטוקול כהסתייגות. במידה ובג"ץ יחליט על תוספות, התוספות יהיו מעבר לסכום שנקבע בחוק.

<נעה בן שבת:>
זה ממילא. אנחנו לא יכולים לכתוב בחוק - - -

<היו"ר אלי אלאלוף:>
אני עוד לא מכיר אזרח שמכתיב לבג"ץ.

<עבד אל חכים חאג' יחיא (הרשימה המשותפת):>
לא. אני לא רוצה להכתיב לבג"ץ.

<נעה בן שבת:>
הם צריכים להחליט האם הם יכולים בחוק שהוועדה - - -

<עבד אל חכים חאג' יחיא (הרשימה המשותפת):>
כל תוספת שתתבקש.

<נעה בן שבת:>
זה לא משהו שאנחנו יכולים לכתוב עכשיו שאם בג"ץ יחליט. 

<עבד אל חכים חאג' יחיא (הרשימה המשותפת):>
מחקתי את המילה בג"ץ. כל תוספת לנכים שעברו את גיל הפנסיה שתתבקש, אני לא רוצה לרשום על ידי בג"ץ, תהיה תוספת לסכום שנקבע.

<נעה בן שבת:>
מה שאנחנו יכולים להגיד כאן במסגרת החקיקה זה ש-4.2 – אנחנו מזכירים את אותם 4.2 מיליארד – אנחנו נשים אותם בסעיף של הוועדה. אנחנו יכולים להגיד ש-4.2 אלה הם לא כוללים תוספות שיינתנו לקשישים או תוספת מעבר למה שקבוע בחקיקה.

<עבד אל חכים חאג' יחיא (הרשימה המשותפת):>
מעבר למה שרשום.

<נעה בן שבת:>
שיינתנו במסגרת הפעימות הבאות. אנחנו לא יכולים כאן לדון בשאלה מה יחליט בג"ץ. 

<עבד אל חכים חאג' יחיא (הרשימה המשותפת):>
מחקתי את המילה בג"ץ. אמרתי שתתבקש.

<נעה בן שבת:>
חברי הוועדה צריכים להחליט האם מה שהם עושים זה סביר ומידתי או לא.

<היו"ר אלי אלאלוף:>
בינתיים אנחנו לא מכריעים בנושא הזה. כשיגיע להכרעה ונבוא עם הצעה מגובשת, אתם תדעו מה עמדת חברי הוועדה וחברי הוועדה יצביעו. לפי הדיון אני לא יכול להביא שום דבר להצבעה. ברגע שיש הסתייגויות של כל חברי הכנסת, אני לא מביא להצבה. אני צריך להתחשב ברצינות חברי הכנסת. בינתיים עוד לא ראיתי משהו שיכול לעלות להצבעה.

<נעה בן שבת:>
אנחנו בסעיף 7.

"7.
הוספת סעיף 251א


אחרי סעיף 251 לחוק העיקרי יבוא:


"251א.
שמירת הזכאות להטבות שנלוות לגמלת הבטחת הכנסה

(1) בסעיף זה -

"גוף ציבורי" – הממשלה, הסוכנות היהודית לארץ ישראל וכן גוף נתמך או גוף תוקצב כהגדרתם בסעיף 32 לחוק יסודות התקציב, התשמ"ה-1985.

"גמלה להבטחת הכנסה" – גמלה חודשי להבטחת הכנסה המשתלמת לפי חוק הבטחת הכנסה.

(2) מבוטח שהשתלמה לו גמלה להבטחת הכנסה, ערב ים י"ד בטבת התשע"ח (1 בינואר 2018) או ערב יום י"ח בתמוז התשע"ח (1 ביולי 2018), ובשל השינוי שחל בשיעור קצבת אזרח ותיק לנכה המשתלמת לו בהתאם להוראות סעיף 251(ג), חדלה להשתלם לו גמלת הבטחת הכנסה, יוסיף להיות זכאי להטבות הניתנות לפי כל דין וכן להטבות הניתנות על ידי גוף ציבורי לפי הסכם או נוהג למי שמשתלמת לו גמלת הבטחת הכנסה"."

הסעיף הזה הוא סעיף שאומר שכאשר אזרח ותיק שקודם קיבל קצבת נכות, יקבל את התוספת שניתנת עכשיו, אם בשלה הוא יפסיק לקבל את גמלת הבטחת הכנסה כי ההכנסה שלו תעלה, לפחות את ההטבות הנלוות לגמלת הבטחת הכנסה, אותן הוא לא יאבד. אנחנו מדברים רק על הקשישים, מתוך אותם קשישים רק על מי שקיבל גמלת הבטחת הכנסה קודם לכן.

<מאיר שפיגלר:>
זה אומר שהם לא ייפגעו כתוצאה זה שהם עוברים מסטטוס אחד לסטטוס אחר וזה בסדר גמור.

<קארין אלהרר (יש עתיד):>
כולם בעד. אפשר להצביע על הסעיף הזה.

<עבד אל חכים חאג' יחיא (הרשימה המשותפת):>
בשעה טובה, נצביע על משהו.

<היו"ר אלי אלאלוף:>
יש עוד הערות?

<קריאה:>
אני רק שואל. אתם לא פוגעים בתנאים אבל אתם כן פוגעים בערך הכספי של הקצבה. למרות שהקצבה עלתה בכמה גרושים, אתם עדיין פוגעים באותו קשיש שקיבל הבטחת הכנסה.

<היו"ר אלי אלאלוף:>
מה הקשר?

<נעה בן שבת:>
הסעיף הזה נועד לעשות. הסעיף הזה נועד לשמור את ההטבות הנלוות.

<היו"ר אלי אלאלוף:>
זה גם סעיף שלא נוגס מהכסף שהובטח למהלך הזה. מה רע בזה?

<קריאה:>
אני לא אומר שזה רע.

<נעה בן שבת:>
אנחנו מבינים שההטבות האלה הן קצת יותר טובות ממה שמשולם היום למקבלי סעיף קטן (51).

<היו"ר אלי אלאלוף:>
ברשותכם, אפשר להצביע על הסעיף הזה?

<נעה בן שבת:>
כן.

<היו"ר אלי אלאלוף:>
מי בעד אישור סעיף 7? מי נגד?

הצבעה

בעד – פה אחד

סעיף 7 נתקבל.

<היו"ר אלי אלאלוף:>
הסעיף אושר פה אחד.

<קארין אלהרר (יש עתיד):>
לגבי סעיף 7(ב). זה מקבע לעניין התאריכים. אני רק רוצה לוודא שאם תתקבל ההסתייגות שלי לעניין הפעימות, היא תחול גם על זה.

<נעה בן שבת:>
ודאי, כמובן, אנחנו נעשה התאמות, אם יהיה צריך התאמות נוסח בעקבות ההערות. המהות נשארת.

<היו"ר אלי אלאלוף:>
אין לך ברירה. אמרת בעד – בעד. את לא עושה רביזיה. היא יכולה בקריאה שנייה ושלישית.

<נעה בן שבת:>
"8.
תיקון סעיף 307


בסעיף 307 לחוק העיקרי, בסופו יבוא:

"(ד)
הוראות סעיף זה לא יחולו על קצבה חודשית נוספת המשתלמת לפי סעיף 200א(ב2)"."

<שלומי מור:>
אנחנו חששנו שלכאורה יינתנו כאן סכומים שהם 500 שקלים ביולי ו-80 אחוזים מזה יחזרו לאוצר המדינה ואז לא עשינו בזה דבר. לכן נכנס כאן סעיף שמגן - - 

<קארין אלהרר (יש עתיד):>
הממשלה בעד? לא יאומן. במליאה לפני שבוע היית נגד.

<קריאה:>
במסגרת ה-4.2 מיליארד.

<היו"ר אלי אלאלוף:>
הצבענו אתמול בעד.

<שלומי מור:>
הסעיף הזה קובע שה-500 שקלים האלה הם מוגנים. גם אם אתה במוסד, אתה תקבל את מלוא הסכום הזה.

<היו"ר אלי אלאלוף:>
מישהו רוצה להעיר?

<יהודה דורון:>
כמה אנשים כאלה יש?

<היו"ר אלי אלאלוף:>
אתה רוצה לבטל את זה?

<יהודה דורון:>
לא. רק לשאול.

<היו"ר אלי אלאלוף:>
הביטוח הלאומי ימסור במועד אחר.

<אילן גילאון (מרצ):>
אמר השר ש-4.2 לא קדוש. אני אחזור ואצטט אותו. 

<קארין אלהרר (יש עתיד):>
אפשר להצביע על הסעיף הזה?

<היו"ר אלי אלאלוף:>
יש עוד מישהו שרוצה להעיר?

<ירון לוי:>
כן. עד לפני 12 שנים, מאז אלוהים החליט שאני אשב על הכיסא, עבדתי עשרות שנים במעון בתל מונד, מעון לאנשים עם מוגבלויות הגדול בארץ. בקרוב כבוד השר יבוא לבקר אותנו. אני רוצה לומר לכם שבזמנו היה אלי ישי שר הרווחה והוא הגיע למקום ואת הדבר הזה אני אמרתי. זה היה חורה לי כי הייתי מדבר עם הורים.

<קארין אלהרר (יש עתיד):>
זה בזכותך.

<ירון לוי:>
לא. לא בזכותי. זה מלמעלה. אבל רצינו. זה דבר נפלא. אני אומר ש-4.2 - - -

<היו"ר אלי אלאלוף:>
תפסיקו לעשות מהמספר הזה משהו קדוש. תנו לנו לעבוד ולהתקדם. 

<ירון לוי:>
זה צעד מבורך.

<היו"ר אלי אלאלוף:>
מי בעד אישור סעיף 8? מי נגד?

הצבעה

בעד – פה אחד

סעיף 8 נתקבל.

<קארין אלהרר (יש עתיד):>
אני בעד תחת מחאה שהממשלה הפילה לי את ההצעה.

<היו"ר אלי אלאלוף:>
סעיף 8 אושר פה אחד.

<נעה בן שבת:>
"9.
תיקון לוח ח'1


בלוח ח'1, בטור א', בכל מקום, במקום "29 אחוזים" יבוא "35.33 אחוזים"."

זה נושא הדיסריגרד. 

<קארין אלהרר (יש עתיד):>
ההסתייגות שלי חלה בעניין הזה.

<היו"ר אלי אלאלוף:>
שלפחות נבין על מה ההסתייגות ומה הסעיף.

<נעה בן שבת:>
נזכיר שאנחנו מעלים את הסכומים של הדיסריגרד לפי ההצעה לסכום של 3,500 שקלים מה-1 ביולי 2018.

<קארין אלהרר (יש עתיד):>
ההסתייגות אומרת שזה יהיה 4,000.

<שר העבודה, הרווחה והשירותים החברתיים חיים כץ:>
זה 3,400 שקלים מה-1 בינואר.

<נעה בן שבת:>
כן. תכף נגיע.

<שר העבודה, הרווחה והשירותים החברתיים חיים כץ:>
כי היום זה 2,800 שקלים.

<היו"ר אלי אלאלוף:>
שנדע שיש קפיצה. יש כאן בדיסריגרד קפיצה משמעותית. מעל ל-500 שקלים. זאת קפיצה מאוד משמעותית. אני הקשבתי להערות של חבריי הנכים, של נציגי הנכים המאוד מלומדים, יותר ממני, שלימדו אותי כמה זה חשוב הסעיף הזה בעיקר כדי לדרבן לעבוד. לא כדי שנזרוק את האנשים לעבודה אלא להפך, לעזור להם להשתקם בלי פטרנליזם מיותר ולאפשר להם להשתלב במערכת העבודה שהיא לא מערכת רק של שכר אלא גם מעמד חברתי, של יכולת אישית, של ביטוי לבריאות הנפשית של כל אחד ואחד. 

אני אומר לאנשי האוצר, שתדעו, שיש ביקוש. אני פונה לאנשי האוצר ואני אומר לכם בסעיף הה של הדיסריגרד, יש צורך להתמודד ולשפר אותו. הלוואי מיידית, ואם לא, במהלך מאוד קרוב.

<קארין אלהרר (יש עתיד):>
מיידית יותר טוב.

<היו"ר אלי אלאלוף:>
אני אומר לכם שכדאי שתחשבו על זה.

<שולי מועלם-רפאלי (הבית היהודי):>
לאן הגענו בנקודת הזמן הזאת?

<קארין אלהרר (יש עתיד):>
3,500.

<קריאה:>
לא. 400.

<נעה בן שבת:>
ביולי – 500.

<היו"ר אלי אלאלוף:>
זו נקודה שאני יכול לומר שהיום היא בהסכמה כללית, מותר לי להתבטא בשמך אדוני שר הרווחה? אני חושב שגם אצלו יש את הנטייה הזאת ואנחנו נעשה הכול כדי לתקן את זה.

אין מה להוסיף על זה. שמענו לפני הדיון ובתוך הדיון. אם אתם יכולים לא לבקש כולכם את רשות הדיבור בנושא הזה, אני אשמח מאוד אם נתקדם.

<נתי ביאליסטוק כהן:>
יש לי רק הערה אחת שלא נדונה אף פעם וחייבים לשים אותה על השולחן בנוגע לדיסריגרד. המשמעות של דיסריגרד היא שאנשים שכן יוצאים לעבודה ומתעלמים מהעניין הזה מכיוון שגם עבודה היא ערך בעיניהם, כאשר מגיעים לגיל זקנה, שוב, קוזזה להם קצבה והם יעברו או בלי קצבה בכלל או עם קצבה מאוד מאוד נמוכה, מקוזזת, לזקנה. ככל שהדיסריגרד יעלה, זה ישפר גם את מצבם של האנשים שעוברים עם נכות בגיל עבודה לגיל זקנה וזה לא יפגע בהם וצריך לקחת את זה בחשבון כשמדברים על הדיסריגרד ולא רק על עידוד התעסוקה.

<היו"ר אלי אלאלוף:>
לא אמרנו עידוד תעסוקה. דווקא אני לא מעוניין. הגישה הזאת של לדחוף אותם לעבודה, לא.

<נתי ביאליסטוק כהן:>
אדם שיוצא לעבודה מפסיד פעמיים, פעם אחת כי בשוטף ופעם שנייה בזקנה.

<שר העבודה, הרווחה והשירותים החברתיים חיים כץ:>
כשבן אדם יוצא מהבית לעבודה, הוא לא מפסיד. הוא מרוויח.

<נתי ביאליסטוק כהן:>
אדוני השר, ברגע שהדיסריגרד כל כך נמוך, גם אם הוא לא צובר זכויות לפנסיה או זכויות מאוד מאוד נמוכות וגם - - -

<היו"ר אלי אלאלוף:>
יום אחד נצטרך לעשות דיון מהותי על מה זה דיסריגרד. 

<גיל גולדרייך:>
הערה קטנה. אני רוצה שהקיבעון על הדיסריגרד ישתנה מכיוון שיש דרכים אחרות. יש למשל את הפטור ממס הכנסה שמגיע ללמעלה מ-770 אלף שקלים. זה העשירון העליון. אפשר לדבר על זה. הדיסריגרד נוגע לעשרות במשכורת נמוכה. מה שקורה, הוא יוצר מאבק בין רצון לקבל קצבה, הכנסה בטוחה, לבין קצבה מעבודה שאולי היא לא בטוחה וזה פוגע בעשירונים הנמוכים דווקא. 

<שר העבודה, הרווחה והשירותים החברתיים חיים כץ:>
הוא לא מקבל קצבה מהעבודה. הוא מקבל משכורת מהעבודה.

<גיל גולדרייך:>
סליחה, בטעות אמרתי קצבה. ההכנסה מעבודה. אבל יש דרכים אחרות. עידוד הצמיחה, כן. אם אתם רוצים לצמצם את מספר מקבלי הקצבאות, תעודדו את הצמיחה במשק, תאפשרו למקומות עבודה להיות יותר נגישים וכולי. צו הרחבה, יש הרבה דרכים אחרות. צריך להפסיק את הקיבעון על דיסריגרד. תשחררו את הדיסריגרד. תודה רבה.

<אלון מסר:>
אני אתייחס למה שנאמר. בסופו של דבר הצעת החוק הזאת מחלקת את הסכום של 2 מיליארד ו-150 כבר ב-2019, חלק מהעלות הוא באמת להעלאת הדיסריגרד וחלק לקצבאות. ככל שתידרש כאן הגדלה של סך התקציב הנדרש, אנחנו צריכים לחזור לממשלה ולאשר מסגרת תקציבית נוספת במסגרת כזאת או אחרת שהוגשה על ידי הממשלה.

<שר העבודה, הרווחה והשירותים החברתיים חיים כץ:>
אני יכול לשאול שאלה?

<היו"ר אלי אלאלוף:>
בבקשה, אדוני השר.

<שר העבודה, הרווחה והשירותים החברתיים חיים כץ:>
שאלה לאוצר. אם בטעות לא יצטרכו את ה-פלט, אתם תלכו לתת לנכים הכול בפעימה אחת?

<אלון מסר:>
אני לא כל כך מבין את השאלה. השאלה היא תיאורטית. הכסף לא נופל מהשמיים.

<שולי מועלם-רפאלי (הבית היהודי):>
לו יצויר שעכשיו ייפול עליך כסף מהשמיים, האם בתפיסת העולם שלך זה משהו שאתה רואה אותו ב-לבל העליון של סדר העדיפויות - - -

<אלון מסר:>
זאת החלטה שצריכה לקבל הממשלה.

<שולי מועלם-רפאלי (הבית היהודי):>
לכן אני מציעה לך להגיד שכמובן שאתה בעד.

<אלון מסר:>
לא. אני לא יכול להגיד את זה. אני לא מדבר בשם הממשלה. 

<שולי מועלם-רפאלי (הבית היהודי):>
הנכים במדינת ישראל זכאים לקבל את מה שמגיע להם.

<אלון מסר:>
אני מייצג את הצד המקצועי.

<שמחה בניטה:>
לפי דעתו אנחנו לא היינו צריכים לקבל שום דבר.

<שולי מועלם-רפאלי (הבית היהודי):>
לא. אל תלכי לזה. אני רוצה לשמור על כבודך וגם על כבוד האנשים שפועלים לטובת מדינת ישראל וכל אחד במקום שלו.

<נתי ביאליסטוק כהן:>
רק לסבר את האוזן, אני בדקתי את העניין. בשבע השנים האחרונות לא עבד אדם עם מוגבלות אחד באגף התקציבים במשרד האוצר, לפחות לי מידע גלוי.

<שולי מועלם-רפאלי (הבית היהודי):>
אני מציעה שנקבל נתונים.

<היו"ר אלי אלאלוף:>
שולי, את הפכת למנהלת הישיבה?

<שולי מועלם-רפאלי (הבית היהודי):>
סליחה, לא.

<היו"ר אלי אלאלוף:>
אני אוהב אותך, את יודעת כמה, אבל יש גבול.

<שולי מועלם-רפאלי (הבית היהודי):>
אני שותקת מרגע זה.

<היו"ר אלי אלאלוף:>
אדון נתי, אני לא אוהב את ההערה שלך עם כל הכבוד. אני מציע שלא נהפוך כאן לשולחן שמותר להגיד הכול גם כשזה לא ענייני. אני מבקש שזה יהיה ברור. אם זה היה מותר לי, אני הייתי מוחק את זה מהפרוטוקול כי אין שום סיבה לפגוע בשום גוף במדינה הזאת. הוא לא גוף פרטי של עצמו. הוא משרת את המדינה עם המגבלות שיש לכל מי שמקבל החלטות שלא תמיד יכול לבטא את הרגשות האישיים שלו. גם אנחנו כחברי כנסת. תאמינו לי, אני הצבעתי בשבועות האחרונים הרבה פעמים כך מפני שיש לנו אחריות ולא רק דמגוגיה בראש.

<טלי דוד:>
אדוני, אני מבקשת לומר כאשר נמצא כאן נציג האוצר. נשגב מבינתי, אולי יסביר לנו, אם רחמנא ליצלן כל הנכים יצאו לעבוד וירוויחו עד 5,300 שקלים, חס וחלילה אם זה יקרה, ומה האוצר, איזו הוצאה כספית יש לאוצר כשנכים יעבדו וירוויחו בין 2,800 שקלים או 3,400 שקלים שעכשיו זה יהיה בפעימה הרביעית או לא יודעת מתי ל-5,300. זאת לא משכורת בשמים.

<היו"ר אלי אלאלוף:>
זה דיון כל כך עקרוני מה שאת מעלה. אני לא רוצה לזלזל. אני לא אתן לך תשובה כי יש הרבה צדק במה שאת אומרת אבל כרגע זה לא מקדם את החוק מולנו. 

<אילן גילאון (מרצ):>
הדיון הוא כן מהותי או לא מהותי?

<היו"ר אלי אלאלוף:>
לא מהותי. כמה שיותר להיצמד לחוק כדי להעביר אותו.

<טלי דוד:>
תעסוקה לאנשים עם מוגבלות, אדוני, זה לב לבו של העניין של שיקום.

<היו"ר אלי אלאלוף:>
את יכולה להאמין שיש כאן מישהו שמתנגד לרעיון שלך?

<טלי דוד:>
לא.

<היו"ר אלי אלאלוף:>
אבל הוא כרגע לא לדיון. בואו נתקדם.

<נעה בן שבת:>
את סעיף 10 אני לא אקריא כלשונו. אני רוצה להסביר אותו ולהציע נוסח חלופי. הסעיף הזה הוא סעיף שעוסק בשיפוי שמקבל המוסד לביטוח לאומי מהאוצר - - -

<היו"ר אלי אלאלוף:>
יש לי הסתייגות.

<היו"ר אלי אלאלוף:>
רגע. עוד לא קראנו.

<נעה בן שבת:>
לשנים 2018 עד 2020. השיפוי הזה אמור היה לכסות את הפעימות הנוכחיות. אני הבנתי שזה לא מכסה במלואו. זאת אומרת, זה קרוב למיליארד ו-800 מיליון.

<יעל אגמון:>
לא. זה מכסה 100 אחוזים. כרגע הסעיף מכסה על הפעימה הראשונה שנמצאת בחוק שזה אומר 2 מיליארד ו-50, כאשר 2 מיליארד ו-150 זה מה שנמצא כרגע בסעיף.

<נעה בן שבת:>
זה מכסה 2 מיליון ו-50.

<יעל אגמון:>
2 מיליארד ו-100. 

<שלומי מור:>
כל הפעימה שמגיעה בשנת 2019.

<שולי מועלם-רפאלי (הבית היהודי):>
זאת אומרת, שתי הפעימות הראשונות, 2 מיליארד ו-150.

<יעל אגמון:>
כן. 

<שר העבודה, הרווחה והשירותים החברתיים חיים כץ:>
שלומי, מה אתה אומר?

<שלומי מור:>
הסעיף הזה אמור חד משמעית לשפות אותנו. אם יש לכם חישוב אחר שאת חושבת שהחישוב שלנו שגוי, תראי לנו אותו. גם האוצר מסכים שצריך להיות שיפוי מלא.

<נעה בן שבת:>
בסדר. אנחנו נבדוק את זה. אני אקריא את זה. במקום להקריא בתיקונים לחוק ההתייעלות הכלכלית וכולי, אנחנו מציעים לעשות את התיקונים האלה בתוך סעיף 32, סעיף השיפוי.

<שר העבודה, הרווחה והשירותים החברתיים חיים כץ:>
למה שלא נוותר על השיפוי?

<קארין אלהרר (יש עתיד):>
יש לך כסף בביטוח הלאומי?

<שר העבודה, הרווחה והשירותים החברתיים חיים כץ:>
יש לי הרבה כסף. כן. למה אני צריך שיפוי מהם? למה אנחנו שמים את זה בחוק?

<היו"ר אלי אלאלוף:>
כדי לשמור על קופת הביטוח הלאומי לטווח ארוך.

<אילן גילאון (מרצ):>
אתה יודע מה דעתי לגבי הביטוח הלאומי.

<קריאה:>
האוצר. לא ביטוח לאומי.

<שר העבודה, הרווחה והשירותים החברתיים חיים כץ:>
האוצר בסדר. אני רוצה לתת לו כסף.

<היו"ר אלי אלאלוף:>
מה זה לתת לו כסף?

<שר העבודה, הרווחה והשירותים החברתיים חיים כץ:>
תאמין לי שאני יודע מה אני עושה.

<היו"ר אלי אלאלוף:>
אני בטוח אבל תשתמש בטרמינולוגיה שהיא מובנת לציבור. גם אני רוצה להבין אותה.

<שר העבודה, הרווחה והשירותים החברתיים חיים כץ:>
אני אסביר לך.

<היו"ר אלי אלאלוף:>
אני אומר מה אני מבין ואחר כך תתקן אותי אם אתה רוצה בארבע עיניים או בגלוי. אין לי שום בעיה.

<שר העבודה, הרווחה והשירותים החברתיים חיים כץ:>
אני אתקן אותך בארבע עיניים.

<היו"ר אלי אלאלוף:>
אני רוצה להבין. אם האוצר לא מאשר את הקצבאות האלה, זה אומר שהכסף, כדי לבצע את הקצבאות האלה, יבוא מהקופה של הביטוח הלאומי.

<שר העבודה, הרווחה והשירותים החברתיים חיים כץ:>
מאיפה מגיעה היום קצבת הנכות?

<היו"ר אלי אלאלוף:>
אני שואל. אני רוצה לפרש ולהבין. תרשה לי לסיים. עם כל זה, אנחנו יודעים שהרזרבות שיש היום בביטוח הלאומי אינן מספיקות לפרק זמן מאוד קצר. לכן צריך לשמור כמה שיותר על הקופה.

<שר העבודה, הרווחה והשירותים החברתיים חיים כץ:>
אלי, אתה כל כך לא רוצה את הדיון הזה עכשיו כאן. אתה כל כך לא רוצה אותו כאן עכשיו. 

<היו"ר אלי אלאלוף:>
אני רוצה רק לסיים את המשפט שלי. יש לנו גם אחריות לעתיד של האוכלוסייה הזאת.

<שר העבודה, הרווחה והשירותים החברתיים חיים כץ:>
לכן אתה לא רוצה את הדיון כאן.

<היו"ר אלי אלאלוף:>
בסדר. אני רק רוצה שנבין שאני מעדיף לקחת כסף מהשוטף של המדינה מאשר מהקופה שאנחנו רוצים לשמור על השירותים שהמדינה אמורה לספק גם לאוכלוסיות העתידיות.

<שר העבודה, הרווחה והשירותים החברתיים חיים כץ:>
הנה, אני עונה לך. מאחר וגם הביטוח הלאומי הוא של המדינה והוא דואג למדינה, הוא לא רוצה לקחת מהם.

<יהודה דורון:>
בשנה הזאת לקחו מביטוח לאומי - - -

<אילן גילאון (מרצ):>
אדוני, אני רוצה הסתייגות לסעיף.

<היו"ר אלי אלאלוף:>
בסדר. בזה סיימנו את הנקודה הזאת.

<נעה בן שבת:>
אני רק אקרא את הסעיף בנוסח שאנחנו מציעים, שיהיה תיקון לסעיף 32.

"10.
תיקון חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), בסעיף 32 לחוק העיקרי, במקום הקטע החל במלים "סכום השווה" ועד המילה "אחוזים" יבוא "סכום כמפורט להלן" ובסופו יבוא:

(1) בשנת 2018 – 54.92 אחוזים.

(2) בשנת 2019 – 57.82 אחוזים.

(3) בשנת 2020 ואילך – 56.19 אחוזים."

יבוטלו ההוראות בחוקים שכל הזמן מתקנים אותם בצורה מעגלית. 

"תיקון חוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018:

(1) בסעיף 103 – פסקה (1) תימחק.

(2) בסעיף 104 – סעיף קטן (א) – בטל.

(3) בסעיף 111, סעיפים קטנים (ב1) ו-(ב2), בסעיף 32 לחוק הביטוח הלאומי המובאים בו – בטלים."
השינויים בהסדר.... על ידי... התשע"ז-2017, בסעיף 3, פסקאות (2) ו-(3) יימחקו. האחוזים בשנת 2018 הם 54.92. בשנת 2019 – 57.82. בשנת 2020 – 56.19.

<היו"ר אלי אלאלוף:>
היות ולא מצביעים על הסעיף הזה, יש לכם עוד זמן לעשות את הבדיקות. תבדקו את הנוסח המוצע.

<נעה בן שבת:>
הוא בא במקום סעיף 10 ו-11 שהיו תיקונים באותם חוקים.

<דפנה אזרזר:>
אני מנכ"ל עמותת אהב"ה. כחלק מסעיפים 10 ו-11 מדובר על תיקון תקנות ביטוח הלאומי לגמלת הילד הנכה שעוסקות בסך של 50 מיליון שקלים. אני מציגה את זה מכיוון שבערב כיפור, עת ישבו, דובר על סך של 150 מיליון שקלים ולא על 50 מיליון שקלים. בפעימה הראשונה מדובר רק על 50 מיליון שקלים. אין שום התייחסות לפעימות נוספות. זאת אומרת, איפה 100 מיליון השקלים? מה שקורה בפועל זה שהחלוקה של ביטוח לאומי נעשית בצורה כזו שרק ילדים שיש להם 50 אחוזים גמלה ו-188 אחוזים גמלה, יוכלו לקבל את התוספת. כל הילדים, 34 אלף ילדים שיש להם 100 אחוזי נכות, לא יקבלו שום תוספת.

<היו"ר אלי אלאלוף:>
אנחנו רושמים את זה כאינפורמציה. אני לא פותח את זה לדיון. אני מצטער.

<דפנה אזרזר:>
אבל אנחנו רוצים שיהיה רשום מה קורה עם ה-50.

<היו"ר אלי אלאלוף:>
שמענו. זה יהיה רשום.

<יהודה דורון:>
זאת תוספת לקצבת נכות, לא?

<היו"ר אלי אלאלוף:>
אנחנו רשמנו את ההערה שלך. היא לא כלולה בהצעת החוק וכרגע אנחנו לא מתייחסים מעשית לאזהרה שלך.

<דפנה אזרזר:>
יש לי עוד הערה. אני חוזרת קצת אחורה, לגבי הקח"ן. גמלת הילד הנכה היום של ה-188 אחוזים, הקח"ן אינו שווה לקח"ן שמוצע לבוגרים עם ה-188 אחוזים. יש כאן פער של מאות שקלים. 930 שקלים הקח"ן של ה-188 אחוזים בוגרים, לעומת זאת הילדים, מדובר - - -

<שר העבודה, הרווחה והשירותים החברתיים חיים כץ:>
988 קח"ן?

<קריאה:>
כן. 

<דפנה אזרזר:>
930 ל-188 אחוזים. 

<שר העבודה, הרווחה והשירותים החברתיים חיים כץ:>
זה לא קח"ן.

<דפנה אזרזר:>
זה קח"ן. 

<שר העבודה, הרווחה והשירותים החברתיים חיים כץ:>
לא. זה לא קח"ן.

<דפנה אזרזר:>
אתם דיברתם על זה קודם. זה קח"ן.

<יהודה דורון:>
גם אני חשבתי כך קודם. זה קח"ן.

<דפנה אזרזר:>
הנה, יגיד לך המוסד לביטוח לאומי שזה קח"ן.

<שלומי מור:>
אני אבדוק את המספרים אבל חשוב להבין שה-50 מיליון שקלים שהוקצו צריכים לבוא לידי ביטוי בתיקון לתקנות.

<שר העבודה, הרווחה והשירותים החברתיים חיים כץ:>
אני לא מדבר על ה-50. אני רוצה להבין על מה היא מדברת עכשיו.

<דפנה אזרזר:>
אתה מסכים אתי שהקח"ן של הבוגרים לא שווה לקח"ן של הילדים של ה-188?

<קריאה:>
יש הבדל של כמעט 400 שקלים. היא צודקת.

<קארין אלהרר (יש עתיד):>
הבדל של 400 שקלים.

<איילת כהן קלוזנר:>
ביטוח לאומי. נכון להיום שיעור הקצבה ב-188, בין ילד נכה לשר"ם זהה. הקח"ן שונה. צודקת דפנה. 

<שר העבודה, הרווחה והשירותים החברתיים חיים כץ:>
מה המספרים?

<איילת כהן קלוזנר:>
930 ב-188 אחוזים בשר"ם.

<שר העבודה, הרווחה והשירותים החברתיים חיים כץ:>
שר"ם או קח"ן.

<איילת כהן קלוזנר:>
בקח"ן של השר"ם. הוא 930 שקלים. הקח"ן של ילד נכה הוא 372 שקלים.

<שר העבודה, הרווחה והשירותים החברתיים חיים כץ:>
יש קח"ן לשר"ם?

<איילת כהן קלוזנר:>
כן. 

<שר העבודה, הרווחה והשירותים החברתיים חיים כץ:>
ויש קח"ן רגיל?

<איילת כהן קלוזנר:>
כן.

<שר העבודה, הרווחה והשירותים החברתיים חיים כץ:>
לנכים יש שלוש דרגות קח"ן.

<היו"ר אלי אלאלוף:>
הייתה כוונה שבסוף הקח"ן של הילדים יהיה פחות מהקח"ן של המבוגרים?

<קריאה:>
למה?

<היו"ר אלי אלאלוף:>
אני שואל. 

<שלומי מור:>
לא. זה לא בא לידי ביטוי בהסכמים ובמה שדובר עליו. זה המצב היום על פי החוק. ה-50 מיליון שקלים שהוקצו, נועדו להגדיל את הסכומים האלה פלוס להבנתי גם אמורים היו להיות 100 מיליון שקלים נוספים לפעימות האחרונות.

<קריאה:>
נכון. 

<היו"ר אלי אלאלוף:>
אז הכוונה הייתה לתת קח"ן שווה.

<דפנה אזרזר:>
הקח"ן הוא לא בתוך התקציב הזה. זה לא נכון.

<היו"ר אלי אלאלוף:>
הייתה כוונה לנסות ולהביא את הקח"ן הזה שווה בין שתי הרמות, ילדים ומבוגרים?

<שלומי מור:>
להגדיל – כן. להשוות – לא ידוע לי שסוכם.

<אבנר עורקבי:>
זו אפליה.

<קריאה:>
זו גניבה. זאת לא אפליה.

<היו"ר אלי אלאלוף:>
מה זה גניבה? אתם אחראים למילים שאתם אומרים? מי הגנב כאן?

<קריאה:>
היה הסכם שנתנו 150 מיליון שקלים לטובת הילדים.

<היו"ר אלי אלאלוף:>
בואו נמשיך.

<אילן גילאון (מרצ):>
אני מבקש להוסיף שיש לי הסתייגות לסעיף 11(א). לאחר סעיף 121 יבוא סעיף 11א – משרד האוצר ישפה את המוסד לביטוח לאומי בסכום שלא יפחת מ-4,2 ו-4,1 מיליארד שקלים חדשים בשנה החל משנת 2021 . ההסבר הוא: על מנת להבטיח כי המוסד לביטוח לאומי לא יהיה גירעוני בעקבות התיקונים המוצעים. מוצע לקבל שהמוסד ישופה במלוא עלות הצעת החוק מדי שנה בשנה ולא פחות מ-4.1-4.2 מיליארד שקלים חדשים בכל שנת תקציב החל מיישומו המלא של החוק בשנת 2021.

<מאיר שפיגלר:>
4.2 זה כל המתווה.

<אילן גילאון (מרצ):>
תוסיף מוצמדים.

<היו"ר אלי אלאלוף:>
יש עמדה של משרד האוצר?

<אלון מסר:>
ההסתייגות לא מקובלת על משרד האוצר. כמו שאמרתי, הצעת החוק הממשלתית כלשונה היא מסובסדת. ככל שיצטרכו לבצע שינויים בהצעת החוק הממשלתית שיחייבו הקצאת מקורות שכרגע לא נמצאים, אנחנו נצטרך לחזור לממשלה.

<היו"ר אלי אלאלוף:>
רשמנו.

<אילן גילאון (מרצ):>
אין לי טענות אישיות אליך בשום רמה.

<היו"ר אלי אלאלוף:>
זה לא אישי.

<נעה בן שבת:>
"12.
תחילה ותחולה

(1) תחילתו של חוק זה ביום י"ד בטבת התשע"ח (1 בינואר 2018) (להלן – יום התחילה).

(2) על אף הוראות סעיף קטן (א), תחילתו של סעיף 251(ג)(2) לחוק העיקר, כנוסחו בסעיף 6 לחוק זה, ביום י"ח בתמוז התשע"ח (1 ביולי 2018)."
זו הפעימה השנייה שמשולמת למי שיצא לקצבת אזרח ותיק בתקופה שבין 1 בינואר ל-1 ביולי.

<קארין אלהרר (יש עתיד):>
ההסתייגות שלי מהסעיף הקודם, חלה על זה.

<נעה בן שבת:>
זה לא קשור. זה רק אומר מועדים. אם ישנו את המועדים. מה שיחול ב-1 ביולי, ההוראה שתחול, היא תחול מ-1 ביולי. זה לא לתוכן העניין אלא רק למועד.

"
(3) סעיפים 200(א), 200א, 206א(ב) ו-251(ג)() לח78וק העיקרי וכן תיקון לוח ח'1 לחוק האמור, כנוסחם בסעיפים 2, 3, 4, 6, ו-9 לחוק זה, בהתאמה, יחולו על קצבה המשתלמת בעד יום התחילה ואילך.

(4) תשלומים ראשונים לפי סעיפים 200(א), 200א, 206א(ב) ו-251(ג)(1) לחוק העיקרי כנוסחם בסעיפים 2, 3, 4, 6 ו-9 לחוק זה, בהתאמה, ישולמו בתום עשרים ושמונה ימנים מיום הפרסום, בעד התקופה שמיום התחילה עד תום עשרים ושמונת הימים כאמור."
הגמלה המשולמת לפי 251(ג)(2) תהיה רק מ-1 ביולי. 28 ימי, זה פרק הזמן שלוקח לכם להתארגן. נקבעו 28 ימים ותוך 28 מים אפשר יהיה לשלם את הגמלאות.

<קריאה:>
מיום הפרסום.

<שר העבודה, הרווחה והשירותים החברתיים חיים כץ:>
28 ימי עבודה אנחנו צריכים במערכת כדי להפעיל ולשלם את הקצבאות.

<קארין אלהרר (יש עתיד):>
רטרו.

<שר העבודה, הרווחה והשירותים החברתיים חיים כץ:>
רטרו, מה-1 בינואר. אני לא נכנס לתאריך. זה מה שאני צריך לבצע. בלחץ לא קטן המערכות יפעלו וזה יבוצע.

<היו"ר אלי אלאלוף:>
אני רוצה לברך את הביטוח הלאומי על היכולת הנדירה הזאת.

<קארין אלהרר (יש עתיד):>
זה מרשים מאוד.

<שר העבודה, הרווחה והשירותים החברתיים חיים כץ:>
זה בגלל המנכ"ל החדש.

<נעמי מורביה:>
יש לו עובדים מסורים.

<עבד אל חכים חאג' יחיא (הרשימה המשותפת):>
אפשר להצביע על זה.

<נעה בן שבת:>
אנחנו נקרא עכשיו את הוראות השעה שיגידו מה יהיו הסכומים לכל הסעיפים שקראנו אותם ב-1 בינואר. עד עכשיו קראנו את הסכומים שיחולו מ-1 ביולי. עכשיו נקרא את הסכומים היותר נמוכים.

"13.
הוראת שעה

בתקופה שמיום התחילה עד יום י"ז בתמוז התשע"ח (30 ביוני 2018) יקראו את החוק העיקרי כך:"
<קארין אלהרר (יש עתיד):>
רגע. זאת הפעימה הראשונה?

<נעה בן שבת:>
עכשיו אנחנו קוראים את הפעימה הראשונה. מה שקראנו קודם היה כבר הפעימה השנייה. הסכומים המלאים.

<היו"ר אלי אלאלוף:>
שיהיו החל מה-1 בינואר 2018.

<מאיר שפיגלר:>
בפעימה הראשונה יש לך במצטבר. 

<קארין אלהרר (יש עתיד):>
למה זה 30 ביוני?

<נעה בן שבת:>
עד 30 ביוני.

<מאיר שפיגלר:>
כי זה מה-1 ביולי.

<נעה בן שבת:>
מה-1 ביולי מתחילים לקבל את הסכום המוגדל.

<שר העבודה, הרווחה והשירותים החברתיים חיים כץ:>
מה לא הבנת בתאריכים? ב-1 ביולי עד מקבלת? זאת אומרת, מה-1 בינואר עד ה-30 ביוני וב-1 ביולי מתחילה פעימה שנייה.

<היו"ר אלי אלאלוף:>
התוספת של הפעימה השנייה.

<שר העבודה, הרווחה והשירותים החברתיים חיים כץ:>
כן. אני לא נכנס למספרים.

<קארין אלהרר (יש עתיד):>
משימה ראשונה למנכ"ל המוסד לביטוח לאומי. תפשטו את החוק הזה.

<אלכס פרידמן:>
אני מבקש משר הרווחה לבטל את - - -

<נעה בן שבת:>
אנחנו בסעיף של הפעימה הראשונה.

<אלכס פרידמן:>
...

<שר העבודה, הרווחה והשירותים החברתיים חיים כץ:>
288 מיליון שקלים.

<היו"ר אלי אלאלוף:>
יש כאן בקשה. נרשום אותה.

<שר העבודה, הרווחה והשירותים החברתיים חיים כץ:>
הייתם רוצים לתת את הכול בפעם אחת?

<קריאה:>
אתה אמרת את זה.

<היו"ר אלי אלאלוף:>
זה לא לתת הכול בבת אחת.

אני מציע שלא ניכנס לשינוי בסעיף זה כי זה רק יסבך את העניין. 

<נעה בן שבת:>
"(1)  את סעיף 200(א) לחוק העיקרי, כנוסחו בסעיף 2 לחוק זה, יקראו כך שבמקום "35.33 אחוזים" יבוא "34.32 אחוזים"."
זה הדיסריגרד שהוא יהיה מ-1 בינואר 3,400 ורק אחר כך הוא יעלה ב-100 שקלים נוספים.

<קארין אלהרר (יש עתיד):>
כאן ההסתייגות שלי.

<נעה בן שבת:>
כן.

"(2) את סעיף 200א(ב)(1) לחוק העיקרי, כנוסחו בסעיף 3 לחוק זה, יקראו כך שבמקום "43.49" יבוא "36.14"."
אנחנו מדברים כאן על הקח"ן בסכום הגבוה. במקום הסכום הגבוה שקבוע בחוק, הוראת הקבע, עכשיו מדברים על הוראות שעה וזה הסכום היותר נמוך, זה 36.14 שזה אמור לתת בקח"ן הגבוה בערך 794 או 793 שקלים. אחר כך תהיה תוספת של עוד בסביבות 160 שקלים, בפעימה השנייה.

<קארין אלהרר (יש עתיד):>
אני לא מבינה את ההיגיון המעוות ללכת לדבר על האחוזים הגבוהים ואחרי כן להגיד, רגע, בואו נדבר קודם על האחוזים הקטנים.

<נעה בן שבת:>
אני אסביר הוא שההיגיון הוא שמה שיישאר בחוק, זאת הוראת הקבע. ההוראה שתישאר לתקופה ארוכה. מה שכתוב רק בחוק המתקן, הוא הוראת שעה שהיא נשארת לתקופה קצרה.

<קארין אלהרר (יש עתיד):>
הבנתי.

<שר העבודה, הרווחה והשירותים החברתיים חיים כץ:>
תאמיני לי שהושקעה מחשבה. אני לא נכנס למספרים אבל הושקעה מחשבה בעבודה בכל סעיף.

"(3)  את סעיף 200א(ב)(3) לחוק העיקרי, כנוסחו בסעיף 3 לחוק זה, יקראו כך שבמקום "38.88 אחוזים", יבוא "31.52 אחוזים"."
אנחנו מדברים כאן על הקח"ן הבינוני. הסכום שלו בתקופת הביניים יהיה בערך 692 שקלים ואחר כך יתווסף עוד סכום של 161 שקלים לפעימה השנייה.

"(4) את סעיף 200א(ב)(4) לחוק העיקרי, כנוסחו בסעיף 3 לחוק ה, יקראו כך שבמקום "29.79 אחוזים" יבוא "22.43 אחוזים"."
זה אמור להיות בפעימה הראשונה, בערך 493 שקלים ועל זה אמורים להתווסף עוד 161 שקלים בפעימה הבאה.

"(5) את סעיף 200א(ב1) לחוק העיקרי, כנוסח בסעיף 3 לחוק זה, יקראו כך שבמקום "22.89 אחוזים" יבוא "15.53 אחוזים"."
אנחנו מדברים כאן על הקח"ן החדש שניתן למי שנמצא בדרגת אי כושר של 74 אחוזים ומטה. בתקופה הראשונה הסכום יהיה בערך 341 שקלים ואחר כך עוד תוספת של 160 שקלים. 

"(6)  את סעיף 200א(ב2) לחוק העיקרי, כנוסחו בחוק בסעף 3 לחוק זה, יקראו כך שבמקום "22.89 אחוזים" יבוא "15.53 אחוזים"."
אותם סכומים כאשר כאן מדובר על מי שהקח"ן החדש משולם למי ששוהה במוסד. הסכום הוא 320 שקלים בפעימה הראשונה.

"(7)  את סעיף 251(ג1) לחוק העיקרי, כנוסחו בסעיף 6 לחוק זה, יקראו כך שבמקום "11.47 אחוזים" יבוא "7.77 אחוזים"."
זאת הפעימה הראשונה שמשולמת לאזרחים ותיקים שקיבלו קצבת נכות ועברו לקצבת אזרח ותיק.

"(8)  את לוח ח'1 לחוק העיקרי, כנוסחו בסעיף 9 לחוק זה, יקראו כך שבכל מקום, במקום "35.33 אחוזים" יבוא "34.32 אחוזים"."
זה הדיסריגרד. השלמה של הוראת הדיסריגרד בפעימה הראשונה.

<שר העבודה, הרווחה והשירותים החברתיים חיים כץ:>
תוך כדי הדיון עשינו את החשבונות. האוצר, בעלות אפס הייתם מאחדים את שתי הפעימות ב-1 במרס?

<קריאה:>
בהנחה שזאת עלות אפס.

<שר העבודה, הרווחה והשירותים החברתיים חיים כץ:>
עלות אפס. 

<אלון מסר:>
צריך לחשב את המספרים. אני לא יודע אם זה יוצא במרס.

<יעל אגמון:>
נבהיר. זה אומר שאין העלאה בכלל?

<שר העבודה, הרווחה והשירותים החברתיים חיים כץ:>
בעלות אפס. לפני פסח נשלים את ההעלאה בסכום אחד. ב-28 במרס. זה יוצא יומיים לפני פסח.

<אלון מסר:>
אני חושב שאפשר, בהנחה שמדובר בעלות אפס כמו שאמרתי קודם.

<שר העבודה, הרווחה והשירותים החברתיים חיים כץ:>
כן.

<אלון מסר:>
בסוף לחוק הזה יש עלות. בהנחה שזאת עלות אפס, לא נתחייב כרגע על תאריך כי אנחנו לא יודעים לחשב ולא בדקנו את זה. נבדוק מה המשמעות של עלות אפס ונחזור עם הצעה. אני חושב שנוכל להסכים לזה.

<שר העבודה, הרווחה והשירותים החברתיים חיים כץ:>
בסדר. תחזרו.

<היו"ר אלי אלאלוף:>
יש עוד הסתייגות אחת שלא התייחסנו אליה של חבר הכנסת מיקי רוזנטל שקשורה לשכר טרחה של עורך דין. מישהו מכם רוצה להתייחס אליה?

<שר העבודה, הרווחה והשירותים החברתיים חיים כץ:>
כן. אני רוצה להגיד משהו בעניין.

<האילן גילאון (מרצ):>
הסתייגות מתייחסת לביטוח לאומי, תיקון מספר 201 בהוראת שעה. הגדלת קצבת הנכות. התשע"ח-2018.

מוצע להוסיף את הסעיף 315ד(א)(3). בסעיף 315ד(א) לחוק העיקרי, אחרי הפסקה (2) יבוא:

"(3)
על אף האמור בפסקה (1) וחלק הגמלה לעניין קצבה חודשית, לא תובא בחשבון תוספת לגמלה המשתלמת מכוח חוק הביטוח הלאומי (תיקון 201) (הוראת שעה), הגדלת קצבת הנכות, התשע"ח-2018".

מיקי רוזנטל חתום על ההסתייגות.

<שר העבודה, הרווחה והשירותים החברתיים חיים כץ:>
 מדובר כאן בדמי שכר טרחה של עורכי הדין שאני הייתי שותף לחוק. הייתי שותף למיקי רוזנטל בחוק. אני חושב שמה שהוא כותב, זה נכון. אבל נראה לי שמשרד המשפטים יכול לעצור לנו את - - -

<אילן גילאון (מרצ):>
יש לו קשר עם לשכת עורכי הדין?

<שר העבודה, הרווחה והשירותים החברתיים חיים כץ:>
לא יודע למה. מיקי רוזנטל צריך להניח את זה כהצעת חוק נפרדת. אנחנו יודעים איך אנחנו נכנסים ולא יודעים איך אנחנו יוצאים. למרות שאנחנו רוצים את ההגבלה.

<היו"ר אלי אלאלוף:>
נמצא כאן נציג משרד המשפטים?

<שי סומך:>
כן.

<היו"ר אלי אלאלוף:>
את שי אני פוגש יותר מאשר את אשתי. אחר כך נשמע את לשכת עורכי הדין שלדעתי יש לה הודעה משמחת. אתמול קיבלתי את ההסבר שאותי מספק.

<שי סומך:>
משרד המשפטים. מבחינה משפטית, אין מניעה משפטית. הבעיה היא תהליכית. זאת הצעת חוק שהגיעה לפני יומיים והיא לא עברה ועדת שרים. אין כאן עמדה של הממשלה.

<נעה בן שבת:>
זאת הסתייגות. הסתייגות שעולה כמו כל הסתייגות אחרת.

<שי סומך:>
נכון. אני יודע אבל יש כאן הצעה רצינית מאוד שאני שמעתי עליה רק לפני יומיים. ועדת השרים לא דנה בה והיא צריכה לדון בהצעה כזאת. כרגע אין לנו כאן עמדה של הממשלה.

<נעה בן שבת:>
ועדת שרים לא דנה בהסתייגות.

<שר העבודה, הרווחה והשירותים החברתיים חיים כץ:>
מה קורה אם אנחנו מפילים את ההסתייגות? הוא מנוע מלהגיש הצעת חוק כזאת?

<היו"ר אלי אלאלוף:>
למה אתה רוצה להפיל את ההסתייגות?

לשכת עורכי הדיון.

<מזל נייגו פיטוסי:>
לשכת עורכי הדין. אנחנו מברכים על החוק ומקווים שהכול יסתדר. למען האמת לא הבנתי כמעט כלום ואני לא יודעת כמה בסוף אתם הולכים לקבל. 

לשכת עורכי הדין, לעניין ההסתייגות, מקבלת את ההסתייגות אבל רטרו ולא קדימה כי מבחינה תהליכית ומבחינה ביצועית זה ייצור יותר בלגן מאשר סדר, ואני אסביר.

<שר העבודה, הרווחה והשירותים החברתיים חיים כץ:>
תסבירי מה זה רטרו.

<מזל נייגו פיטוסי:>
היום שכר הטרחה הוא 15 אחוזים, נגיד שמגיעים למקסימום. 15 אחוזים, 60 חודשים. אם יש לקוח או מי שקיבל את הקצבה לפני שנה, חתם על הסכם טרחה ומתחיל לשלם, ההעלאה לא תפגע בו והוא לא ישלם יותר, הוא לא ישלם את ההפרש ולא ייקבעו לו 15 אחוזים.

מה שרוצה מיקי רוזנטל כרגע זה שגם בעתיד. 

<שר העבודה, הרווחה והשירותים החברתיים חיים כץ:>
הוא צודק.

<מזל נייגו פיטוסי:>
היום אתם נותנים 500 שקלים, אם הבנתי נכון, עוד פעימה ועוד פעימה. יבוא הנכה עוד ארבע-חמש שנים, לפי מה תחשב? מי הוציא את החוק, איך תמדדו את זה, איך תעשו את זה?

<שר העבודה, הרווחה והשירותים החברתיים חיים כץ:>
שיוריד את האחוזים.

<מזל נייגו פיטוסי:>
בסדר, יורידו את האחוזים.

<נעה בן שבת:>
אני רוצה להסביר שההסתייגות הזאת תגיד שבמקום להגיד שהקח"ן יהפוך להיות כמו שאמרנו 954 שקלים נניח, אם אנחנו מדברים על אחוזים, במקום להגיד אחוזים נדבר על התוספת. הסכומים בעבר והתוספת שנוספת להם כאיזה רובד. אפשר יהיה להמשיך ולעקוב אחרי הרובד הזה ולדעת לנתק אותו משאר הגמלה.

<קריאה:>
אבל עוד שלוש-ארבע שנים לא תוכלי לעקוב.

<נעה בן שבת:>
זה רק תיקון נוסח.

<מזל נייגו פיטוסי:>
לשכת עורכי הדין לא מסכימה.

<היו"ר אלי אלאלוף:>
תודה. 

<גיל גולדרייך:>
אני רוצה לשפוך כאן אור על משהו. 

<היו"ר אלי אלאלוף:>
לא. אנחנו מסיימים. אדוני, פעם שנייה שאתה מפריע לי.

<נעה בן שבת:>
יש בג"ץ על השאלה אם השרים יפעילו את סמכותם בשביל לשנות נושאים מסוימים, הערות מסוימות של החברות ולא שולל את השאלה האם העלאת הקצבה, האם סכומים גדולים יותר שהשפיעו על האחוזים, האם הם יובאו בחשבון או לא.

<קריאה:>
וזה לא ראוי.

<שולי מועלם-רפאלי (הבית היהודי):>
יושבים כאן לפחות שלושה חברי כנסת ושר אחד ויועצת משפטית מהבכירות בכנסת שהיו עם החוק הזה במשך חודשים רבים.

<גיל גולדרייך:>
זה לא ראוי מה שאתם עושים.

<היו"ר אלי אלאלוף:>
אני מבקש מהיועצת המשפטית לא להתייחס להערות של האדון.

אני רוצה לסכם את הדיון. ראשית, אני רוצה להודות על הדיון הער הזה כולל שינויים בלוח הזמנים האישי של רובנו. אנחנו נמשיך באינטנסיביות עוד בשבוע הבא להתייחס ולקדם את הנושא. נעשה הכול כדי שנצליח להגיע אם אפשר עוד בשבוע הבא לקריאה שנייה ושלישית במליאה. אנחנו נעבוד על כל ההסתייגויות בימים הקרובים כדי לעשות את זה בתיאום כמובן – כפי שאמרתי מראש – עם השר והאוצר ואנשי הביטוח הלאומי וכמובן הייעוץ המשפטי של הוועדה.

דבר שני. אנחנו רושמים בפנינו את ההסתייגות והצעה של סעיף חדש של מיקי רוזנטל בנושא שכר טרחה. תדעו מראש שהכוונה שלנו היא לשמור על ההכנסות של הנכים. נעשה הכול כדי שנשמור באופן אופטימלי על הכנסות הנכים ששכר הטרחה לא יהפוך לשכר שותף בקצבאות הנכים. 

אני מבקש לסגור את הישיבה. אני מודה לכולכם. הישיבה נעולה.

<הישיבה ננעלה בשעה 13:50.>

